Dy fjalë në vend tëparathënies 

Shpresoj të ketë kaluar një herë e përgjithmonë koha e para- 
thënieve tip, e hyrjeve të parafabrikuara, që duhej të paraprinin 
detyrimisht çdo botim të letërsisë botërore të përkthyer në shqip. Këto 
farë parathëniesh duhej të mbusheshin patjetër me sa më shumë 
"analiza" dhe "fakte" mbi "kufizimet ideore të autorëve borgjezë", mbi 
mosnjohjen nga ana e tyre të "rrugës së drejtë për t'i ngritur masat në 
revolucionin proletar" etj, etj. Përndiyshe veprës së aksh shkrimtari 
nuk i jepej pasaporta e kuqe për të hyrë në kufirin tonë, por, edhe kur i 
jepej, qëllonte shpesh t'i mungonin shumë nga bagazhet e saj... 

Fatmirësisht sot, me rastin e botimit të ri e të plotë të këtij 
tregimi të shkrimtarit nobelist gjerman, Hajnrih Bël, nuk jam i detyruar 
ta mërzis lexuesin me receta bajate, se si duhet ta kuptojë ose ta përtypë 
atë që ka marrë në dorë për ta lexuar. Detyra dhe dëshira ime është 
diçka krejt tjetër: t’ia transmetoj lexuesit shqiptar veprën mundësisht 
ashtu siç e ka bërë i zoti i saj, dhe gjithashtu t'i them edhe disa gjëra të 
pakta, që ai ndoshta nuk i di: 

Hajnrih Bël (1917-1985) e mori Çmimin Nobel në letërsi më 
1972. U deshën 43 vjet që nga Tomas Mani më 1929, që një shkrimtar 
tjetër i kombit gjerman ta merrte këtë çmim të lartë. Në qoftë se 

Remarku kaloi katër vjet rinie në llogoret e Luftës së Parë Botërore dhe 
u bë paskëtaj njëri prej përfaqësuesve të rrymës letrare të "Brezit të 
humbur", dhe Bëli përjetoi gjashtë vitet e Luftës së Dvtë Botërore si 
ushtar i thjeshtë dhe, me shkrimet e tij të para, bënte pjesë gjithashtu te 
"Brezi i humbur". Më vonë ai u shkëput nga kjo rrymë letrare dhe u 
quajt "ndërgjegjja e kombit". 


Robert Shvarc 

Personat dhe veprimet e këtij tregimi janë të 
shpikura nga mendja. Por në qoftë se 
gjatëpërshkrimit të disa praktikave 
gazetareske, do të vihet re një ngjashmëri 
me praktikat e përdorura nga FOTO- 
GAZETA 1 , më duhet të theksoj se kjo nuk 
është bërë as me qëllim dhe nuk është as 
rastësi, por është e pashmangshme. 


1 

Për tregimin tonë të mëposhtëm ekzistojnë disa burime anësore 
si dhe tre burime kryesore, të cilat do t'i përmendim këtu në fillim dhe 
pastaj nuk do t'i zëmë në gojë. Burimet kryesore janë: procesverbalet e 
hetuesisë, avokati dr. Hubert Blorna dhe shoku i tij shkollës e më vonë i 
universitetit, prokurori Peter Hah. Ky i fundit, vetëkuptohet, në 
mirëbesim, i plotësoi procesverbalet e hetuesisë me disa hollësira të 
veçanta dhe shpjegoi disa masa të policisë si dhe disa përfundime të 
kërkimeve të saj, në ato raste kur këto gjëra nuk përmendeshin në 
procesverbalet; dhe këtë e bëri, gjë që duhet theksuar medoemos, jo për 
përdorim zyrtar, por vetëm për përdorim privat, sepse e kishte prekur 
thellë në shpirt brenga e shokut të vet, Blorna, i cili nuk arrinte t'i 
shpjegonte dot të gjitha ato që ndodhën e që, mcgjithatë, thoshte: "Po ta 


1 BILD-ZEITUNG: Gazetë bulevardi në Republikën Federale Gjermane, që botohet me tirazh 
shumë të madh (shënimet janë të përkthyesit). 

mendoj hollë-hollë këtë punë, nuk më duket e pashpjegueshme, por 
pothuajse logjike." Meqë çështja e Katerina Blumit, po të nisemi nga 
qëndrimi i të pandehurës dhe nga pozita shumë e vështirë e avokatit të 
saj mbrojtës, dr. Blornës, do të mbetet patjetër pak a shumë fiktive, 
mund të themi se ndoshta disa pasaktësi të vogla shumë njerëzore të 
Hahut janë jo vetëm të kuptueshme, por edhe të falshme. 

Përsa u përket burimeve anësore, disa prej të cilave janë më 
shumë të rëndësishme e disa më pak, nuk del nevoja që t'i përmendim 
këtu, meqenëse ndërthurjet, ngatërresat, njëanshmëria, befasimet dhe 
konstatimet e tyre do të sqarohen vetë në vazhdën e këtij tregimi. 


2 

Po qe se ky tregim, meqë po flasim këtu kaq shumë për burime, 
të krijon herë pas here, përshtypjen e "rrjedhës", na duhet të kërkojmë 
ndjesë për këtë: kjo gjë ishte e pashmangshme. Kur ke të bësh me 
"burime" e me "rrjedhë", nuk mund të flasësh për kompozicion; në vend 
të tij mund të përdorim ndoshta nocionin e kanalizimit, dhe ky nocion 
është i qartë për këdo, i cili, kur ka qenë femijë (por ndoshta edhe i 
rritur), ka lojtur me pellgje uji, duke i lidhur ata me njëri-tjetrin me anë 
hullish e brazdash të vogla, duke i zbrazur e duke i devijuar, gjersa 
arrinte ta mblidhte gjithë sasinë e ujit të pellgjeve në një kanal të 
përbashkët... Pra, në këtë mes nuk bëhet gjë tjetër veçse një lloj 
drenazhi ose tharjeje. Kemi të bëjmë thjesht me një proces rregullimi! 
Prandaj, në qoftë se këtë tregim e merr vende-vende rrjedha, na duhet t'i 
lutemi lexuesit që të bëjë pakëz durim, mbasi në këtë mes luajnë njëfarë 
roli edhe ndryshimet ose barazimet e nivelit, sepse fundja ekzistojnë 
edhe ndalesa, prita, grumbullime rëre, kanalizime gjysmake dhe burime 

që "nuk vijnë dot të gjihta njëherësh", si dhe rryma të nëndheshme etj, 
etj. 


3 

Faktet, të cilat ndoshta do të ishin mirë t'i parashtronim qysh në 
fillim, janë brutale: të mërkurën, më 20.2.1974, në vigjilje të festave të 
karnavaleve, një grua e re njëzeteshtatëvjeçare del në një qytet rreth 
orës 18.45 nga shtëpia e saj dhe niset për të marrë pjesë në një mbrëmje 
dëfrimi private. 

Katër ditë më vonë, pas disa ngjarjesh dhe rrethanash dramatike, 
jemi të detyruar të shprehemi kështu, duke marrë parasysh pikërisht ato 
ndryshime të nivelit që shkaktojnë rrjedhën, pra katër ditë më vonë, të 
dielën mbrëma, në thuajse po atë orë (ose më saktë: në orën 19.04), 
gruaja e re i bie ziles në derën e apartamentit të komisarit të policisë, 
Valter Mëding, i cili pikërisht në atë kohë ishte duke u maskuar, jo për 
arsye private, por për shkaqe shërbimi, me një veshje sheiku; ajo i 
deklaron Mëdingut të shastisur se në drekë, aty nga ora 12.15 kishte 
vrarë në apartamentin e vetë gazetarin Vërner Tëtges; ai, komisari, le të 
interesohej që ta shpërthenin derën e saj dhe ta "hiqnin" të vrarin që 
andej, ajo vetë paskësh bredhur midis orës 12.15 dhe 19.00 nëpër qytet 
në kërkim të pendesës, por pendesë as nuk kishte gjetur e as nuk 
ndiente; gjithashtu lutej që ta arrestonin, sepse kishte dëshirë të ndodhej 
atje ku ndodhej edhe "Ludvigu" i saj i dashur. 

Mëdingu e njihte atë grua, meqë ato ditët e fundit ajo ishte 
marrë në pyetje disa herë, ai ndiente njëfarë simpatie për të dhe nuk 
dyshoi për asnjë çast në fjalët e saj. Me veturë e çon drejt e në 
komisariatin e njofton eprorin e vet, kryekomisarin Bajcmene, jep 
urdhër që ta çojnë gruan e re në një qeli, dhe, një çerek ore më vonë, 

takohet me Bejcmenen përpara derës së apartamentit të saj, ku disa 
specialistë të policisë e shpërthejnë derën dhe vënë re se deponimi i 
gruas ishte i saktë. 

Këtu nuk do të flasim shumë për gjak; atij që i pëlqen gjaku i 
tepërt, mund t'i rekomandojmë të ndjekë disa programe televizive e 
filina kinemaje, ku të tilla tmerre ka me bollëk, madje edhe me muzikë! 
Ne e kemi hallin që të rrjedhë diçka tjetër e jo gjak. Shumë-shumë 
mund të përmendim, në lidhje me të vdekurin, disa efekte ngjyrash: 
Tëtgesi i vrarë mbante në trup një kostum të improvizuar sheiku, që 
ishte sajuar prej një çarçafi mjaft të përdorur, dhe çdokush e di se 
ç’pamje ka e kuqja all mbi të bardhën dëborë; të gjithë këtë le ta marrin 
më mirë si një pikturë moderne, meqë kemi të bëjmë me beze e me 
njolla të kuqe. Në rregull! Pra, këto ishin faktet. 


4 

Edhe një fakt tjetër u duk për njëfarë kohe jo krejt i 
pabesueshëm: lindi dyshimi në kishte qenë po viktimë e Katerina 
Blumit edhe fotoreporteri Adolf Shëner, i cili u gjend gjithashtu i vrarë 
në një kënd pylli, në pjesën perëndimore të qytetit në festë; por më 
vonë, pasi u vendos njëfarë rregulli kronologjik në rrjedhën e ngjarjeve, 
kjo pandehmë doli "absolutisht pa baza"! Një shofer taksie deponoi se e 
kishte pasë çuar Shënerin. (edhe ky i veshur si sheik me rastin e 
karnavaleve) së bashku me një femër (të veshur si andaluziane) me 
makinën e vet tek ai kënd pylli. Por kryesorja ishte se Tëtgesi qe vrarë 
qysh të dielën në drekë, kurse Shëneri të martën në drekë... 

Një funksionar i lartë për organizimin e festës së karnavaleve, që 
merrej edhe me shitje verërash dhe shampanje dhe që mund të mburrej 
se kishte kontribuar për ngritjen e humorit të njerëzve, u tregua fort i 
kënaqur e i lehtësuar që të dy vrasjet u bënë të njohura vetëm të hënën, 
përkatësisht të mërkurën, domethënë pas së dielës. "Kur ndodhin të tilla 
gjëra në fillim të kremtimeve gazmore, - kështu u shpreh ai, - e merr 
lumi si humorin ashtu dhe punën! Po ta marrë vesh njerëzia se maskimi 
me kostume karnavalesh shfrytëzohet për akte kriminale, atëherë e 
gjithë atmosfera prishet dhe puna dhe litimet venë në djall. Të veprosh 
ashtu, është një sakrilcgj i vërtetë. Hareja dhe gjullurdia kanë nevojë për 
besim. Besimi është baza e tyre." 


6 

Në një mënyrë mjaft të çuditshme u soll GAZETA pasi u bënë 
të njohura vrasjet e dy gazetarëve të saj. Shqetësim i jashtëzakonshëm! 
Faqe speciale! Numra të posaçëm! Njoftime vdekjeje në përmasa të 
papara! A thua, meqë u shtikërka në këtë botë, vrasja e një gazetari 
qenkësh diçka e veçantë, diçka më e rëndësishme sesa vrasja, për 
shembull, e një drejtori, nëpunësi, apo një vjedhësi banke! 

Eshtë e domosdoshme të nxirret në pah ky fakt i 
supervëmendjes së shtypit, sepse jo vetëm GAZETA, por edhe gazeta të 
tjera e trajtonin vrasjen e një gazetari një kiamet të madh, si një diçka të 
tmerrshme, pothuajse si një dhunim të një shenjtërie. U tha, madje, se 
Tëtgesi "ra viktimë e profesionit të vetë" dhe, natyrisht, GAZETA vetë 
ngulte këmbë fort se edhe Shëneri qenkësh një viktimë e Katerina 
Blumit. Por, edhe në u dashtë ta pranojmë që Tëtgesi nuk do të ishte 




12 | HAJNRIH BËL 

vrarë aspak sikur të mos qe bërë gazetar (por një copë këpucari apo 
furrxhiu) prapëseprapë do të qe e udhës sikur të ishin bërë disa 
përpjekje për ta përcaktuar ndryshe vdekjen e tij, për shembull si një 
"vdekje e kushtëzuar nga profesioni", për më tepër, meqë do të sqarohet 
më poshtë se për ç'arsye një femër e mençur dhe pothuajse e ftohtë si 
ajo, Katerina Blumi, jo vetëm që e planifikoi, por edhe e kreu vrasjen, 
se për ç'arsye ajo, në çastin vendimtar e të përgatitur prej asaj vetë, jo 
vetëm që e nxori revolverin, por edhe e shkrehu. 


7 

Le të largohemi nga ky nivel tepër i ulët dhe le të kalojmë 
përsëri në ca plane të tjera më të larta. Ta heqim mendjen nga gjaku. Ta 
harrojmë gurgulenë e madhe të shtypit. Ndërkohë në banesën e Katerina 
Blumit është vënë përsëri rregull, qilimi i përgjakur ka përfunduar në 
plehra, orenditë janë fshirë dhe vënë në vendin e tyre dhe e gjithë kjo 
me porosinë e me shpenzimet e dr. Blornës, i cili mori për këtë punë një 
autorizim nga shoku i vet, Hahu, megjithësc ende nuk mund të thuhet 
rne siguri që Blorna do të jetë administratori i pasurisë. 

Sidoqoftë, kjo Katerina Blumi brenda pesë vjetëve kishte 
investuar gjashtëdhjetë tnijë marka në dorë për një apartament rne vlerë 
të përgjithshme prej njëqindmijë markash; pra, siç u shpreh i vëllai i saj, 
i cili po vuante asokohe një dënitn të vogël në burg "ajo pasuri nuk ishte 
dhe aq për t'u nënçmuar". Por, nga ana tjetër, kush do të përgjigjej 
pastaj për kamatën dhe amortizimin e dyzet mijë markave që kishin 
mbetur pa paguar, qoftë edhe sikur të nxirreshin plaçkat në ankand me 
mjaft leverdi? Me një fjalë, kjo llogari nuk dilte vetëm aktive, por edhe 
pasive. 

Ndërkohë Tëtgesi ka ditë që është varrosur (me shumë më tepër 
bujë nga ç’duhej, siç patën rastin të konstatonin ca njerëz). Kurse vdekja 
dhe varrimi i Shënerit, çuditërisht, nuk patën një jehonë e një kujdes të 
tillë. Po pse vallë? Sepse ai nuk pati qenë një "viktimë e profesionit të 
vet", por kishte më shumë të ngjarë që të ketë qenë viktima e një drame 
xhelozie. Kostumi i sheikut ndodhet tani në depon ku ruheshin provat 
materiale, po ashtu edhe revolveri (kalibër 08), mbi prejardhjen e të cilit 
ka dijeni vetëm Blorna, ndërsa policia dhe prokuroria ishin përpjekur 
më kot që ta merrnin vesh se ku psonisur ajo armë. 


8 

Hetimet rreth veprimeve të Katerina Blumit gjatë atyre ditëve që 
përmendëm më lart, u shtjelluan në mënyrë të kënaqshme, por ngecën 
në vend kur erdhi puna për të hetuar ngjarjet e së dielës. 

Blorna personalisht, i pati paguar Katerinës të mërkurën 
pasdreke dy rroga të plota javore, njërën për javën në vazhdim dhe 
tjetrën për javën e ardhshme, meqenëse ai dhe e shoqja do të niseshin 
atë të mërkurë pasdreke për pushimet dimërore. Katerina u pati 
premtuar, madje u qe betuar Blornave, se do të bënte edhe ajo më në 
fund një pushim për të qenë e do të argëtohej gjatë festave të 
karnavaleve, dhe se në asnjë mënyrë nuk do të shkonte e të punonte me 
orë në ndonjë lokal ku mund t'ia kishin nevojën gjatë atyre ditëve, ashtu 
siç kishte pasë vepruar gjithmonë në kohën e këtyre kremtimeve. Ajo i 
pati njoftuar Blornat me gëzim se nuna, mikesha dhe e besuara e saj 
Elsa Voltershajm e kishte ftuar për të mërkurën në darkë në një 
mbrëmje të vogël dëfrimi në rreth të ngushtë; asaj i qe bërë qejfi shumë 
nga kjo ftesë, për më tepër, meqë s'kishte pasur rast të vallëzonte qysh 
prej shumë e shumë kohësh. Sakaq zonja Blorna i qe përgjigjur me këto 

ljalë: "Prit edhe ca, Katerinkë. Sapo të kthehemi nga pushimet, do të 
kemi rast të japim ndonjë pritje dhe ti do të mund të kërcesh përsëri". 
Qëkur kishte ardhur në këtë qytet, përpara nja pesë a gjashtë vjetësh, 
Katerina ishte ankuar herë pas here për shkak të pamundësisë "që njeriu 
të shkonte diku e të vallëzonte për qcjfin e vet". Vërtet që kishte ca 
lokale, kështu u tha ajo Blornave, por ato i frekuentonin vetëm një taraf 
studentësh që ishin trokë nga xhepi dhe që gjuanin ndonjë prostitutë, e 
cila s'kërkonte harxhime; pastaj kishte edhe ca nga ato ambiente 
bohemësh, në të cilat gjithashtu s'e merrte vesh qeni të zonë; kurse për 
ato mbrëmjet e vallëzimit që organizoheshin nga rrethe fetare ajo, 
Katerina, ndiente pothuajse një neveri patologjikc. 

Të mërkurën pasdreke, siç u verifikua më vonë me shumë 
lehtësi, Katerina kishte punuar edhe nja dy orë te çifti Hiperc, tek të 
cilët ajo shkonte për t'i ndihmuar rrallë e tek, kur e thërrisnin. Meqë 
edhe Hipercët do të largoheshin nga qyteti gjatë ditëve të karnavaleve e 
do të shkonin te vajzat e tyre në Lemgo, Katerina i kishte marrë pastaj 
të dy pleqtë në Folksvagenin e vet dhe i kishte çuar deri te stacioni i 
trenit. Me gjithë vështirësitë e mëdha të parkimit, ajo kishte ngulur 
këmbë që përcillte deri te platforma e stacionit dhe t'u mbante edhe 
valixhet. ("Jo për para, aspak! Për ndere të tilla neve nuk na e mban t'i 
ofrojmë asgjë, sepse ajo do të fyhej shumë", - shpjegoi më vonë zonja 
Hiperc). Treni qe nisur në orën 17.30. Po t’i liheshin Katerinës nja pesë 
apo dhjetë minuta, sa të dilte nga gjithë ajo rrëmujë e stacionit dhe sa të 
arrinte gjer te makina e saj, pastaj edhe nja njëzet e pesë minuta të tjera 
që i mbante rruga gjer në shtëpi, të cilën e kishte jashtë qytetit, në një 
bllok të rrethuar me parqe dhe ku ajo mund të kishte mbërritur midis 
orës 18.00 dhe 18.15 - atëherë nuk do t'i mbetej asnjë minutë e 
pambuluar, duke llogaritur këtu që ajo patjetër ishte larë dhe ndërruar 
dhe kishte ngrënë diçka në shtëpinë e saj: sepse qysh në orën 19.25 
ishte paraqitur në pritjen që jepte zonja Voltershajm; dhe atje kishte 

shkuar jo me veturën e saj, por me tramvaj dhe nuk ishte veshur as me 
kostum beduineje dhe as andaluzianeje, por thjesht me një bluzë 
mëndafshi bojëmjalti të kopsitur gjer në grykë dhe me një fund të 
zakonshëm leshi me katrore në po atë bojë; kurse në këmbë kishte 
mbathur çorape të kuqe dhe këpucë të kuqe; e vetmja stoli ishte një 
karalil i kuq në flokë. Ndokujt mund t'i duket e parëndësishme nëse 
Katerina shkoi në atë mbrëmje, ku qe ftuar, me veturën e saj apo me 
tramvaj; porse ky fakt duhet përmendur, sepse pati shumë rëndësi gjatë 
hetimeve. 


9 

Qysh nga çasti kur ajo u fut në shtëpinë e Elsa Voltershajmit, 
çështja e hetimeve u lehtësua mjaft, meqë Katerina, pa i shkuar fare 
ndër mend, u ndodh nën mbikëqyrjen e policisë, duke filluar prej orës 
19.25 e këtej. Gjithë mbrëmjen, qysh nga ora 19.30 e deri në orën 
22.00, përpara se të dilte nga ajo shtëpi e shoqëruar nga njëfarë Ludvig 
Gëten, ajo, siç deponoi vetë më vonë, kishte kërcyer "kryesisht dhe krejt 
e përhumbur nga kënaqësia" me kavalierin e saj, Ludvig Gëtenin. 

Këtu është rasti t'i shprehim mirënjohjen tonë prokurorit Peter 
Hah, sepse vetëm atij duhet t'ia dimë për nder njoftimin (në të vërtetë 
është fjala për një nga ato muhabetet intime të punonjësve të drejtësisë) 
që kryekomisari i policisë, Ervin Bajcmene dha urdhër të përgjoheshin 
telefonat e Voltershajmit dhe Blumit qysh nga çasti. kur Katerina dhe 
Ludvigu dolën nga shtëpia e Elsës. Dhe kjo ndodhi në një mënyrë të 

tillë, e cila ndoshta e vlen të tregohet: Në këto raste Bajcmeneja e kishte 
për zakon t’i telefononte eprorit të vet e t'i thoshte: "Përsëri kam nevojë 
të toçis liniën telefonike. Këtë radhë në dy vende!" 

Me sa duket Gëteni nuk bëri asnjë telefonatë nga shtëpia e 
Katerinës; të paktën Hahu nuk dinte gjë rreth kësaj çështjeje. E sigurt 
është që apartamenti i Katerinës mbeti nën mbikëqyrje të rreptë dhe, kur 
rezultoi se deri në orën 10.30 të së enjtes nga ai apartament as nuk 
kishte telefonuar njeri dhe as Gëteni nuk u duk të dilte andej, atëherë 
kryekomisari Bajcmene, i cili fllloi të humbiste si durimin ashtu edhe 
nervat, e sulmoi bashkë me tetë punonjës të armatosur të policisë 
apartamentin në kuptimin e vërtetë të ijalës dhe, duke i marrë të gjitha 
masat e sigurimit, e bastisi fund e krye, por Gëtenin nuk e gjeti më aty, 
ai gjeti vetëm Kateriën që dukej "shumë e freskët, pothuajse e lumtur", 
tek qëndronte tek bufeja e kuzhinës së vet duke pirë kafe nga një filxhan 
i madh e duke ia ngulur dhëmbët një riske buke të bardhë, të lyer me 
gjalpë e me mjaltë. Sjellia e saj qe e dyshimtë për faktin se nuk u duk 
aspak e habitur, por krejt e shkujdesur, për të mos thënë "triumfuese". 
Ajo ishte veshur vetëm me një mantel banje prej pambuku në ngjyrë të 
blertë e të zbukuruar me lule shqerre; dhe kur Bajcmeneja e kishte 
pyetur ("me ton shumë të ashpër", siç tregoi ajo më vonë) se ku kishte 
shkuar Gëteni, ajo i qe përgjigjur që nuk e dinte se në ç'kohë ishte 
larguar Ludvigu nga shtëpia. Asaj i pati dalë gjumi rreth orës 9.30 dhe 
Ludvigu nuk ndodhej më aty. 

"Iku pa u përshëndetur?" 

"Po". 

Këtu është vendi për ta njoftuar lexuesin mbi një pyetje fort të 
diskutueshme të kryekomisarit Bajcmene, të cilën Hahu e tregoi një 
herë, e mohoi, pastaj e tregoi për së dyti dhe e mohoi përsëri. Blorna e 
konsideron këtë pyetje si të rëndësishme sepse është i mendimit që, në 
ishte bërë me të vërtetë ajo pyetje, tek ajo dhe asgjëkund gjetkë duhej 
kërkuar fillimi mllefit, turpërimit dhe inatit të Katerinës. Meqë Blorna 
dhe e shoqja e përshkruajnë Katerina Blumin si një vajzë shumë të 
turpshme, pothuajse fanatike në çështjet seksuale, nuk përjashtohet 
mundësia që Bajcmeneja, inatosur në kulin pse Gëteni i kishte shpëtuar 
nga duart për një qime, ta ketë bërë vërtet atë pyetje të diskutueshme. 
Pra, Bajcmeneja e paskësh pyetur Katerinën që rrinte mbështetur te 
bufeja e saj me një qëndrim të qetë që të cimbiste nervat: 

"A ke ijetur me të?" 

Kurse Katerina, edhe e skuqur edhe me një theks ngadhënjimi 
krenar në zë, i qe përgjigjur: 

“Jo, unë nuk do ta quaja kështu.” 

Mund ta pranojmë pa pikën e dyshimit që, në qoftë se 
kryekomisari Bajcmene ia pati bërë vërtet atë pyetje Katerinës, qysh 
nga ai çast s'mund të ekzistonte më asnjë grimëz besimi reciprok midis 
atyre të dyve... 


13 

Sakaq apartamenti u kontrollua me shumë kujdes; disa sende, e 
sidomos letra të shkruara, policia i mori me vete. Katerina Blumit i 
thanë që të vishej në banjë në prani të punonjëses së policisë, Plecer, 
por nuk e lejuan që ta mbyllte derën e banjës nga brenda; ajo derë mbeti 
nën mbikqyrjen e rreptë të dy punonjësve të armatosur. Katerinës i 
dhanë leje të merrte çantën e saj dhe, meqë nuk mund të përjashtohej 
mundësia e arrestimit të saj, i thanë të merrte me vete edhe një këmishë 
nate, një kuti tualeti dhe ndonjë libër për të lexuar. E gjithë biblioteka e 
saj përbëhej nga katër romane dashurie, tre romane policore dhe një 
biograli e Napolonit dhe një e mbretëreshës Kristinë të Suedisë. Dhe, 
meqenëse ajo pyeste vazhdimisht: "Po pse, po pse, çfarë faji kam 
bërë?"- punonjësja e policisë së krimeve, Plecerm, me mjaft mirësjellje 
e vuri në dijeni se Ludvig Gëteni ishte një bandit që po kërkohej prej 
shumë kohësh; dyshohej të kishte marrë pjesë në grabitjen e një banke 
dhe akuzohej për vrasje e për disa krime të tjera. 

Kur Katerina Blumin e morën më së fundi andej nga ora 11.00 
nga shtëpia e saj për ta çuar në hetuesi, vendosën në çastin e fundit që 
mos t'ia vinin prangat. Bajcmeneja ishte i prirur për t'ia vënë, por, pas 
një dialogu të shkurtër me punonjësen Plecer dhe asistentin e vet 
Mëding, hoqi dorë nga ajo punë. Meqë atë ditë ishte e kremte dhe 
shumë banorë nuk kishin dalë nga shtëpia, poshtë, te hyrja e madhe e 
godinës dhjetëkatëshe ishin grumbulluar nja tri duzina qiraxhinj me 
robdëshambra e mantele banje, dhe fotoreporteri Shëner qëndronte 
vetëm disa hapa larg ashensorit, kur Katerina Blumi, të cilën e kishin 
vënë në mes Bajcmeneja dhe Mëdingu dhe e shoqëronin edhe 
punonjësit e tjerë të policisë, doli që andej, Shëneri e fotografoi disa 

herë nga përpara, nga prapa dhe anash dhe, së fundi, meqë ajo nga turpi 
dhe hutimi, përpiqej ta mbulonte fytyrën me çantën, me kutinë e tualetit 
dhe një qese plastmasi, që i ngatërroheshin vazhdimisht nëpër duar, ai 
arriti t'i bënte edhe një pozë me një shprehje fytyre të egërsuar dhe me 
flokë të shpupurisur. 

Njc gjysmë ore më vonë, pasi ia përmendën Katerinës të drejtat 
që gëzonte në atë situatë dhe pasi i dhanë mundësi të rregullohej e të 
bënte pakëz tualet, filloi, në prani të Bajcmenes, Mëdingut, zonjës 
Plecer si dhe të prokurorëve dr. Korten dhe Hah, procedura e marrjes në 
pyetje dhe të gjitha u shënuan në procesverbal: 

"Më quajnë Katerina Bretlah, mbiemri i çupërisë Blum. Kam 
lindur më 2 mars 1947 në fshatin Gemelsbroih, rrethi Kuir. Im atë, 
Peter Blumi, ka qenë minator. Vdiq në moshën tridhjeteshtatëvjeçare 
nga një plagë në mushkëri, që e kishte marrë gjatë luftës, dhe më la 
gjashtë vjeçe. Pas luftës ai filloi përsri punë në një minierë shisti, 
megjithëse pluhuri ia acaronte mushkëritë. Si vdiq babai, nëna ime pati 
disa telashe për punë të pensionit, meqë sigurimet shoqërore të shtetit 
dhe sigurimet shoqërore të minierave nuk po binin në ujdi me njëri- 
tjetrin. M’u desh të merresha me punët e shtëpisë që në moshë shumë të 
njomë, sepse babai sëmurej shpesh dhe nuk merrte pagë, ndërsa nëna 
zinte punë të ndryshme e me raste si pastruese. Në shkollë shkoja mirë, 
megjithëse edhe gjatë muajve të shkollës punoja shumë jo vetëm në 
shtëpi, por edhe te fqinjët e banorët e tjerë të fshatit, të cilët i ndihmoja 
në pjekje, në gatim, në vënien e zahireve, në therjen e bagëtive apo në 
korrjet. Më 1961, pasi mbarova shkollën, me interesimin e nunës sime, 
zonjës Elsa Voltershajm nga Kuiri, gjeta një vend si çirake te kasapi 

Gerbers, të cilin e ndihmoja nganjëherë edhe gjatë shitjes. Nga viti 1962 
gjer në vitin 1965, përsëri me ndihmën dhe përkrahjen linanciare të 
nunës sime, ndoqa një shkollë për ekonomi shtëpiake në Kuir, të cilën e 
përfundova me notën "shumë mirë". Më 1966 dhe 1967 punova si 
ekonomate në një kopsht lemijësh me drekë në lokalitetin e afërt 
Oftersbroih dhe më vonë, po atje, gjeta një vend si ekonomate në 
shtëpinë e doktor Klutenit. Tek ajo familje punova vetëm një vit, sepse 
zoti doktor nisi të më bezdiste shpesh dhe sepse e shoqja e doktorit nuk 
e duronte dot këtë gjë. As unë nuk i duroja këto lloj bezdisjesh, më 
vinte neveri. Më 1968, kur mbeta për disa javë pa punë dhe rrija në 
shtëpi te nëna duke u marrë me rast me ndonjë shërbim të vogël gjatë 
mbledhjeve dhe mbrëmjeve që organizonin anëtarët e orkestrës së 
Gemelsbroihut, vëllai im i madh, Kurt Blumi, më njohu me punëtorin e 
tekstileve Vilhehn Bretlohun, me të cilin u martova pas disa muajsh. Ne 
vazhduam të banonim në Gemelsbroih dhe unë punoja të shtunave e të 
dielave, kur vinin shumë ekskursionistë nga qyteti, në kuzhinën e 
bujtinës "Klog"; nganjëherë dilja e shërbeja edhe si kameriere. S'kaluan 
gjashtë muaj dhe unë lillova të ndiej ndaj tim shoqi një antipati që s'e 
mposhtja dot. Hollësira në lidhje me këtë çështje nuk dua të deponoj. E 
braktisa burrin tim dhe u vendosa në qytet. Gjyqi më ndau për fajin tim, 
për braktisje me keqdashje, dhe unë mora p.ërsëri mbiemrin tim të 
vajzërisë. Në fillim banova te zonja Voltershajm, gjersa u rregullova 
pas disa javësh me punë si ekonomate dhe amvisë në shtëpinë e dr. 
Fenernit, që ishte jurist-revizor nga profesioni; aty edhe banoja. Dr. 
Ferneri më krijoi mundësinë që të ndiqja një shkollë nate profesionale 
dhe të jepja edhe provimet shtetërore për të marrë dëftesën zyrtare të 
ekonomates. Ai ishte njeri shumë i sjellshëna e shumë bujar dhe unë 
qëndrova tek ai edhe pasi i dhashë provimet. Aty nga fundi i vitit 1969 
dr. Fenernin e arrestuan në lidhje me ca shkelje të rënda në pagesat e 
taksave që ishin konstatuar te disa firma të mëdha, për të cilat punonte 

ai. Përpara se ta merrte policia me vete, ai më dha një zarf me tri rroga 
mujore brenda dhe m'u lut që të vazhdoja të përkujdesesha për shtëpinë, 
sepse, kështu më tha, do të kthehej shpejt. Unë qëndrova aty edhe një 
muaj, përkujdesesha për punonjësit e tij, të cilët punonin në zyrën e dr. 
Fenernit nën mbikqyrjen e një nëpunësi taksash, pastroja shtëpinë, 
mbaja kopshtin në rregull dhe interesohesha edhe për ndërresat. I çoja 
rregullisht dr.Fenernit ndërresa të pastra në burgun e hetuesisë, i sillja 
edhe për të ngrënë, sidomos pashtet, të cilin kisha mësuar ta gatuaja në 
Kuir, te kasapi Gerbers. Pak kohë më vonë zyra e dr. Fenernit u mbyll 
dhe shtëpia e tij u konfiskua dhe mua m’u desh ta dorëzoja dhomën 
time. Me sa dukej, edhe dr.Fenernit i faktuan shkelje linanciarc dhe 
falsifikime dhe e dënuan me burgim. Unë vazhdova edhe paskëtaj ta 
vizitoja në burg. Gjithashtu desha ktheja dy rrogat mujore, që ia kisha 
borxh, por ai nuk i pranoi kurrsesi. Shumë shpejt gjeta një punë të re te 
çifti Blorna, të cilët i pata njohur nëpërmjet zotit Fenern. 

Blornat banonin në një shtëpi verore në zonën e parqeve në jug 
të qytetit. Megjithëse ata më offuan strehim në shtëpinë e tyre, unë nuk 
pranova, sepse kisha dëshirë të bëhesha më në fund e pavarur dhe të 
isha kryesisht në profesion të lirë. Çifti Bloma u soll shumë bujarisht 
me mua. E shoqja e dr. Blornës, ajo punon në një institut të madh 
arkitekture, më ndihmoi të gjeja apartamentin tim në periferinë jugore të 
qytetit. Dr. Blorna si avokat për sektorin e industrisë dhe e shoqja si 
arkitekte, njiheshin me projektin e godinës së re ku do të futesha unë. 
Bashkë me dr. Blornën bëra një llogari mbi financimin, përqindjet dhe 
amortizimin e një apartamenti në katin e tetë dhe, meqë ndërkohë kisha 
arritur të vija mënjanë 7000 marka nga kursimet e mia dhe çifti Bloma 
hyri dorëzënës për një kredi prej 30 000 markash, munda të futesha në 
banesën time qysh në muajt e parë të vitit 1970. Në lillim. kuota 
minimale që duhej të shlyeja për çdo muaj ishte 1100 marka; por 
meqenëse çifti Blorna nuk më mbante asgjë për ushqimin që haja tek 

ata dhe madje zonja Blorna më jepte përditë diçka për të ngrënë e për të 
pirë me vete, munda ta rregulloja jetën me shumë nikoqirllëk dhe ta 
amortizoja kredinë më shpejt se ç'ishte përllogaritur në fillim. Kam 
katër vjet që punoj si ekonomate dhe amvisë te Blornat; orari i punës 
më fillon më shtat mëngjesit dhe më mbaron rreth orës katër pasdreke, 
pasi t'i kem mataruar punët e shtëpisë, të kem bërë pazarin dhe t'i kem 
kryer përgatitjet për darkën. Gjithashtu merrem edhe me mbarështimin 
e të gjitha rrobave të shtëpisë. Midis orës katër e gjysmë dhe pesë e 
gjysmë pasdreke merrem me punët e mia të shtëpisë dhe pastaj punoj 
zakonisht edhe një orë e gjysmë a dy orë te çifti pensionist Hiperc. 
Punët e të shtunave dhe të dielave të dyja familjet m’i paguajnë veç. Në 
kohën time të lirë punoj me raste në rostiçerinë "Kloft" ose shërbej 
nëpër pritje, mbrëmje, dasma, ballo, herë me akord dhe herë me porosi 
të "Firmës Kloft". Merrem me përllogaritje, me planifikim organizativ, 
hera-herës punoj edhe si kuzhiniere ose kameriere. Të ardhurat e mia 
bruto arrijnë mesatarisht 1800 deri në 2300 marka në muaj. Në Zyrën e 
Taksave unë figuroj si ekonomate në profesion të lirë. Taksat dhe 
sigurimet e mia shoqërore i paguaj vetë. Të gjitha kao formalitete... 
deklarata taksah etj., m'i kryen pa pagesë "Zyra Blorna". Qysh nga 
pranvera e 1972-shit zotëroj një veturë të markës Folksvagen, prodhim i 
vitit 1968, të cilën ma ka shitur me një çmim të arsyeshëm kuzhinieri 
Verner Klormer, që punon te "Firma Kloft". Për mua qe bërë tepër e 
vështirë arrija në kohën e duhur me mjetet e transportit urban vendet e 
ndryshme të punës, të cilët edhe ndërronin shpesh. Kështu që, me 
makinën time, isha në gjendje të lëvizja më shpejt e të punoja edhe për 
pritjet e festat që organizoheshin në hotele të largëta." 

U deshën pesë orë e ca gjersa përfundoi kjo pjesë e marrjes në 
pyetje, prej 11.30 gjer më 12.30 dhe, pas një ndërprerjeje prej një ore, 
edhe prej 13.30 gjer më 17.45. Gjatë pushimit të drekës, Katerina Blumi 
nuk pranoi në asnjë mënyrë që administrata e policisë t'i jepte kafe dhe 
disa senduiçe; as atëherë kur zonja Plecer dhe asistenti i kryekomisarit, 
Mëdingu, të cilët me sa dukej kishin simpati për të, u përpoqën t'ia 
mbushnin mendjen që të hante diçka, ajo nuk e ndërroi qëndrimin e vet. 
Siç tregoi prokurori Hah, dukej sheshit se ajo nuk ishte dot në gjendje t'i 
ndante çështjet zyrtare nga çështjet private, ta kuptonte 
domosdoshmërinë e të marrurit në pyetje. Kur kryekomisari Bajcmene 
që ishte shtruar me kafe e me senduiçe dhe që, me atë jakën e hapur të 
këmishës e me kravatën liruar, jo vetëm që dukej si babëlok, por edhe 
filloi të sillej si babëlok, Katerina Blumi nguli këmbë që ta shpinin në 
qelinë e saj. Të dy punonjësit e policisë që ishin caktuar për ta 
mbikëqyrur, u përpoqën edhe ata t'i ofronin diçka sa për të thyer urinë, 
por ajo vazhdoi të mbetej kokëngjeshur, u ul mbi shtratin e qelisë, piu 
një cigare dhe, duke rrudhur hundët e duke përveshur buzët, shprehu 
neverinë e saj ndaj nevojtores së qelisë, e cila ishte ende e ndotur nga të 
vjellat e kushedi se kujt. Më vonë, pas shumë lutjesh, ajo e lejoi zonjën 
Plecer që t'ia maste pulsin dhe, pasi rezultoi normal, denjoi më në fund 
të pranonte që t'i sillnin një copë tortë dhe një lilxhan me çaj nga një 
kafene që ndodhej aty pranë, por me kusht që t'i paguante nga xhepi i 
vet; megjithëse njëri nga punonjësit e rinj të policisë, i cili atëherë 
paradreke i kishte bërë roje përpara derës së banjës teksa ajo po vishej, 
u tregua i gatshëm që "ta qeraste". Mendimi i të dy punonjësve të 
policisë dhe i zonjës Plecer mbi këtë episod me Katerina Blumin ishte 
ky: grua pa humor. 

Midis orës 13.30 dhe 17.45 personi i dyshimtë vazhdoi t'u 
nënshtrohej pyetjeve. Kryekomisarit Bajcmene do t'i kishte pëlqyer që 
t'i bihej punës sa më shpejt, por Katerina Blumi kërkoi medoemos 
saktësi në çdo gjë dhe kjo dëshirë iu miratua nga ana e të dy 
prokurorëve; më së fundi Bajcmeneja ra në ujdi me këtë procedurë 
saktësie, në fillim si me pahir, por pastaj sikur u bind për shkak të 
sfondit që iu duk mjaft i rëndësishëm. 

Rreth orës 17.45 doli problemi të vazhdoheshin apo të 
ndërpriteshin pyetjet, ta lironin Katerina Blumin, apo ta fusnin në qeli. 
Andej nga ora 17.00 ajo pranoi më në fund që të pinte edhe një filxhan 
me çaj e të hante një rriskë buke me proshutë, duke mos shprehur asnjë 
kundërshtim për vazhdimin e pyetjeve, meqenëse Bajcmeneja i pati 
premtuar se, pas përfundimit të tyre, do ta lironte. Tani u erdhi radha 
marrëdhënieve të saj me zonjën Voltershajm. - Ajo - kështu deklaroi 
Katerina Blumi, - ishte nuna e saj dhe qe përkujdesur vazhdimisht për t, 
binte kushërirë e largët me të ëmën dhe, sapo ajo, Katerina, erdhi në 
këtë qytet, mori menjëherë kontakt me të. 

"Më 20 shkurt isha ftuar në atë mbrëmjen familjare te zonja 
Voltershajm. Ishte e para mbrëmje vallëzimi, në të cilën po merrja pjesë 
qysh prej katër vjetësh. Megjithatë, po e korrigjoj deponimin tim përsa i 
përket një pike: edhe nja dy a tri herë të tjera, ndoshta dhe katër herë, 
kam pasur rast të kërceja me mysafirët e Blornave, kur vija mbrëmjeve 
për të ndihmuar zonjën e shtëpisë gjatë ndonjë pritjeje. Në orët e vona, 
pasi e kisha ngritur tryezën dhe i kisha larë enët dhe pasi ishte servirur 
kafeja, më ftonin në sallon dhe aty kërceja me dr. Blornën, por edhe me 
zotërinj të tjerë nga rrethe universitarësh, ekonomistësh dhe 
politikanësh. Më vonë nuk kisha më dëshirë t'u përgjigjesha këtyre 
ftesave dhe, edhe kur më thërrisnin me zor, shkoja me ngurrim ose nuk 
shkoja fare të kërceja, sepse zotërinjtë, duke qenë shpesh të pirë, 

fillonin e më binin në qaië. Për të qenë më e saktë: qëkur u bëra me 
makinë, nisa t'i refuzoj këto ftesa. Më parë isha disi e varur, mbasi 
ndonjëri nga ata zotërinjtë më çonte me makinën e vet në shtpi. Edhe 
me këtë zotërinë këtu, ajo rrëfeu me dorë Peter Hahun, i cili u skuq, - 
më ka rastisur të kërceja". Pyetja, nëse edhe Hahu i kishte rënë në qafë, 
nuk u bë. 


18 

Zgjatja e marrjes në pyetje shpjegohej me arsyen se Katerina 
Blumi, në një mënyrë çuditërisht pedante, kontrollonte çdo formulim, 
kërkonte që t'ia lexonin çdo ijali, ashtu siç ishte shënuar në 
procesverbal. Kështu për shembull, të rënët më qafë, që përmendëm pak 
më lart, ishte shënuar në procesverbal "...zotërinjtë fillonin e silleshin 
me ëmbëlsi ndaj meje". Ky formulim e revoltoi Katerina Blumin dhe ajo 
nisi të kundërshtonte me vendosmëri. Midis asaj dhe prokurorëve si dhe 
midis asaj dhe Bajcmenes lindën kontradikta të ashpra në lidhje me 
përcaktimin e saktë të ijalëve. Katerina këmbëngulte në të sajën dhe 
thoshte se sjellja e ëmbël ishte një veprim reciprok, kurse të rënët më 
qafë një veprim i njëanshëm, dhe pikërisht për këtë të fundit e kishte 
fjalën ajo. Dhe kur të tjerët i thanë se të gjitha këto nuk kishin fort 
rëndësi dhe se fajin që kjo marrje në pyetje po zgjaste kaq shumë e 
kishte ajo vetë, Katerina u hodh përpjetë dhe deklaroi se nuk do të 
nënshkruante asnjë procesverbal ku, në vend të rënies në qafë ishte 
shënuar sjellje e ëmbëll Për atë ky ndryshim kishte shumë rëndësi, dhe 
një nga shkaqet që ajo ishte ndarë nga i shoqi lidhej pikërisht me këtë 
gjë: ai nuk ishte sjellë kurrë me ëmbëlsi, por i kishte rënë gjithmonë më 
qafë. 

Kontradikta të ngjashme pati edhe për Ijalën " bujarisht " të 
përdorur për çiftin Blorna. Në procesverbal ishte shënuar "të sjellshëm 
ndaj meje", kurse Katerina Blumi kërkonte të vihej medoemos fjala 
"bujarisht" dhe kur i propozuan që, në vend të saj të shënohej "sjellje 
babaxhane", meqë ljala " bujarisht " tingëllonte ca si e dalëmode, ajo 
mori përsëri inat dhe tha se të jesh i sjellshëm apo babaxhan s'kishte të 
bënte fare me bujarinë e qëndrimin e çiftit Blorna ndaj saj, ajo mund ta 
quante vetëm bujari dhe kurrsesi ndryshe! 

Ndërkaq ishin marrë në pyetje edhe banorët e godinës, në të 
cilën ndodhej apartamenti i Katerina dhe pjesa më e madhe e tyre dinte 
shumë pak gjëra ose pothuajse asgjë rreth jetës së saj. Banorët 
deponuan se e kishin takuar hera-herës në ashensor, se kishin këmbyer 
nga një përshëndetje, se e dinin që Folksvageni i kuq ishte i saj, se e 
kishin pandehur për ndonjë kryesekretare apo përgjegjëse reparti në 
ndonjë magazinë universale, se kishte pasur gjithmonë një paraqitje të 
rregullt dhe të pastër dhe se ishte e sjellshme, megjithëse pakëz e ftohtë. 
Nga banorët e të pesë apartamenteve të katit të tetë ku rrinte Katerina, 
vetëm dy ishin në gjendje të tregonin disa hollësira. Njëra ishte pronarja 
e një salloni permanenti, zonja Shmol, dhe tjetri një pensionist i 
centralit elektrik, i quajtur Ruhvidel; e çuditshmja te të dyja deponimet 
ishte pretendimi i përbashkët se Katerinës i kishin ardhur herë pas here 
meshkuj në shtëpi. Zonja Shmol pretendonte se vizitori që kishte parë 
ajo vinte rregullisht çdo dy ose tri javë, ai ishte një zotëri rreth të 
dyzetave me një pamje mjaft të gjallë dhe "dukej sheshit që i përkiste 
shtresave të kamura". Kurse zoti Ruhvidel e përshkroi vizitorin si 
djalosh të ri, i cili kishte ardhur disa herë vetëm dhe disa herë të tjera së 

bashku me zonjushën Blum. Konkretisht, gjatë dy vjetëve të shkuara ai 
paskësh ardhur nja tetë a nëntë herë dhe - kështu deklaroi zoti. Ruhvidel 
- "këto janë vetëm vizitat që kam vënë re unë; për ato që nuk kam vënë 
re, s'mund të them natyrisht asgjë". 

Kur, pasdreke vonë, e ballafaquan Katerinën me këto deponime 
dhe kërkuan shpjegime prej saj, ishte prokurori Hah ai që u përpoq ta 
ndihmonte duke e pyetur në fillim, ashtu si shkarazi, se mos vizitorët në 
fjalë ishin ata zotërinjtë që e përcillnin hera-herës gjer në shtëpi, pas 
mbrëmjeve te familja Blorna. Katerina, e cila ishte skuqur si paparunë 
nga turpi e nga inati, i qe përgjigjur pyetjes së tij po me pyetje, madje 
me një thumb brenda: "Mos është e ndaluar të presësh vizita meshkujsh 
në shtëpi?" Dhe meqë ajo nuk po donte të shkelte mbi atë urë që Hahu 
ia kishte ngritur i shtyrë nga një ndjenjë miqësore, ose nuk po e 
kuptonte gatishmërinë e tij për ta ndihmuar, e përdori edhe ai thumbin 
duke i thënë se ajo duhej ta kishte më se të qartë që këtu po hetohej një 
çështje shumë serioze-çështja mjaft e ndërlikuar e Ludvig Gëtenit, me të 
cilën policia dhe prokuroria po merreshin qysh prej një viti e ca. Aty për 
aty Hahu i bëri edhe një pyetje tjetër: ai vizitori, ardhjen e të cilit ajo, 
me sa dukej, nuk e mohonte, a kishte qenë gjithmonë i njëjti person? 

Dhe këtu ndërhyri menjëherë Bajcmeneja me një ton mjaft brutal: 

"Pra, ju e njihkeni atë Ludvig Gëtenin qysh prej dy vjetësh!" 

Aq shumë u habit Katerina nga ky konstatim, saqë nuk gjeti dot 
një përgjigje, por vetëm e vështroi Bajcmenen duke tundur kokën; dhe 
kur pastaj belbëzoi me një zë çuditërisht të butë: "Ah, jo, jo, s'është 
ashtu... e kam takuar dje për herë të parë"- këto fjalë nuk ia mbushën 
mendjen askujt. 

Sakaq kërkuan prej saj që të tregonte se cilt patën qenë ata 
vizitorët meshkuj, por ajo tundi përsëri kokën ((pothuajse e tmerruar" 
dhe refuzoi çdo lloj shpjegimi. Atëherë Bajcmeneja zuri ta merrte 
përsëri me të mirë dhe u përpoq t’ia mbushte mendjen duke i thënë se 



28 | HAJNRIH BËL 

nuk kishte asgjë të keqe në qoftë se ajo na paskësh një mik, i cili - dhe 
këtu ai bëri një gabim të rëndë psikologjik nuk ishte nga ata burra që i 
kishin rënë në qafë, porse ishte sjellë ndoshta me ëmbëlsi ndaj saj; 
fundja, ajo ishte grua e ndarë dhe s'kishte pse t’i qëndronte ndokujt 
besnike; nga ana tjetër - prapë një gabim i rëndë i tij - asnjeri nuk kishte 
të drejtë ta shante në qoftë se rastësisht, po të ishte fjala për sjellje të 
ëmbla e jo të bezdisshme, dilte edhe ndonjë leverdi materiale në këtë 
mes. Pas këtyre fjalëve të fundit të kryekomisarit, Katerina u mbyll 
përfundimisht në guackën e vet, refuzoi të deponojë në lidhje me 
vizitorët e saj dhe nguli këmbë ta çonin në ndonjë qeli ose në shtëpi. Për 
habinë e të gjithë të pranishmëve, Bajcmeneja i tha Katerinës urtë e 
butë, ndërkohë ora kishte shkuar 20.40, se do të urdhëronte njërin prej 
punonjësve të vet që ta përcillte deri në shtëpi. Por pastaj, kur ajo ishte 
ngritur nga karrigia dhe po rrëmbente çantën e saj, kutinë e tualetit dhe 
qesen e plastmasit, Bajcmeneja i drejtoi befas një pyetje mjaft të 
vrazhdë: 

"A s'na thoni si arriti të dilte natën e kaluar nga godina ai 
Ludvigu juaj i ëmbël? Të gjitha hyrjet dhe daljet ruheshin... Ju... ju do 
të keni qenë në dijeni të ndonjë rruge të fshehtë dhe do t'ia keni treguar. 
Por, edhe në mos na e tregofshi tani, unë kam për ta zbuluar se s'bën! 
Mirupafshim." 

Mëdingu, asistenti i Bajcmenes, i cili e çoi Katerinën në 
shtëpinë e saj me makinë, njoftoi më vonë se ishte mjaft i shqetësuar 
për gjendjen e gruas së re dhe ia kishte frikën se mos i bënte gjë vetes; 
ajo i pat lënë përshtypjen e një njeriu të shkatërruar krejtësisht nga 
nervat dhe, ç'ishte më e çuditshmja, pikërisht në këtë gjendje i kishte 

ardhur humori. Tek po udhëtonte me të nëpër rrugët e qytetit, ai e pati 
pyetur me shaka, sa mirë do të qe sikur të shkonin tani së bashku, të 
shpenguar dhe pa asnjë prapamendim, në ndonjë lokal të pinin nga një 
gotë e të vallëzonin ca; dhe ajo i kishte pohuar me krye dhe i ishte 
përgjigjur se nuk ie kishte aspak keq dhe se ndoshta do të qe diçka 
vërtet e këndshme. Dhe më vonë, kur kishin arritur përpara shtëpisë së 
saj dhe ai ishte treguar i gatshëm ta çonte deri te dera e apartamentit, ajo 
ia kishte pritur me sarkazëm: "Ah, më mirë jo! Vizitat e meshkujve më 
dalin e më teprojnë, siç e dini edhe vetë... Megjithatë, ju faleminderit." 

Tërë atë mbrëmje dhe gjysmën e natës Mëdingu u mundua ta 
bindte Bajcmenen se duhej ta burgosnin Katerina Blumin, vetëm e 
vetëm me qëllim që ta mbronin; dhe kur Bajcmeneja e pyeti në mos e 
kishte zënë gjë qymyri, ai iu përgjigj se as që bëhej fjalë për këtë, se ai 
kishte vetëm simpati për Katerinën, se kishin të dy një moshë dhe se ai 
nuk besonte në teorinë e Bajcmenes mbi një komplot të madh, në të 
cilin qenkësh ngatërruar edhe Katerina. 

Porse ato që Mëdingu nuk ia tha Bajcmenes dhe që Blorna i 
mori vesh më vonë nga zonja Voltershajm, ishin dy këshilla që ai ia dha 
Katerinës në kohën kur e përcolli vetëm deri tek ashensori; ishin dy 
këshilla mjaft me spec, që mund t'i kushtonin mjaft shtrenjt. Pra, 
përpara se të ndaheshin tek ashensori, ai i pat thënë Katerinës: 

"Mos e prekni në asnjë mënyrë telefonin me dorë dhe mos 
lexoni asnjë gazetë nesër!" Në këtë mes nuk ishte fort e qartë, në e pati 
fjalën për GAZETËN apo për gazetat në përgjithësi. 

Ishte ora 15.30 e po asaj dite (e enjte, më 21.2.74), kur Blorna 
po i mbërthente për herë të parë skitë në atë vendpushim ku kishte 
shkuar me të shoqen dhe po përgatitej për një shtegtim të gjatë. Që nga 
ky çast pushimet e tij, të cilat mezi i kishte pritur, i mori dreqi. E 
këndshme pat qenë vetëm ajo shëtitja e gjatë e mbrëmjes së djeshme, 
pak kohë pas mbërritjes; bashkë me Gertrudën kishin bredhur dy orë të 
tëra nëpër dëborë; pastaj, të ulur pranë oxhakut ku brambullinte një 
zjarr për shtatë palë qejfe, kishin pirë një shishe verë dhe ia kishin 
këputur më vonë një gjumi të thellë me dritare hapur. Të nesërmen ishin 
shtruar të hanin rnë nge mëngjesin e parë të pushimeve dhe, pastaj të 
mbështjellë mirë e mirë me batanije, kishin ndenjur disa orë në 
shezlongje thuprash në tarracë. Dhe ja, pikërisht në çastin kur ai 
mbërtheu skitë, i pat mbirë aty ai birboja i GAZETES dhe, pa asnjë 
parapërgatitje, ia pat hedhur ijalën për Katerinën: ç’mendim kishte për 
të: A ishte Katerina në gjendje të kryente një krim? 

"Si kështu?" - ia priti Blorna. “ Unë jam avokat dhe e di mirë se 
ç'soj njerëzish janë në gjendje të kryejnë krime. Për ç'krim e keni fjalën, 
xhanëm? Katerina, thatë? E pabesueshme! Nga ju shkrepi kjo ide...?” 

Dhe kur, më në fund, Blorna e mori vesh se një bandit që po e 
kërkonin prej shumë kohësh kishte kaluar një natë në apartamentin e 
Katerinës dhe se kjo e fundit po merrej në pyetje qysh prej orës 11 të 
asaj paradrekeje, ai vendosi të kthehej menjëherë me avion dhe t'i 
qëndronte në krah Katerinës: porse ai birboja i GAZETËS a ishte vërtet 
aq i ndyrë, apo kjo përshtypje për të i lindi më vonë? - Ai mashkulli pra, 
i tha se ajo mesele nuk ishte edhe aq për t'u merakosur dhe sakaq e pyeti 
në mund t'i jepte ndonjë të dhënë mbi karakterin e Katerina Blumit. Dhe 
kur Blorna refuzoi, ai birboja u hodh e i tha që kjo gjë na qenkësh një 
shenjë jo e mirë dhe mund të keqkuptohej, sepse heshtja në lidhje me 
karakterin e saj në një rast të tillë - i cili, sa për dijeni do të botohej në 

faqen e parë të GAZETES - na qenkej një provë e qartë se paskëshin të 
bënin me një karakter të lig ... Atëherë Blorna mori inat dhe ia përplasi 
prerazi: "Katerina është një grua shumë e mençur dhe e ftohtë!" Por, 
sapo i nxorri ato ijalë nga goja, i erdhi maraz me vetveten, sepse as ato 
nuk ishin të sakta dhe nuk shprehnin as përatersisht atë që kishte ndër 
mend të thoshte dhe që duhet të thoshte. Asnjëherë s'kishte pasë të 
bënte me gazeta dhe aq më pak me GAZETEN, dhe kur ai birboja ia 
hipi më së fundi veturës së vet dhe krisi e iku, Bloma i hoqi skitë nga 
këmbët dhe e pati mëse të qartë që pushimet e tij vanë e shkuan pa 
filluar akoma mirë. Ai u ngjit sipër te Gertmda, e cila e mbështjellë me 
batanije, po dremiste nën diellin që binte në ballkon dhe ia rrëfeu të 
gjitha. "Pa merre një herë në telefon", i tha ajo. Dhe ai u mundua tri, 
katër, pesë herë që të lidhej me Katerinën, porse çdo herë centrali i 
njoftonte: "Nuk përgjigjet njeri!" Andej nga ora njëmbëdhjetë e natës u 
përpoq përsëri t'i telefononte Katerinës dhe përsëri nuk i doli askush. Ai 
piu shumë dhe ijeti keq. 

Kur të premten, andej nga ora nëntë e gjysmë, ai zbriti mahmur 
dhe qejfprishur për të ngrënë mëngjesin, Gertmda ia zgjati menjëherë 
GAZETËN. Një fotograli shumë e madhe e Katerinës ishte botuar në 
faqen e parë. Titulli dhe nëntitujt - gjithashtu me gërma të mëdha: 
KATERINA BLUMI, DASHNORE BANDITI, KUNDËRSHTON T'I 
TREGOJË POLICISË PËR VIZITAT E MESHKUJVE QË PRET NË 
SHTËPINË E SAJ. Banditi dhe vrasësi Ludvig Gëten, të cilin policia po 
e kërkon qysh prej një viti e gjysmë, do të ishte arrestuar dje, sikur 
dashnorja e tij, ekonomatja Katerina Blum, mos t'ia kishte fshirë 
gjurmët dhe mos ta kishte ndihmuar të arratisej. Policia ka dyshim se 

Katerina Blumi është ngatërruar prej kohësh në komplot. (Hollësira të 
tjera mund të lexoni nëfaqen tjetër nën titullin: VIZITA MESHKUJSH.) 

Dhe pastaj, në faqen tjetër, dr. Blorna lexoi sesi GAZETA i 
kishte përdredhur falët e tij që Katerina ishte një grua e mençur dhe e 
ftohtë, duke shkruar: "një femër e ftohtë akull, që shkonte gjithmonë me 
llogari"; kurse shprehjen e tij mbi kriminalitetin në përgjithësi, 
GAZETA e pati kthyer kokëposhtë dhe ai nuk u besoi syve kur lexoi: 
"Katerina Blumi ishte padyshim e zonja të byente një krim." ... 

...Prifti i fshatit Gemelsbroih ka deklaruar në lidhje me 
Katerina Blumin: "jam i bindur se ajo është në gjendje të bëjë gjithçka. 
I ati ka qenë një komunist i maskuar dhe e ëma, të cilën unë, ngaqë më 
vinte keq, e mora për njëfarë kohe si pastruese, më vidhte verën e 
meshës dhe me dashnorët e saj bënte orgjira në sakresti." 

...Qysh prej dy vjetësh Katerina Blumi priste rregullisht vizita 
meshkujsh. Mos vallë shtëpia e saj ishte kthyer në një qendër 
konspiracioni, në një vendtakim banditësh apo depo armësh? Si arriti 
kjo ekonomate njëzeteshtatëvjeçare të ketë një apartament të vetin me 
një vlerë prej afro 110.000 markash? Mos kishte edhe ajo gisht në 
grabitjet e bankave dhe kishte marrë hisen e vet? Policia po vazhdon 
hetimet. Prokuroria i është përveshur punës me zell. Nesër do të japim 
njoftime të tjera. "GAZETA " QËNDRON SI GJITHMONË NË VIJËN E 
PARË! Të gjitha informatat e rëndësishme do t'i gjeni nesër në numrin 
e së shtunës! 

Pasdreke, në aeroport, Blorna hodhi në letër një përmbledhje të 
asaj që ndodhi paskëtaj: 

Ora 10.25 Telefonatë e Lydingut jashtëzakonisht të shqetësuar, i 
cili m’u përgjërua që të kthehesha menjëherë dhe të lidhesha me Aloisin 
që gjithashtu na qenkësh fort i shqetësuar. Kjo m'u duk si e 
pabesueshme, meqë gjer tani s'e kisha parë kurrë Aloisin që të humbiste 

mendjen. Lydingu më tha se Aloisi ndodhej tani në një mbledhje 
sipërmarrësish në Bad Bedelig, ku do të mbante referatin kryesor. 

Ora 10.40 - Më mori në telefon Katerina dhe më pyeti në i kisha 
thënë vërtet ato ijalë që përmendte GAZETA. I gëzuar që m'u dha rasti 
ta sqaroja, ia shpjegova se si qe zhvilluar në të vërtetë muhabeti me atë 
gazetarin e fëlliqur. Dhe ajo m’u përgjigj aty për aty: "Ju besoj, ju 
besoj... Tani e kam edhe unë të qartë se si punojnë ata derra! Sot në 
mëngjes kishin shkuar madje edhe te nëna ime, që është shumë e 
sëmurë, kishin psonisur edhe ish-burrin tim, Bretlohun, si dhe disa 
njerëz të tjerë. "Kur e pyeta se nga po më fliste, ajo m’u përgjigj: " jam 
tek Elsa dhe tani më duhet të paraqitem prapë në hetuesi." 

Ora 11.00 - Telefonatë e Aloisit, i cili për herë të parë dhe unë 
kam plot njëzet vjet që e njoh - m'u duk vërtet i shqetësuar dhe i 
trembur. Ai më tha se duhej të kthehesha menjëherë dhe ta përfaqësoja 
si klientin tim në një çështje tepër delikate. Pastaj më shpjegoi se pas 
pak do të mbante një referat dhe do të drejtonte edhe diskutimet, por 
mcgjithatë, midis orës 19.30 dhe 21.30, do të kishte mundësi të vinte te 
ne në shtëpi. 

Ora 11.30 - Edhe Gertruda është e mendimit që duhet të nisemi 
pa vonesë dhe ta ndihmojmë Katerinën. Me sa kuptova nga buzëqeshja 
e saj ironike, ajo do të ketë gjetur një teori (të saktë si gjithmonë) mbi 
telashet që na i qenkan hapur mikut tonë Aloisit. 

Ora 12.50 - Prenotimet i bëmë, përgatitëm valixhet dhe 
likuiduam llogaritë. Pushimet tona zgjatën vetëm dyzet orë. Porositëm 
një taksi dhe u nisëm për në I... Atje pritëm në aeroport prej orës 14.00 
deri më 15.00 për shkak të mjegullës. Pata një bisedë të gjatë me 
Gertrudën për Katerinën, për të cilën, siç e di edhe ime shoqe, kam një 
simpati të veçantë. Rikujtuam sesi i patëm folur Katerinës që të mos 
tregohej gjithmonë aq e ndjeshme, ta harronte fëmijërinë e saj fatkeqe 
dhe martesën e shkatërruar; sesi ishim përpjekur t'ia thyenim atë 

krenarinë e saj të sëmurë kur ishte puna për para, duke i propozuar që t'i 
jepnim nga kursimet tona një kredi me përqindje shumë më të vogël 
sesa banka, e cila kërkonte 14 për qind; sesi i ishim mirënjohës 
Katerinës për punën e saj prej nikoqireje të mençur, të urtë e të qetë: 
qëkur i pati marrë ajo në dorë punët e ekonomisë në shtëpinë tonë, jo 
vetëm që na ishin pakësuar mjaft shpenzimet, por edhe ishim liruar së 
tepërmi, duke iu kushtuar tërësisht profesionit tonë dhe kjo gjë s'kishte 
të paguar. Katerina na shpëtoi nga i gjithë ai kaos pesëvjeçar, i cili 
rëndonte si mbi martesën tonë ashtu edhe mbi punën tonë të përditshme. 

Aty nga ora 16.30, meqë mjegulla s'po davaritej, vendosëm të 
niseshim me tren. Ndoqa këshillën e Gertrudës dhe nuk i telefonova 
fare Alois Shtrojblederit. Shkuam me taksi gjer te stacioni, ku e arritëm 
trenin e orës 17.45 për në Frankfurt. Qe një udhëtim i mërzitshëm, më 
zuri treni dhe isha shumë nervoz. Madje edhe Gertruda ishte e mërzitur 
dhe shqetësuar. Ajo parandiente trazira të mëdha. Të dërrmuar e të 
rraskapitur ndërruam tren në Mynih dhe mundëm të gjenim dy vende në 
vagonin e fjetjes. Që të dy ishim të bindur se na prisnin mjaft andralla 
për punë të Katerinës dhe se do të kishim telashe edhe me Lydingun e 
me Alois Shtrojblederin. 

Në mëngjesin e së shtunës ata arritën në stacionin e qytetit, i cili 
s'e kishte humbur akoma atmosferën e hareshme të festave; ata të dy, 
ama, ndiheshin të mërzitur dhe ishin të pangopur me gjumë. Me të 
zbritur në platformën e stacionit, u zunë sytë në një qoshk gazetashitësi 
numrin e ri të GAZETES; përsëri ishte botuar në faqen e parë fotogralia 
e Katerinës, këtë radhë duke zbritur shkallët e komisariatit, e shoqëruar 
prej një punonjësi të policisë të veshur civil. E FEJUARA E 

VRASESIT VAZHDON TË TREGOHET KOKË-NGJESHUR! 
GËTENI ËSHTË ZHDUKUR PA LËNË GJURMË! POLICIA NË 
ALARM! 

Gertruda e bleu fletushkën dhe ata u nisën të heshtur për në 
shtëpi. Dhe kur dr. Blorna po paguante shoferin, teksa e shoqja po hapte 
portën e shtëpisë, shoferi rrëfeu gazetën dhe tha: 

"Edhe juve ju ka dalë cmri me gjithë resme. Ju njoha menjëherë. 

Ju jeni avokati dhe punëdhënësi i asaj zonjushkës, apo jo?" 

Dr. Bloma i dha më tepër bakshish nga ç’duhej dhe shoferi, 
zgërdhirja e të cilit nuk përputhej aspak me tingullin serioz të zërit të tij, 
ia solli valixhet, çantat dhe skitë deri në korridor dhe u largua sakaq me 
në njatjeta" miqësore. 

Ndërkaq Gertmda kishte vënë në prizë makinën e vogël të 
ekspresit dhe po lahej në banjë. GAZETA ishte lënë mbi tryezën e 
sallonit dhe aty ndodheshin edhe dy telegrame, njëri nga Lydingu dhe 
tjetri nga Shtrjblederi. Telegrami Lydingut thoshte: "Jemi të zhgënjyer 
pse nuk more kontakt me ne. Lydingu". Kurse i Shtrojblederit: "Nuk e 
kuptoj dot se si mund të më lësh në baltë. Pres të më telefonosh 
menjëherë. Aloisi". 

Ora kishte shkuar tetë e një çerek dhe ishte pikërisht koha kur 
Katerina ua servirte zakonisht mëngjesin, pasi e kishte shtmar më parë 
tryezën në atë mënyrën e saj të kujdesshme, me sofrabez e peceta 
gjithnjë të pastra dhe me lule të freskëta. 

Madje edhe Gertruda ishte bërë pakëz sentimentale kur solli 
kafenë, bukën dhe gjalpin. 

"S'ka për t'u kthyer kurrë më ajo kohë", tha ajo. "Ata po e 
shkatërrojnë çupën. Në mos e bëftë policia, do ta bëjë GAZETA, dhe 
kur GAZETA s'do të ketë më interes të merret me të, atëherë do ta 
shkatërrojë mileti. Hajde, lexo njëherë se ç'është shkruar këtu e pastaj 
merri në telefon ata miqtë e tu." 

Dhe ai lexoi: 

GAZETA, e cila gjithmonë është përpjekur tju informojë sa më 
gjerësisht, ia ka dalë mbanë të mbledhë edhe disa deponime të tjera, që 
hedhin dritë mbi karakterin e Katerina Blumit dhe mbi të kaluarën e saj 
të errët. Reporterët e GAZETLS mundën të gjenin nënën e Blumit, e cila 
është e sëmurë rëndë. Në fillim ajo u ankua që e bija kishte shumë kohë 
që se kishte vizituar. Pastaj, e ballafaquar me faktet e 
pakundërshtueshme, tha: "Kjo ishte e pashmangshme, kështu do të 
përfundonte." - Kurse ish-bashkëshorti i Katerina Blumit, tekstilisti 
babaxhan Vilhelm Bretlohu, të cilin ajo e braktisi me keqdashje dhe u 
nda me gjyq përfaj të saj, u tregua i gatshëm jepte GAZETËS të dhëna 
më të hollësishme. "Tani”, kështu tha ai teksa i mbante me zor lotët, "e 
mora vesh më së fundi përse më doli nga dora, përse iku e më la. Pra, 
këtu e paska patur hallin! Tani e kam të qartë çdo gjë. Asaj nuk i paska 
mjaftuar lumturia jonë modeste, paska dashur ta vriste lart! E si mund 
të siguronte një punëtor i thjeshtë e i ndershëm si unë një veturë?! 
Ndoshta (shtoi ai me urtësi) ju mund t'ua transmetoni lexuesve të 
GAZETËS këshillën time: Përfytyrimet e gabuara mbi socializmin 
patjetër këtë fund do të pësojnë! Po ju pyes ju dhe lexuesin tuaj: Si 
mund të arrijë një shërbëtore të ketë një pasuri të tillë? Me ndershmëri 
s'ka si ta ketë arritur. Dhe tani po e kuptoj përse ia kisha pasur 
gjithmonë frikën radikalizmit dhe qëndrimit të saj armiqësor ndaj 
kishës, dhe i falem perëndisë që nuk pata fëmijë me të. Nga ana tjetër, 
tek po e marr vesh tani që përkëdheljet e një vrasësi dhe një banditi 
asaj i paskan pëlqyer më shumë sesa dashiiria ime e thjeshtë, m 'u hapën 
sytë përfundimisht edhe për këtë anë të karakterit të saj. E, megjithatë, 
kam dëshirë t'ia them edhe nja dy Vogëlushja ime Katerinë, do të kishe 
bërë mirë sikur të qëndroje tek unë. Edhe ne, me kalimin e viteve, do të 
kishim bërë prokopi dhe unë do të siguroja një lumturi njerëzish të 
ndershëm. Ah, Katerinkël..." 

Në faqen e fundit të GAZETËS, Blorna gjeti edhe një kolonë me 
titull: "Një çift pensionistësh manifeston tmerr, po jo habi 

Profesori pensionist Bertold Hiperc dhe e shoqja, zonja Erna 
Hiperc, manifestuan tmerr, po jo ndonjë "habi të veçantë" kur mësuan 
për veprimtarinë e Katerina Blumit. Në Lengo, kur një bashkëpunëtore 
e GAZETËS i takoi te vajza e tyre e martuar, e cila drejton atje një 
sanatorium, filologit dhe historiani i njohur Hiperc, tek i cili Katerina 
Blumi punon gysh prej tre vjetësh, u shpreh kështu: "Një femër radikale 
në çdo drejtim, e cila ka gënjyer me marifet." 

(Hiperci, të cilin Blorna e mori më vonë në telefon, iu betua se 
nuk ishte shprehur ashtu, por krejt ndryshe: "Në mund ta quajmë 
Katerinën radikale, atëherë ajo ishte radikale vetëm përsa i përket 
gatishmërisë së saj për të ndihmuar të tjerët si dhe aftësisë dhe 
inteligjencës së saj. Ndryshe unë do të isha i gabuar në vlerësimin e 
kësaj gruaje të re, por, meqë kam një përvojë dyzetvjeçare si pedagog, 
mund të them se jam gënjyer shumë rrallë.") 

Po në atë faqe, në fund fare, qe botuar edhe një fotograli e çiftit 
Bloma, përpara pishinës në kopshtin e tyre. Fotogralia kishte këtë 
diçiturë: "Çfarë roli luajnë gruaja, të cilën dikur e kanë pasë quajtur 
"Gertruda e kuqe", dhe i shoqi, i cili herë pas here e heq veten si "i 
majtë"? - Avokati industrial i paguar mirë, dr. Blorna bashkë me të 
shoqen, Gertruclën, përpara pishinës në vilën e tyre luksoze. 


24 

Tani jemi të shtrënguar të përdorim diçka, e cila në liI m e në 
letërsi quhet retrospektivë, prapavështrim: na duhet të kthehemi nga 
mëngjesi i së shtunës, kur çifti Blorna, i lodhur nga udhëtimi dhe mjaft i 
dëshpëmar, u kthye nga pushimet e ndërprera, te mëngjesi i së premtes, 

kur Katerinën e thirrën sërish në komisariatin e policisë për ta marrë në 
pyetje: këtë radhë atë e shoqëroi zonja Plecer bashkë me një nëpunës 
policie pak të shkuar në moshë; Katerinën nuk shkuan ta merrnin në 
apartamentin e saj, por në shtëpinë e zonjës Voltershajm, tek e cila ajo 
ishte nisur, këtë herë me makinën e vet, shumë herët në mëngjes. Këtu 
duhet theksuar se nëpunësja e policisë, Pleceri, e dinte që më parë se ku 
do t.ë mund ta gjente Katerinën në atë orë... 

Ajo që u ra në sy të gjithë atyre që morën pjesë në hetimet e asaj 
të premteje, dhe ishin përsëri po ata persona: Mëdingu, Pleceri, 
prokurorët dr. Korten e Hah, si dhe mbajtësja e protokollit Ana Lokster, 
e cila ndjeshmërinë e Katerinës në çështjen e formulimeve gjuhësore e 
quante të bezdisshme dhe “majmunllëk”, ajo që u ra në sy, pra, ishte 
humori shumë i mirë i Bajcmenes. Ai u fut në dhomë duke fërkuar 
duart, rrëfeu ndaj Katerinës një mirësjellje pothuajse të tepruar, i kërkoi 
ndjesë për disa "shprehje të vrazhda", të cilat nuk duheshin lidhur me 
postin, por me personin e tij, sepse ç't'i bësh! ja që ishte njeri ca i 
pagdhendur... Pastaj ai zuri të merrej në fillim me listën e sendeve të 
konfiskuara te Katerina. Kjo listë, e përpiluar ndërkohë me të gjitha 
hollësitë, përfshinte: 

1. Një bllok shumë të vogël e të përdorur shënimesh në ngjyrë 
jeshile, i cili përmbante vetëm numra telefonash; këta numra ishin 
kontrolluar ndërkaq dhe nga ky shqyrtim s'kishte dalë asgjë e dyshimtë. 
Siç dukej, Katerina Blumi e përdorte këtë bllok shënimesh qysh prej 
afro dhjetë vjetësh. Një ekspert shkrimi, i cili pati kërkuar në këtë bllok 
se mos gjente gjurmët e shkrimit të Gëtenit (midis të tjerash Gëteni 
kishte dezertuar nga Bundesveri dhe atje, në ushtri kishte pasë punuar 
në një zyrë, kështu që ekzistonin mjaft gjurmë të shkrimit të tij), ai 
eksperti, pra, e pati cilësuar shkrimin e Katerinës si kaligrafi 
shembullore të një nxënësje të mirë: si atëherë kur qe vajzë 
gjashtëmbëdhjetëvjeçare dhe pati shënuar në bllok numrin e telefonit të 

kasapit Gerbers, ashtu edhe më vonë, në moshë më të madhe, kur 
punonte te mjeku Kluten, te juristi Fenern e tek të tjerët, ajo e ruajti të 
njëjtin shkrim të rregullt. 

2. Dëftesa e depozitimeve në arkën e kursimit, anash të cilave 
ndodheshin plot shënime me shkrimin e Katerinës - çdo regjistrim ishte 
i saktë dhe asnjëra nga shumat c derdhura apo të tërhequra nuk të linte 
shkak për ndonjë dyshim. E njëjta gjë mund të thuhej edhe për 
evidencat dhe shënimet që përmbante një dosje e vogël, në të cilën 
Katerina ruante të gjithë dokumentacionin mbi detyrimet e saj ndaj 
firmës "Hafteks"; te kjo firmë ajo e pati blerë apartamentin në periferinë 
jugore të qytetit. Edhe deklaratat e saj për taksat si edhe pagesat e tyre 
ishin kontrolluar dhe shqyrtuar me imtësi nga një ekspert në fushën e 
bilancit, i cili në asnjë rast nuk kishte mundur të zbulonte ndonjë 
"shumë të rëndësishme të fshehur." Bajcmeneja e kishte parë të udhës 
që të kontrolloheshin sidomos transaksionet financiare të Katerinës 
gjatë dy vjetëve të fundit, të cilat ai i quante me shaka: "periudha e 
vizitave të meshkujve". Por nuk doli asgjë prej gjëje që të mund t'i 
interesonte atij. Sidoqoftë, dolën disa gjëra të tjera. Për shembull: 
Katerina i dërgonte së ëmës rregullisht çdo muaj 150 marka; firmës 
"Kolter" në Kuir ajo i derdhte herë pas here në formë abonimi një 
shumë që të kujdesej për mirëmbajtjen e varrit të babait të saj në fshatin 
Gemelsbroih. 

Po ashtu u kontrolluan porositë që kishte bërë Katerina për 
orenditë, për pajisje të ndryshme e për rroba, u panë një e nga një 
faturat e benzinës - dhe asgjëkund nuk u gjet ndonjë parregullsi. 
(Eksperti çështjeve financiare i pati thënë Bajcmenes teksa ia ktheu të 
gjithë dokumentacionin e kontrolluar: "Dëgjo këtu, i dashur! Në rast se 
kjo femër lirohet dhe kërkon ndonjë vend pune, të lutem shumë më 
lajmëro. Njerëz të tillë ne i kërkojmë vazhdimisht me qiri e nuk i gjejmë 
kurrë.") 

As faturat e bisedimeve telefonike të Katerinës nuk ngjallnin 
dyshime: siç rezultoi, ajo s'para telefononte me qytete të tjera. 

Nga shqyrtimi i dokumentacionit doli edhe se Katerina Blumi i 
postonte të vëllait, Kurtit, i cili në këtë kohë ndodhej në burg për 
vjedhje, shuma të vogla të hollash midis 15 dhe 30 markave, që ai t'i 
kishte si para xhepi. 

Taksë kishtare Katerina Blumi nuk paguante; u gjet një 
dokument që dëshmonte se ajo ishte larguar nga kisha katolike në vitin 
1966, qysh në moshën nëntëmbëdhjetëvjeçare. 

3. Një bllok tjetër shënimesh, i mbushur kryesisht me llogari. 
Ky bllok ishte i ndarë në katër pjesë: njëra përmbante shpenzimet për 
amvisjen e familjes Blorna - për blerje sendesh ushqimore, mjetesh 
pastrimi, për pagesat e lavanderisë e të tjera. Me këtë rast u mor vesh se 
Katerina i hekuroste vetë rrobat e Blornave. 

Pjesa e dytë ishte caktuar për amvisjen e shtëpisë së pleqve 
Hiperc dhe përmbante të gjitha llogaritjet përkatëse. 

Pjesa e tretë e këtij blloku kishte të bënte me shpenzimet e vetë 
Katerina Blumit dhe, siç dukej sheshit, ajo harxhonte shumë pak për 
jetesën e vet; në bllok u gjetën shënime nga të cilat dilte se kishte muaj 
kur ajo shpenzonte vetm 30 deri në 50 marka për sende ushqimore. Por 
nga ana tjetër meqë s'kishte televizor - ajo shkonte në kinema dhe, herë 
pas here, blinte edhe çokollata për vete. 

Pjesa e katërt e bllokut përmbante hyrjet dhe daljet e shumave 
që kishin lidhje me punët e tjera shtesë, të cilat Katerina i merrte 
përsipër sa herë që i dilte rasti. Në të ishin shënuar edhe shpenzimet për 
blerjen dhe pastrimin e rrobave të punës si edhe harxhimet e ndryshme 
që kërkonte nganjëherë makina. Dhe pikërisht kur arriti puna këtu, te 
shqyrtimi i kësaj pjese, te faturat e benzinës, kryekomisari Bajcmene 
ndërhyri me një butësi të tillë që i habiti të gjithë, duke iu drejtuar 
Katerinës me pyetjen se ç'ishin gjithë ato shpenzime relativisht të larta 

për blerje benzine, të cilat kishin patjetër edhe lidhje me shifrën mjaft të 
lartë që rrëfente kilometrazhi i makinës së saj. Ishte konstatuar, kështu 
vazhdoi Bajcmeneja, se rruga deri te familja Blorna e kthim mbante nja 
6 km, ajo deri te Hipercët e kthim nja 8 km dhe ajo deri te zonja 
Voltershajm gjithsej 4 km; dhe në qoftë se do të llogarisnim - pa 
dyshim me mjaft zemërgjerësi! - mesatarisht për çdo javë edhe nga një 
punë-shtesë, e cila do të hante çdo herë nja 20 km rrugë, domethënë 3 
km për çdo ditë jave, atëherë do të na dilnin gjithë-gjithë 21 deri 22 km 
në ditë. Dhe në këtë mes duhej pasur gjithashtu parasysh se ajo, 
Katerina Blumi, nuk e vizitonte përditë nunën e saj, Elsa Voltershajmin, 
megjithatë ne s’po e vëmë re dhe po e kapërcejmë këtë hollësi. Pra, në 
një vit s'clo të na dilnin më shumë se 8000 km gjithsej", kurse ajo, 
Katerina Blumi, siç rezulton nga marrëveshja me shkrim midis asaj dhe 
kuzhinierit Klormer, e pati blerë prej tij Folksvagenin përpara dy 
vjetësh me një gjendje kilometra z hi prej 56.000. Po t'i shtonim tani 
këtyre kilometrave edhe 2x8000, atëherë kilometrazhi i makinës së saj 
duhej të rrëfente ndërkaq afërsisht 72.000 km, kurse në të vërtetë ai 
kishte arritur pothuajse shifrën prej 102.000 km. Natyrisht që dihej se 
ajo e kishte vizituar herë pas here të ëmën në Gemelsbroih dhe më vonë 
në sanatoriumin e Kuirit; po ashtu kishte shkuar rrallë e tek për ta parë 
të vëllanë në burg, por, sidoqoftë largësia vajtje-ardhje deri në 
Gemelsbroih ose në Kuir ishte 50 km, kurse deri tek i vëllai afrsisht 60 
km; dhe sikur të llogarisnim në çdo muaj nga një vizitë, ose - le të 
tregohemi përsëri zemërgjerë! - nga dy vizita, atëherë do të na dilnin, po 
flasim gjithmonë për periudhën dyvjeçare, edhe nja 4000 apo 5000 km 
të tjera, por prapëseprapë do të na mbeteshin afërsisht 25.000 km të 
pasqaruara, domethënë të pambuluara... Kryekomisari formuloi frazat e 
fundit që kishin të bënin me këtë çështje: ku kishte shkuar, pra, ajo aq 
shpesh me makinë? Mos vallë, ai, Bajcmeneja, s'kishte aspak dëshirë të 
tregohej tani përsëri i vrazhdë e i pagdhendur, porse ajo duhej ta 




42 | HAJNRIH BËL 

kuptonte drejt pyetjen që po i bënte, mos vallë kishte shkuar të takonte 
ndonjë person apo shumë persona ndokund dhe ku konkretisht?... 

Jo vetëm Katerina Blumi, por edhe të pranishmit e tjerë e 
dëgjuan të mahnitur e të hutuar njëherësh këtë përllogaritje fantastike, 
që Bajcmeneja ua parashtroi me një zë çuditërisht të butë; madje mund 
të thuhej se Katerina nuk ndjeu asnjë grimëz inati gjatë gjithë atij 
referimi të Bajcmenes, por vetëm një lloj tendosjeje, në të cilën tmerri 
dhe mrekullimi përziheshin bashkë; dhe kjo ndodhte, sepse ajo - teksa 
po fliste kryekomisari - nuk u përpoq aspak të gjente ndonjë justifrkim 
për ato 25.000 kilometrat në fjalë, porse u mundua të sqaronte në radhë 
të parë vetveten e të rikujtohej, ku, kur dhe pse i pati bërë gjithë ato 
kilometra rrugë... Duhet theksuar këtu se atë mëngjes, kur e patën 
thirrur për ta marrë sërish në pyetje, ajo nuk e kishte dhënë më atë 
përshtypjen e kryeneçes, por, përkundrazi, dukej mjaft e butë, madje e 
druajtur; gjithashtu pati pranuar që t'i jepnin një filxhan çaj, pa ngulur 
këmbë që të paguante nga xhepi i vet... Dhe tani, pasi Bajcmeneja 
kishte dhënë fund pyetjeve dhe përllogaritjeve të veta, pllakosi - siç 
thanë më vonë pothuajse të gjithë personat e pranishm heshtje varri, a 
thua se po pritej nga çasti në çast që të zbulohej vërtet ndonjë sekret 
intim i Katerina Blumit, jeta e së cilës gjer atëherë pati qenë për të 
gjithë si një libër i hapur. 

"Po", tha Katerina Blumi dhe qysh nga ky çast deponimi i saj u 
shënua në procesverbal, "kjo është e vërtetë dhe - sapo bëra një llogari 
të shpejtë me mend i thonë rreth 30 kilometra në ditë që luajnë. T'ju 
them të drejtën, unë s'e kam vrarë mendjen kurrë për këto udhëtime dhe 
as për shpenzimet që më dilnin nga kjo punë. E vërteta është se më 
ndodhte shpesh që t'ia shkelja gazit e të nisesha për diku, thjesht ashtu 
pa cak e pa qëllim... ose më mirë të them, jo krejt pa ndonjë cak, sepse 
fundja unë nisesha në një drejtim të caktuar dhe e dija se ai do të më 
çonte diku, për shembull në jug, në Koblencë, apo në perëndim, në 

Aahen, apo drejt Rhnit të Poshtëm, e kështu me radhë. Por këto shëtitje 
me makinë nuk i bëja përditë. Nuk jam në gjendje t'ju them sesa shpesh 
dhe në ç'periudha kohe. Në më të shumtën e rasteve nisesha kur binte 
shi, kur kisha mbaruar punë dhe isha vetëm... Jo, po e korrigjoj thënien 
time: unë i bëja shëtitjet e mia me makinë vetëm kur binte shi. Shkakun 
e vërtetë nuk e di as unë. Ju duhet ta dini se nganjëherë, kur s'kisha për 
të shkuar te Hipercët apo kur s’më priste ndonjë punë tjetër shtesë, unë 
kthehesha qysh në orën pesë në shtëpi dhe s'kisha me se të merresha. 
S'më pëlqente që t'ia zija gjithmonë derën Elsës dhe sidomos që kur 
kishte zënë miqësi të ngushtë me Konrad Bajtersin. As në kinema nuk 
mund të shkoja vazhdimisht vetëm, sepse për një grua pa burrë të 
vajturit në kinema nuk ishte gjithmonë pa zarar. Rastiste që të ulesha 
ndonjëherë edhe në ndonjë kishë, por jo për arsye fetare; futesha atje 
vetëm e vetëm për qetësi, megjithëse kohët e fundit as atje s'të lënë 
rehat e të bezdisin gjithfarë birbosh. Natyrisht që unë kam edhe disa 
miq, nuk jam njeri pa njeri: Verner Klormerin dhe të shoqen, për 
shembull, që më shitën veturën e tyre, si edhe disa punonjës të tjerë të 
Kloftit që nga koha kur punoja me ta. Megjithatë sesi të vjen zor të 
shkosh për vizitë tek të tjerët tek pullë e t'u biesh më qafë, kur ndoshta 
s'ta kanë ngenë fare. Prandaj parapëlqeja gjithmonë të hipja në makinën 
time, të ndizja radion e t'ia shkelja nëpër rrugët automobilistike të 
zakonshme, jo nëpër autostradat; siç thashë, ma kishte ënda motin me 
shi, dhe rrugët zgjidhja me pemë anash. Më ka ndodhur shpeshherë që 
të udhëtoja kësisoj gjer në Holandë apo Belgjikë, të futesha diku për të 
pirë një kafe ose një gotë birrë e të kthehesha përsëri. Dhe, në më 
pyetshi se sa herë udhëtoja kështu, do t'ju thosha: dy ose tri herë në 
muaj... por edhe më rrallë ose dhe më shpesh... Sidoqoftë, këto shëtitjet 
e mia me makinë zgjatnin me orë të tëra, dhe unë kthehesha zakonisht 
më nëntë ose më dhjetë, por nganjëherë edhe më njëmbëdhjetë të natës 
në shtëpi, e rraskapitur sa më s'bëhet. Ndoshta në këto veprimet e mia 

luante rol edhe njëfarë frike që ndieja: unë njoh mjaft gra që rrojnë 
(lllikat dhe që mbrëmjet e tyre të vetmuara i kalojnë përpara televizorit 
e bëhen xurxull. 

Buzëqeshja e butë që vijosi fytyrën e Bajcmenes gjatë këtyre 
shpjegimeve të Katerinës, nuk i lejoi të tjerët që të nxirrnin ndonjë 
përfundim përsa u përkiste mendimeve që kryekomisari rnund të ki s hte 
në kokë. Ai mjaftohej vetëni të tundte kokën dhe, kur ngandonjëherë 
nilonte e fërkonte duart, këtë e bënte sigurisht sepse ndonjë ijalë e 
Katerina Blumit ia vërtetonte ndonjëren prej teorive të tij. 

Për një copë herë zotëroi një heshtje shumë e a thua se të 
pranishmit ishin të habitur apo disi të zënë ngushtë; dukej sikur 
Katerina Blumi për herë të parë u kishte treguar diçka nga sfera shumë 
intime. Ndoshta ishte edhe kjo arsyeja që shpjegimet në lidhje mc 
scndet e tjera të konfiskuara nuk harxhuan shumë kohë. 

4. Një album fotografish përmbante vetëm fotografi personash 
të tillë, të cilët mund të identifikoheshin me lehtësi: Babanë e Katerina 
Blumit, i cili të jepte përshtypjen e një njeriu të sëmurë e të vrerosur 
dhe që dukej shumë më i vjetër nga ç’mund të kishte qenë në të vërtetë. 
Nënën e saj, e cila, siç ishte marrë vesh ndërkohë, kishte kancer dhe 
jetonte ditët e saj të fundit. Vëllanë e saj. Atë vetë, Katerinën, në 
moshën katër, gjashtë dhe dhjetë vjeçe, si edhe një pozë tjetër që e 
tregonte nuse të re njëzetvjeçare. Burrin e saj, priftin e fshatit 
Gemelsbroih, disa fqinjë dhe disa të afërm. Fotografi të ndryshme të 
Elsa Voltershajmit. Dhe, së fundi, në album ndodhej edhe fotografia e 
një burri të shkuar në moshë, që doli se ishte dr. Fenerni, ai juristi- 
revizor, i dënuar për shkelje financiare. Në album nuk u gjet asnjë 
fotografi e ndonjë personi që mund të kishte lidhje me teorinë e 
Bajcmenes. 

5. Një pasaportë me emrin e Katerina Bretlohut, mbiemri i 
çupërisë: Blum. Në lidhje me këtë pasaportë u bënë disa pyetje rreth 

udhëtimeve të saj dhe rezultoi se në të vërtetë Katerina s'kishte shkuar 
asnjëherë "për pushime jashtë shtetit" dhe se, me përjashtim të disa 
ditëve të pakta, kur pati qenë e sëmurë, ajo kishte punuar pa ndërprerje. 
Vërtet që i kishte pasë marrë nga Fenerni e nga Blornat paratë që i 
takonin për lejen e saj vjetore, por megjithatë nuk e kishte ndërprerë 
punën ose ishte marrë me ndonjë punë provizore në vende të tjera. 

6. Një kuti të vjetër çokollatash, në të cilën ndodheshin nja një 
duzinë letrash që ia kishin dërguar e ëma, i vëllai, i shoqi dhe zonja 
Voltershajm. Në asnjërën prej këtyre letrave nuk u gjet qoftë edhe një e 
dhënë, e cila mund të mbështeste dyshimet që ekzistonin në lidhje me 
personin e saj. Përveç atyre letrave, kutia e çokollatave përmbante edhe 
disa fotograli të babait të Katerinës në uniformën e ushtarit të thjeshtë të 
Vehrmahtit gjerman, të të shoqit në uniformën e orkestrës së 
Gemelsbroihut, disa fletë kalendari me fjalë të urta, një mori fletësh me 
receta gjellësh të kopjuara me shkrimin e saj si edhe një broshurë me 
titull: "Përdorimi i sheribrandit në salcat." 

7. Një dosje me dëftesa shkolle e diploma, të gjithë praktikën e 
shkurorëzimit të saj si edhe dokumentet e noterisë që kishin të bënin me 
apartamentin e blerë. 

8. Tre rrathë me çelësa, të cilët ndërkohë ishin kontrolluar të 
gjithë: ishte fjala për çelësat e shtëpisë e të dollapëve të të trija banesave 
- të banesës së vetë Katerinës, të asaj të Blornave si edhe të asaj të 
Hipercëve. 

Si përfundim u konstatua e u shënua edhe në procesverbal se 
midis sendeve të lartpërmendura nuk ishte gjetur asgjë e dyshimtë; 
shpjegimet e Katerina Blumit në lidhje me sasinë e benzinës së 
harxhuar e të kilometrazhit të makinës së saj u pranuan pa ndonjë 
koment. 

Dhe, vetëm pasi u krye edhe kjo procedurë, Bajcmeneja nxori 
nga xhepi një unazë me një rubin të madh të qarkuar me brilante, të 

cilën, me sa dukej, e kishte mbajtur aty në xhep pa ndonjë kujdes të 
madh; tani që e nxori, e fërkoi pas mëngës së xhaketës për ta pastruar 
pastaj ia rrëfeu Katerinës: 

"E njihni këtë unazë?" 

"Po", tha ajo pas asnjë shenje ngurrimi e druajtjeje. 

"E juaja është?" 

"Po". 

"A e dini se sa vlen?" 

"Me saktësi nuk e di. Por nuk besoj të kushtojë shumë". 

"Epo...", ia bëri kryekomisari Bajcmene me një ton mjaft 
miqësor, "ne kërkuam që kjo unazë të vlerësohej dhe, për të qenë 
brenda, jo vetëm nga specialisti ynë policisë, por edhe nga një argjendar 
në qytet, sepse në asnjë mënyrë nuk duam tju biem në qafë kot. Kjo 
unazë vlen tetë gjer në dhjetë mijë marka. Nuk e paskeni ditur?! Këtë 
edhe mund t'jua besoj... por, mcgjithatë, duhet të rnë tregoni tani se ku e 
keni marrë këtë unazë. Po të keni parasysh se hetimet tona këtu kanë të 
bëjnë rne një vjedhës, mbi të cilin rëndon edhe dyshimi i një vrasjeje, 
atëherë duhet të pranoni se një unazë e tillë nuk është ndonjë vogëlimë 
dhe as ndonjë çështje private apo intime, si për shembull disa qindra 
kilometra udhëtimesh me veturë, me orë të tëra nëpër shi. Pra, kush jua 
ka dhënë këtë unazë Gëteni apo ai mashkulli që u vinte për vizitë në 
shtëpi? Apo mos Gëteni dhe ai mashkulli i vizitave ishin i njëti person? 
Dhe, në rast se jo, atëherë po jua bëj pyetjen së prapthi dhe më ndjeni 
për shakanë: Te kush keni shkuar ju për vizitë si femër, nëpër shi, me 
qindra kilometra larg?... Nuk do të ishte ndonjë mundim i madh për ne 
që ta gjenim se në ç’dyqan argjendari është marrë kjo unazë, në është 
blerë apo në është vjedhur. Por unë e kam hallin që t'ju jap një shans! 
Sepse, që t'ju them të vërtetën, unë nuk ju konsideroj si një keqbërëse të 
drejtpërdrejtë, por vetëm si një grua naive dhe ca si tepër romantike. Si 
doni të ma mbushni mendjen mua... të na e mbushni mendjen neve... që 

ju - një femër, të cilën e mbajnë si nazelie të madhe, pothuajse të 
turpshme, një femër, së cilës të njohurit dhe miqtë kanë ngjitur nofkën 
"murgeshë", një femër, e cila nuk futet nëpër diskoteka, sepse atje s'e 
merr vesh qeni të zonë, një femër, e cila ndahet nga burri i vet, sepse ai i 
binte vazhdimisht në qafë, si doni të na e mbushni mendjen, pra, që ju e 
paskeni njohur atë Ludvig Gëtenin për herë të parë pardje dhe që po atë 
ditë, si të thuash aty për aty, e paskeni marrë me vete në apartamentin 
tuaj dhe paskeni krijuar menjëherë... marrëdhënie intime me të?... Si e 
quani ju këtë? Dashuri me shikim të parë? Dashuri të zjarrtë? Ëmbëlsi e 
paprovuar kurrë më parë?... Si nuk e kuptoni që në këtë mes ka disa 
gjëra që nuk përputhen, që nuk i zhdukin dyshimet tona ashtu pa një pa 
dy?... Dhe tani kisha edhe diçka tjetër... "Bajcmeneja futi përsëri dorën 
në xhep dhe nxori që andej një zarf, mjaft ekstravagant, ngjyrë vjollcë e 
me një astar të hoilë ngjyrë kremi." Ky zarf bosh, të cilin e gjetëm 
bashkë me unazën në sirtarin e komodinës suaj, është vulosur më 
12.2.74 në postën e hekurudhës 1-1. Dyseldorf dhe ka adresën tuaj. O 
perëndi!...", psherëtiu Bajcmeneja dhe i dha fund ligjëratës së vet me 
këto fjalë: "Në qoftë se keni pasur një dashnor, i cili ju vizitonte herë 
pas here ose tek i cili shkonit edhe vetë sa herë që ju premtonte koha, i 
cili ju shkruante letra dhe, rrallë e tek, ju bënte edhe nga një dhuratë - 
atëherë na e thoni, të shkretën, se nuk është krim! Një gjë e tillë mund 
t'ju rëndonte vetëm po të kishte lidhje me Gëtenin." 

Për të gjithë të pranishmit ishte e qartë që Katerina e njohu 
unazën, por nuk ia kishte ditur vlerën, dhe që me këtë rast po prekej 
sërish tema delikate e vizitave të meshkujve. Vallë i vinte turp vetëm e 
vetëm sepse po i rrezikohej nami i saj, apo sepse po rrezikohej dikush 
tjetër, të cilin ajo s'donte ta ngatërronte në këtë mesele? Këtë radhë 
Katerina u skuq pak... Apo ndoshta nuk donte ta pohonte se atë unazë ia 
kishte dhuruar Gëteni, ngaqë ishte e bindur se të rjerve do t'u dukej e 
pabesueshme që një njeri si Gëteni të kishte qëlluar një kavalier i tillë... 

Teksa filloi të fliste - dhe ijalët e saj u shënuan menjëherë në 
procesverbal - ajo paraqitej e qetë, madje "e shtruar". 

"Është krejtësisht e vërtetë që në atë mbrëmjen e vallëzimit te 
Zonja Voltershajm, unë kam kërcyer kryesisht dhe krejt e përhumbur 
nga kënaqësia me Ludvig Gëtenin, të cilin po e shihja për herë të parë 
në jetën time dhe mbiemrin e të cilit e mora vesh vetëm kur më morën 
në pyetje në polici të enjten në mëngjes. Unë ndjeva menjëherë një 
simpati të madhe për të dhe ai për mua gjithashtu. Aty nga ora dhjetë 
dola nga shtëpia e zonjës Voltershajm dhe, bashkë me Ludvig Gëtenin, 
u nisa për në shtëpinë time... Përsa i përket unazës, unë nuk mundem... 
dua të them, nuk dua të jap sqarime. Meqë ajo nuk më ka rënë në dorë 
në mënyrë të paligjshme, nuk jam e detyruar aspak të jap shpjegime 
rreth prejardhjes së saj. Dërguesin e atij zarfit që më treguat, unë nuk e 
njoh fare. Këtu me siguri do të jetë puna për ndonjë nga ato dërgesat e 
zakonshme të reklamave, sepse ndërkohë mua më njohin sapak në 
rrethet e specialistëve të gastronomisë. Ndonjë shpjegim tjetër për këtë 
çështje nuk di të jap. Di vetëm se ka disa firma gastronomike që, 
nëpërmjet zarfash të tillë të kushtueshëm, kanë qejf t'i japin rëndësi 
vetcs e të duken." 

Kur e pyetën pastaj se ç'ishte arsyeja që pikërisht atë ditë ajo 
megjithësc, siç e tha vetë, parapëlqente të udhëtonte gjithmonë rne 
veturë - kishte shkuar me tramvaj te zonja Voltershajm, Katerina Blumi 
u përgjigj se pati vepruar kështu ngaqë nuk e dinte në do të pinte shumë 
apo pak alkool gjatë mbrëmjes, dhe prandaj i qe dukur më e sigurt të 
mos e përdorte veturën e vet. Sakaq Katerinën e pyetën në pinte shumë 
dhe në kishte raste që edhe dehej; ajo u përgjigj se pinte shumë pak dhe 
se nuk ishte dehur kurrë: vetëm një herë - në praninë dhe me dashjen e 
të shoqit - e kishin dehur - gjatë një mbrëmjeje gazmore të orkestrës së 
Gemelsbroihut, duke i dhënë një biçim pije, e cila kishte shijen e 
limonadës, por që ishte shumë e fortë dhe të trulloste aty për aty... Dhe 

kur, pas këtij shpjegimi, i thanë se ai sikur s'ta mbushte mendjen fort, 
mbasi ajo vetë sapo kishte deklaruar që zakonisht pinte shumë pak dhe, 
si pasojë, s'kishte pse trembej se mos e kalonte masën, dhe se e gjithë 
kjo mesele të jepte përshtypjen sikur Gëteni i pati lënë një pikëpjekje te 
zonja Voltershajm, kështu që ajo e kishte ditur pra qysh më parë se nuk 
do t'i duhej vetura e vet, mbasi do të kthehej me veturën e tij në shtëpi - 
Katerina tundi kokën dhe e përsëriti edhe një herë thënien e saj: kishte 
shkuar me tramvaj vetëm e vetëm se mos e kalonte masën e të pirit, 
mbasi, ç'ishte e vërteta, asaj ia kishte pasur qejfi të dehej paksa gjatë 
asaj mbrëmjeje, por, megjithatë, kishte hequr dorë nga ajo punë. 

Tani kishte mbetur edhe një pikë për t'u sqaruar, përpara se të 
bëhej pushimi i drekës: cila ishte arsyeja që ajo, Katerina, nuk zotëronte 
as librezë kursimi dhe as librezë çeqesh? Apo rnos kishte hapur ndonjë 
llogari diku, në ndonjë bankë? Jo, qe përgjigjur Katerina, ajo nuk kishte 
asnjë llogari tjetër, përveç asaj në arkën e kursimit. Çdo shumë, qoftë 
edhe atë më të voglën, që kishte në dispozicion, ajo e përdorte 
menjëherë për të shlyer kredinë. Nga ana tjetër, qarkullimi i çeqeve asaj 
i dukej i kushtueshëm dhe i ngatërruar. Shpenzimet korrente për nevojat 
shtëpiake dhe për veturën i paguante me para në dorë. 


25 

Dihet që gjatë rijë rrjedhe shkaktohen disa prita të 
pashmangshme, që mund t'i quajmë edhe tensione, sepse jo të gjitha 
burimet mund të devijohen me një lëvizje të vetme, në mënyrë që trualli 
i drenazhuar të mund të na shpaloset menjëherë para syve... Po këtu ne 
do të mundohemi t'i shmangim tensionet e panevojshme dhe do të 
shpjegojmë se për ç'arsye atë mëngjesin e së premtes si Bajcmeneja 
ashtu edhe Katerina u treguan aq të butë, pothuajse të shtruar, madje, 

përsa i përket Katerinës, mund të themi se ajo u duk edhe disi e 
frikësuar. Është e vërtetë se numri i fundit i GAZETËS, të cilin një 
fqinjë e zonjës Voltershajm (sigurisht duke u nisur nga qëllime të mira!) 
ia futi kësaj të fundit përposh derës, shkaktoi tek të dyja gratë turbullim, 
maraz, indinjatë, turpërim dhe frikë, por telefonata që pati Katerina me 
Blomën fill pasi të dyja gratë e tmermara i kishin hedhur një sy atij 
numri të GAZETËS, sikur e zbuti pak atë situatë aq të nderë dhe atë 
pezmatim të thellë. Nga ana tjetër, menjëherë pas telefonatës së 
lartpënnendur, ia behu aty zonja Plecer e policisë, e cila ua tha troç të 
dyja grave se, meqë banesa e Katerinës ndodhej nën mbikëqyrje të 
vazhdueshme, dihej se atë do ta gjenin këtu, në shtëpinë e zonjës 
Voltershajm. Pastaj punonjësja e policisë u bëri edhe një njoftim tjetër: 
u tha se i vinte jashtëzakonisht keq që duhej ta merrte me vete edhe 
zonjën Voltershajm, së cilës hetuesia kishte për t’i bërë disa pyetje. Ajo 
e shprehu disa herë keqardhjen për këtë dhe çiltërsia dhe sjellja e saj e 
mirë bënë që Katerina të harronte hëpërhë GAZETEN dhe shkrimet e 
saj të ulta dhe ta çonte mendjen te një ngjarje e natës së kaluar, të 
rikujtonte disa çaste shumë të lumtura për të: a + 63të e kishte marrë në 
telefon Ludvig Gëteni, dhe pikërisht nga ai vendi që e dinin vetëm ata 
dy! Ai kishte folur me shumë ëmbëlsi, dhe prandaj ajo as që ia kishte 
zënë fare në gojë telashet e veta, sepse nuk donte që t'i krijohej 
përshtypja se shkaku i të gjitha atyre andrallave ishte ai vetë... Ajo i tha 
në telefon se e çonte mirë, se natyrisht do të dëshironte të ndodhej tani 
pranë tij, përgjithmonë, ose të paktën për një kohë të gjatë, për një kohë 
që do t'ia kishte ënda të mos merrte fund kurrë; i premtoi se gjatë 
festave të karnavaleve do të pushonte ashtu siç duhej dhe se nuk do të 
kërcente kurrë me ndonjë mashkull tjetër përveç tij, së fundi e pyeti se 
si po e ndiente veten atje ku ishte. Ai iu përgjigj se ishte strehuar dhe 
furnizuar më së miri, se e donte jashtëzakonisht fort dhe se do të vinte 
dita kur, këtë nuk e dinte akoma as vetë, ndoshta do të kalonin disa 

muaj ose edhe një apo dy vjet, që ai do të vinte ta merrte e ta shpinte 
diku, por se ku, këtë nuk e dinte ende... Dhe gjatë kësaj bisede u thanë 
edhe plot e plot ijalë të tjera, siç dërdëllitin zakonisht në telefon njerëz 
që ndiejnë simpati të madhe për njëri-tjetrin. As edhe një herë nuk u 
përmendën intimitete dhe aq më pak u bë ijalë për atë ngjarjen, për të 
cilën kryekomisari Bajcmene pati përdorur atë shprehjen aq vulgare. 
Kështu pra të dy simpatizuesit këmbyen plot e plot llafe në telefon dhe 
çuçurimat e tyre zgjatën mjaft... "Fola dhjetë minuta me të, ndoshta 
edhe më tepër", i rrëfeu Katerina pastaj Elsës. 

Në qoftë se lexuesi dëshironte të kishte një ide më të qartë mbi 
ijalorin konkret të të dy simpatizuesve, atëherë ne do ta këshillonim të 
sillte ndër mend disa filina modernë, në të cilët shohim shpesh sesi 
çiftet - zakonisht nga distanca të largëta - i zgjatnin tërkuzë muhabetet e 
tyre në telefon, muhabete në dukje krejt të parëndësishme. 

Kjo telefonatë e Katerinës me Ludvigun ishte edhe shkaku i 
çtendosjes, dashamirësisë dhe butësisë së Bajcmenes dhe, ndonëse ai e 
merrte me mend fort mirë arsyen pse Katerina kishte hequr dorë nga 
kokëngjeshja e saj e deritanishme, ajo natyrisht s’mund ta merrte dot me 
mend që edhe ai - për të njëjtin shkak, por jo për të njëjtën arsye - kishte 
ndërruar fletën dhe ishte bërë aq në qejf. (Nuk do të ishte keq që këtë 
rast, sa të çuditshëm aq edhe domethënës, njerëzia ta merrte si shkas për 
të telefonuar më shpesh, qoftë edhe pa çuçurima të ëmbla, sepse nuk i 
dihet kurrë se kujt mund t'i bëhet me të vërtetë qejfi nga një bisedë e 
tillë telefonike.) Porse Bajcmeneja e dinte edhe shkakun e frikës së 
Katerinës, sepse ai kishte dijeni edhe për një telefonatë tjetër anonime. 

Lexuesit janë të lutur të mos kërkojnë burimet e njoftimeve 
diskrete që përmban ky kapitull; ne s'kemi bërë gjë tjetër veçse kemi 
çarë pritën e një pellgu anësor, një pritë e ngritur në mënyrë diletante, e 
cila pas pak do të shembet krejt e do t'i lëshojë rrugë rrjedhës së lirë... 



52 HAJNRIH BËL 


26 

Që të mos lindin keqkuptime, duhet përmendur gjithashtu se si 
Elsa Voltershajmi ashtu edhe dr. Blorna e dinin fort mirë që Katerina 
ishte fajtore përpara ligjit, sepse e ndihmoi Ludvig Gëtenin të zhdukej 
pa u vënë re nga banesa e saj; përveç kësaj, kur ia krijoi mundësinë për 
t'u arratisur, ajo patjetër duhej të kishte qenë edhe në dijeni të disa prej 
fajeve të tij, qoftë edhe jo të atyre të vërtetave! Elsa Voltershajmi ia tha 
copë këtë gjë, përpara se të vinte zonja Plecer për t'i marrë në hetuesi. 
Edhe Blorna nga ana e tij, e gjeti rastin për t'ia bërë të qartë Katerinës 
që veprimet e saj ishin ligjërisht të dënueshme. Gjithashtu nuk duam t'ia 
fshehim askujt sesi i ishte shprehur Katerina nunës së vet për Ludvigun: 

"O perëndi, po kjo s'do ndonjë shpjegim të madh! Ja që Ludvigu 
ishte ai që kisha ëndërruar gjithmonë dhe unë clo të isha martuar me të 
e do të kisha bërë femijë me të - edhe sikur të isha e detyruar ta prisja 
me vite të tëra sa të dilte nga burgu!" 


27 

Ndërkaq marrja në pyetje e Katerina Blumit mund të quhej si e 
përfunduar; asaj i thanë vetëm se duhej të qëndronte në gatishmëri për 
t'u ballafaquar eventualisht me deponimet e pjesëmarrësve të tjerë në 
atë mbrëmjen e dëffimit që u bë në shtëpinë e zonjës Voltershajm. Tani 
e gjithë puna ishte të sqarohej një çështje, e cila kishte shumë rëndësi, 
po të mbahej parasysh teoria e Bajcmenes mbi "lënien e një 
pikëpjekjeje qysh më parë" dhe mbi "komplotin e parapërgatitur": Si 
kishte ardhur Ludvig Gëteni në atë mbrëmjen e zonjës Voltershajm? 

Katerina Blumit i thanë se ishte e lirë të shkonte në shtëpi ose të 
priste në ndonjë vend tjetër, ku t'i pëlqente asaj; por ajo refuzoi të 
kthehej në shtëpi. Për apartamentin e saj - kështu u tha ajo atyre të 
policisë - i kishte ikur qejli njëherë e përgjithmonë dhe prandaj 
parapëlqente të rrinte në ndonjë qeli, derisa të ishte marrë në pyetje 
zonja Voltershajm dhe të ikte pastaj bashkë me të. Dhe pikërisht në këtë 
çast Katerina nxori nga çanta e vet të cly numrat e GAZETËS dhe i 
pyeti të pranishmit nëse nuk mund të ndërhynte në njëfarë mënyre shteti 
- kështu u shpreh ajo - për ta mbrojtur kundër këtyre fëlliqësirave dhe 
për ta vënë në vend nderin e saj të humbur?! Ajo e kishte kuptuar 
ndërkaq fare mirë se marrja e saj në pyetje pati qenë krejtësisht e 
justiflkueshme, pavarësisht që nuk i mbushej mendja se ç'ishte nevoja 
"për t'u futur deri në hollësirat më të imta të jetës së saj"; megjithatë, 
nuk arrinte ta kuptonte dot sesi pati qenë e mundur që hollsira të tilla të 
hetimeve - si për shembull ajo puna e vizitave të meshkujve të 
merreshin vesh nga GAZETA, pa përmendur pastaj gjithë ato 
falsifikime dhe sajime rreth deponimeve të saj dhe rreth dëshmive 
njerëzish të tjerë!... Këtu ndërhyri prokurori Hah dhe i tha se, duke 
marrë parasysh interesimin jashtëzakonisht të madh të opinionit publik 
për çështjen Gëten, kishte qenë natyrisht e nevojshme dhënia e një 
deklarate për shtypin; një konferencë shtypi nuk ishte organizuar ende, 
por ajo ishte bërë tanimë e pashmangshme për shkak të shqetësimit dhe 
frikës që kishte shkaktuar arratisja e Gëtenit arratisje, gjatë së cilës dihej 
se e kishte ndihmuar vetë ajo, Katerina. Përveç kësaj, duke qenë e 
njohura e Gëtenit, ajo ishte bërë tani "gruaja e ditës" dhe, si pasojë, 
objekt i një interesimi të ligjshëm nga ana e publikut. Por për 
stërhollimet fyese e ndoshta shpifëse të shkrimeve të GAZETËS ajo 
mund t’i drejtohej gjykatës me një padi private; dhe në qoftë se do të 
rezultonte që nga vetë organet e hetuesisë "kishin dalë ljalë", atëherë ata 

- për këtë ajo mund të ishte më se e bindur - do ta ndiqnin çështjen deri 
në fund për të gjetur fajtorin e për ta vënë në vend të drejtn e saj... 

Sakaq e çuan Katerinën në qeli dhe i dhanë për shoqëruese një 
punonjëse policie në moshë të re, Renata Cyndahun. Kjo punonjëse 
tregoi më vonë se Katerina Blumi gjatë gjithë kohës - afro dy orë e 
gjysmë - nuk kishte bërë gjë tjetër veçse kishte lexuar vazhdimisht e 
vazhdimisht të dyja numrat e GAZETES. Çajin, paninet dhe çdo gjë 
tjetër i kishte refuzuar, jo në mënyrë agresive, por me një ton "apatik e 
pothuajse miqësor." Çdo bisede, për modën, filmat, kërcimet që ajo, 
Renata Cyndahu, ishte munduar, të hapë për t'ia hequr mendjen 
Katerinës nga gazetat, kjo e fundit i kishte bërë bisht. 

Pastaj, për ta ndihmuar në njëfarë mënyre Katerinën, e cila ishte 
përhumbur e tëra në leximin e GAZETËS, Renata Cyndahu i qe lutur 
një kolegu të saj që ta zëvendësonte për pak kohë dhe kishte rendur në 
arkivin e komisariatit që të gjente gazetat e tjera, të cilat patën botuar 
gjithashtu njoftime mbi ngatërrimin e Katerina Blumit në çështjen në 
fjalë, mbi marrjen e saj në pyetje dhe mbi rolin që mund të kishte 
luajtur ajo eventualisht në të gjithë këtë mesele; sidoqë, këto ishin 
njoftime mjaft objektive, të shkurtra e të botuara në faqet e treta apo të 
katërta, madje në to nuk qe përmendur as emri i plotë i saj, porse bëhej 
fjalë vetëm për njëfarë Katerina B., ekonomate. Te "Pasqyra", për 
shernbull, qe botuar vetëm një njoftim vetëm prej dhjetë rreshtash dhe 
pa fotografi, në të cilin shkruhej se si një femër krejtësisht e pafajshme 
ishte ngatërruar në një çështje që nuk i përkiste fare. 

Por të gjitha këto - Renata Cyndahu i kishte sjellë Katerinës 
pesërnbëdhjetë shkrime të tilla të prera nga gazeta të ndryshme nuk e 
patën ngushëlluar aspak këtë të fundit. Të vetmet ijalë që nxori Katerina 
nga goja, ishin: 

"E kush i lexon këto? Të gjithë njerëzit që njoh unë lexojnë 
vetëm GAZETËN!" 

Për të sqaruar se si Gëteni kishte mundur të vinte në atë 
mbrëmjen e dëfrimit në shtëpinë e zonjës Voltershajm, në fillim e 
morën në pyetje atë vetë dhe, qysh nga çasti i parë i gjithë grupi që po 
merrej me hetimet e ndjeu qëndrimin e saj armiqësor ndaj tyre: madje 
shumë më armiqësor nga ai i Katerina Blumit. Zonja Voltershajm 
deklaroi se kishte lindur më 1930, domethënë se tani ishte 44 vjeçe, e 
pamartuar, me profesion ekonomate pa diplomë. Përpara se të vinte në 
thelb të çështjes, ajo u shpreh kundër trajtimit të Katerina Blumit nga 
ana e GAZETES dhe vuri në dukje faktin që mjaft nga hollësirat e 
hetimeve u bikan në dorë njerëzve të këtij lloj shtypi! Fjalët ajo i nxori 
me "një zë pa pikën e emocionit dhe të thatë si barot, gjë që i dha 
indinjatës së saj më tepër forcë se ç'mund t'i jepnin të sharat e të 
bërtiturat". Pastaj shtoi se e kishte mëse të qartë që duhej shqyrtuar roli i 
Katerina Blumit në këtë çështje, por a ishte ama e justifikueshme "t'ë 
prishej kësisoj jeta e një gruaje të re", siç po ndodhte në të vërtetë?! Ajo 
theksoi se e njihte Katerinën qysh në djep dhe se tani po e vinte re atë 
rrënim dhe atë pezm që kishte filluar të rrezatonte e gjithë qenia e saj 
gjatë këtyre pak ditëve të fundit. Ajo vërtet nuk ishte psikologe, por 
s'kishte si të mos e konsideronte mjaft alarmant faktin që Katerina s'po 
tregonte më as voglin interes për banesën e vet, për të cilën kishte 
punuar dhe ishte rropatur aq shumë. 

Ishte e vështirë të ndërpritej lumi i ijalëve akuzuese të zonjës 
Voltershajm; vetë Bajcmeneja u zu ngushtë në fillim, por pastaj vendosi 
ta ndërpriste dhe e fajësoi për pritjen e Ludvig Gëtenit në shtëpinë e saj. 
Ajo iu përgjigj aty për aty se nuk ia kishte ditur as emrin, se ai nuk i qe 
prezantuar as vetë dhe as nga të tjerët. Ajo dinte vetëm se ai kishte 

ardhur atë të mërkurë, për të cilën bëhej fjalë, aty rreth orës 19.30, i 
shoqëruar nga Herta Sheumeli dhe nga shoqja e saj, Klaudia Shterni; 
kjo e fundit kishte pasur për kavalier një burrë të veshur si sheik; për 
këtë mashkullin e dytë ajo dinte vetëm se e thërrisnin Karl dhe se, më 
vonë, ai qe sjellë në një mënyrë mjaft të çuditshme. Për një pikëpjekje 
në shtëpinë e saj, të lënë qysh më parë midis atij Gëtenit dhe Katerinës, 
as që mund të bëhej fjalë, ajo nuk e kishte dëgjuar kurrë ndonjëherë 
emrin e Ludvig Gëtenit dhe, për jetën që bënte Katerina ishte e 
informuar deri në hollësitë e fundit. Por kur ata të hetuesisë ia 
përmendën deponimin e Katerinës në lidhje me "udhëtimet e saj të 
çuditshme me veturë", ajo u detyrua të pranonte se për këtë gjë nuk 
kishte pasur asnjë dijeni. Sakaq e thëna e saj se i dinte të gjitha hollësitë 
e jetës së Katerinës, pësoi një goditje mjaft të fortë. Kur e pyetën pastaj 
në dinte gjë për ato vizitat e meshkujve apo të një mashkulli të vetëm, 
ajo u zu disi ngushtë dhe tha se, meqë Katerina nuk paskësh dhënë asnjë 
shpjegim mbi këtë çështje, edhe ajo vetë refuzonte tani t'i përgjigjcj 
kësaj pyetjeje. "E vetmja gjë që mund t’ju them", theksoi zonja 
Voltershajm, "është se në këtë mes kemi të bëjmë me një mesele mjaft 
vulgare, dhe kur them vulgare, nuk e kam ljalën për Katerinën, por 
pikërisht për atë mashkullin, atë zotërinë e vizitave!" Po ta autorizonte 
Katerina, kështu vazhdoi ajo, do t'ua thoshte të gjitha që dinte mbi këtë 
çështje, por ajo "e quante" si diçka krejt të pamundur që Katerina t' i 
kishte pasë ndërmarrë ato udhëtimet me veturë për ta takuar atë 
zotërinë. Po, ai zotëria në fjalë ekzistonte vërtet dhe, nëse ajo po 
ngurronte tani të rrëfente diçka më tepër rreth personit të tij, këtë po e 
bënte vetëm e vetëm që ai të mos dilte përpara gjithë botës si një figurë 
shumë qesharake. Sidoqoftë, për rolin e Katerinës në të dyja rastet - si 
në rastin e Gëtenit ashtu edhe të atij zotërisë së vizitave nuk duhej të 
lindte as më i vogli dyshim. Katerina kishte qenë gjithmonë një çupë 
punëtore dhe e rregullt, një çupë pak e turpshme ose më mirë të themi: e 

trembur. Shpjegimi për këtë duhej kërkuar te temijëria e saj e rëndë në 
fshatin Gemelsbroih, ku e ëma punonte hera-herë edhe si pastruese e 
kishës së fshatit; në kishë të ëmën e kishin pasë qortuar disa herë për 
parregullsi, madje njëherë e patën zënë në sakresti duke pirë bashkë me 
dhjakun një shishe verë nga ajo e meshës. Kjo punë u fry e u bë "orgji" 
dhe skandal dhe, për pasojë, prifti e trajtonte shumë keq Katerinën në 
shkollë, në orën e m6irnit të fesë. Po, ishte e vërtetë që zonja Blum, 
nëna e Katerinës, ishte një grua me cene dhe që hera-herës jipej edhe 
pas pijes; por këtu duheshin pasur parasysh disa rrethana: së pari, duhej 
përfytyniar gjendja e të shoqit, e babait të Katerinës - një njeri që ishte 
vazhclimight i sëmurë që grindej për hiçgjë, sepse ishte kthyer nga lufta 
krejtësisht i shkatërruar; së dyti, duhej menduar vetë gjendja shpirtërore 
e nënës dhe, së treti, puna, e vëllait të Katerinës, që ishte një djalë i dalë 
nga binarët. Zonja Voltershajm u hodh pastaj te martesa e Katerinës, një 
martesë fund e krye e pafat. Ajo tha se edhe historinë e asaj martese e 
dinte fort mirë. Qysh në fillim ajo qe shprehur kundër saj, sepse 
Bretlohu ishte - ajo u kërkonte ndjesë të pranishmëve për këto shprehje 
- një sahanlëpirës tipik, i cili nga njëra anë u servilosej si autoriteteve 
laike ashtu edhe atyre kishtare, kurse nga ana tjetër kishte tabiatet e një 
pordhaci të pështirë. Martesën e shpejtuar të Katerinës ajo e kishte pasë 
konsideruar si një lloj arratisjeje nga ambienti i tmerrshëm familjar; 
dhe, siç u vërtetua më vonë, sapo shpëtoi nga ai ambient dhe nga 
martesa e papeshuar mirë, Katerina hyri në një rrugë jete që mund të 
quhej shembullore. Kualifikimi i saj profesional ishte pa dyshim i 
përsosur, dhe këtë - ajo Voltershajmi - ishte e gatshme ta vërtetonte jo 
vetëm me gojë, por, po të qe nevoja, edhe me shkrim, meqë bënte pjesë 
vetë në komisionin e provimeve të Dhomës së zanatçinjve. Në kohët 
tona, me format e reja amvisjes private dhe publike që po përhapeshin 
gjithnjë e më shumë, një gruaje si Katerina Blumi i shtoheshin shanset 
për të treguar se ç'ishte e zonja të bënte për më tepër po të kiheshin 

parasysh aftësitë e saj në lëmin e organizimit, të përllogaritjes dhe jo më 
pak në atë të estetikës. Porse tani, ashtu siç kishin ardhur punët, po të 
mos arrihej që GAZETA merrte mbrapsht shpifjet e saj që e kishin 
dëmtuar namin e mirë të Katerinës, atëherë kishte rrezik që asaj t'i ikte 
edhe qejfi për profesionin, siç i pati ikur gejfi për banesën e vet... 

Por kur zonja Voltershajm arriti te kjo pikë e deponimeve, iu 
dha edhe asaj një leksion dhe iu tha se nuk ishte aspak punë e policisë, 
dhe as e prokurorisë që "të ndiqnin penalisht disa forma pa dyshim të 
dënueshme të gazetarisë". Liria e shtypit nuk duhej prekur me 
mendjelehtësi dhe, si ajo, dëshmitarja, ashtu edhe Katerina Blumi, 
mund të ishin të bindura se, po të vinte puna për të ngritur një padi 
private kundër burimeve të paligjshme informative, çështja do të 
trajtohej patjetër me drejtësi! Ishte prokurori i ri, dr.Korteni, ai që i tha 
këto ijalë pothuajse të zjarrta në mbrojtje të lirisë së shtypit e të sekretit 
të informacionit dhe që theksoi pastaj shprehimisht, se ai që nuk binte 
në një shoqëri të keqe ose që nuk e kërkonte belanë vetë, s'kishte pse t'i 
jepte shkas as shtypit për njoftime vulgare. Nga të gjitha ato që u thanë 
këtu nga dëshmitarja - vazhdoi dr. Korteni duke iu drejtuar kryesisht 
zonjës Voltershajm, si për shembull, ardhja e papritur në shtëpinë e saj 
e Gëtenit dhe e atij personit të dyshimtë, të maskuar si sheik dhe që e 
quante veten Karl, mund të nxirrej pak a shumë përfundimi se e zonja e 
shtëpisë tregohej çuditërisht e papjekur në zgjedhjen e shoqërisë së saj. 
Për atë, Kortenin, kjo gjë s'ishte akoma krejt e qartë dhe ai shpresonte 
se gjat marrjes në pyetje të dy dëshmitareve të tjera, atyre dy damave të 
reja, do të hidhej dritë edhe mbi këtë çështje. Sidoqoftë ajo, zonja 
Voltershajm, duhej ta pranonte vërejtjen që nuk dinte t'i zgjidhte mirë 
mysafirët e vet... 

Atëherë zonja Voltershajm u hodh e tha se nuk pranonte që një 
zotëri në një moshë shumë më të re nga mosha e saj t’i jepte kësisoj 
mësimesh! Ajo theksoi se i pati ftuar ato dy zonjushat që të vinin me 

shokët e tyre dhe se nuk i shkonte aspak ndër mend që shokëve, të cilët 
mysafiret e saj i sillnin me vete, t'u kërkonte edhe letërnjoftimin apo 
dëshminë e policisë që ndjekur ndonjëherë për faje penaleL. 

Sakaq, ajo u qortua përsëri nga të pranishmit, të cikt nënvizuan 
se në këtë mes nuk luante rol mosha, por luante një rol shumë të madh 
pozita e prokurorit, dr. Korten. Këtu po bëheshin hetime rreth një rasti 
serioz, rreth një rasti të rëndë kriminaliteti e dhune, në të cilin Ludvig 
Gëteni dihej se kishte gisht. Prandaj ajo duhej ta dinte mirë se ishte e 
drejta e përfaqësuesit të shtetit jepte ato mësime dhe të kapej pas atyre 
hollësirave që atij i dukeshin më me vend!... 

Pasi e pyetën për së dyti nëse Gëteni dhe "vizitori që i vinte në 
shtëpi" ishin i njëjti person, zonja Voltershajm u përgjigj se kjo ishte 
krejtësisht e pamundur. Por kur e pyetën pastaj në e njihte personalisht 
atë "vizitorin", në e kishte parë ose takuar ndonjëherë vetë, ajo u 
shtrëngua të thoshte "jo" dhe, meqë edhe në rastin e asaj hollësisë tjetër 
intime, por të rëndësishme, siç ishte ajo puna e udhëtimeve të Katerinës 
me veturë, ajo nuk kishte pasur asnjëfarë dijenie, dëshmitë e saj u 
cilësuan, si të pakënaqshme dhe, me "një ton disi të inatosur", i thanë se 
tani për tani ishte e lirë të largohej. Por, përpara se të dilte nga zyra, 
zonja Voltershajm, e cila s’e mori aspak mundimin ta fshihte zemërimin 
e vet u tha atyre të hetuesisë që ta shënonin në procesverbal se edhe ai 
Karli i veshur me rroba sheiku asaj i qe dukur po aq dyshimtë sa ç'ishte 
sipas tyre - edhe Gëteni! Ai tipi që quhej Karl kishte shkuar herë pas 
here e ishte mbyllur në WC dhe atje kishte folur vazhdimisht me vete; 
pastaj, papritur e pakujtuar, ishte zhdukur pa u përshëndetur me asnjeri! 


29 

Meqenëse dihej se ishte shitësja shtatëmbëdhjetë vjeçare, Herta 
Sheumel, ajo që e kishte pas sjellë Gëtenin në atë mbrëmjen familjare 
t.d darimit, i erdhi tani radha asaj për t'u marrë në pyetje. Dukej sheshit 
se asaj vajze të re i kishte hyrë frika; ajo tha se gjer tani s'kishte pasur të 
bënte kurrë me policinë, por pastaj e mori veten shpejt dhe dha një 
shpjegim relativisht bindës mbi njohjen e saj me Gëtenin. 

"Unë", deponoi ajo, "banoj bashkë me shoqen time Klaudia 
Shtemin në një apartament me një dhomë e kuzhinë. Klaudia punon në 
nj’d fabrikë çokollatash. Të dyja jemi nga Oftersbroihu i Kuirit dhe të 
dyja biem kushërira të largëta si me zonjën Voltershajm, ashtu edhe me 
Katerina Blumin. Zonjën Voltershajm e thërrasim "teto" dhe Katerinën 
e konsiderojmë si kushërirën tonë. Atë mbrëmjen e së mërkurës, më 20 
shkurt 1974, unë me Klaudian ndodheshim në hall të madh: ne i patëm 
premtuar teto Elsës se do t'i sillnim me vete dy shokët tanë në atë festën 
e vogël që do të organizonte ajo, mbasi përndryshe do të ndihej 
mungesë kavalierësh për vallëzim. Por ja që atë shokun tim, i cili tani 
po kryen shërbimin ushtarak në armën e xhenios, e caktuan pikërisht atë 
ditë roje dhe, megjithëse unë e këshillova që ta linte shërbimin e t'ia 
mbathte, nuk arrita dot t'ia mbushja mendjen, sepse atë marifet e kishte 
bërë edhe herë të tjera dhe prandaj u trembej masave disiplinore. Kurse 
shoku i Klaudias na ishte rrumbullosur ligsht qysh pasdreken e asaj dite, 
kështuqë ne s'na mbeti gjë tjetër veçse ta shtrinim në dyshek e ta linim 
atje shuk, gjersa t'i dilte pija. Atëherë vendosëm të futeshim njëherë në 
"Kafe Polkt" dhe të peshkonim atje ndonjë djalosh për të qenë, mbasi 
s'kishte lezet të turpëroheshim me teto Elsën. Gjatë diteve të 
karnavaleve në "Kafe Polkt" kishte gjithmonë gjallëri të madhe. 
Njerëzia takohej atje përpara dhe pas ballove, përpara dhe pas 
shfaqjeve, dhe gjithnjë mund të gjeje aty plot të rinj. Atë të mërkurë 
pasdreke vonë, atmosfera në "Kafe Polkt" ishte mjaft e këndshme. Ai 
djaloshi - që vetëm tani po e marr vesh se u quaka Ludvig Gëten dhe se 

qenka kriminel i kërkuar nga policia - më ftoi dy herë me radhë kërcyer 
dhe gjatë kërcimit të dytë e pyeta në kishte dëshirë të vinte me mua në 
një mbrëmje dëfrimi. Ai pranoi menjëherë, madje me një gëzim të 
dukshëm. Më shpjegoi se ndodhej vetëm kalimthi në qytetin tonë, se 
s'kishte ndonjë të njohur dhe se s'dinte ku ta kalonte mbrëmjen, prandaj 
e pranonte me kënaqësi propozimin tim. Në ato çaste, teksa unë, si të 
thuash, po merresha vesh me Gëtenin, Klaudia po kërcente pranë nesh 
me një burrë me veshje sheiku, i cili siç doli më vonë, e kishte emrin 
Karl. Ai duket e kishte dëgjuar muhabetin tim me Gëtenin, sepse aty për 
aty, me një zë të përvuajtur e me një grimasë prej shakaxhiu, e pyeti 
Klaudian në kishte edhe për të, gjynahqarin, ndonjë copëz vend të 
mbrëmjen e dëfrimit, për të cilën po bëhej IJalë. "Ja që edhe unë kam 
qëlluar njeri pa njeri dhe s'di ku ta vras kohën", kishte shtuar në fund. 
Me kaq ne ia arritëm pra qëllimit tonë dhe, pas pak, u nisëm me 
makinën e Ludvig Gëtenit për në shtëpinë e teto Elsës. Ishte një 
automobil sportiv i markës "Porshë", jo edhe aq i rehatshëm për katër 
vetë, por, fundja, ne s'kishim shumë rrugë për të bërë. Pyetjes, nëse 
Katerina Blumi e kishte pasë ditur që ne do të shkonim në "Kafe Polkt" 
për të kërkuar ndonjë partner, unë po i përgjigjcm me "po". Të 
mërkurën paradreke i telefonova vetë Katerinës në shtëpinë e avokatit 
Bloma, ku ajo punon, dhe i thashë se unë me Klaudian do të ishim të 
shtrënguara të vinim të pashoqëmara, në qoftë se s'do të arrinim të 
gjenim njeri. Gjithashtu i tregova që kishim vendosur të kalonim 
njëherë andej nga "Kafe Polkti". Ajo m'u përgjigj në telefon se nuk e 
miratonte aspak atë që kishim ndërmend të bënim dhe se po 
tregoheshim si tepër naive dhe mendjelehta. Ja që Katerina ishte cazë e 
çuditshme në këso punësh... Aq më tepër u habita pastaj, kur pashë sesi 
Katerina na e rrëmbeu atë Gëtenin pothuajse me të filluar mbrëmja dhe 
kërceu vetëm me të, sikur të kishin qenë njohur jetë e mot". 

Deponimi. i Herta Sheumelit u vërtetua pothuajse ljalë për ijalë 
nga shoqja e saj, Klaudia Shterni. Edhe kjo e fundit ishte habitur mjaft 
sesi Katerina, që njihej si një femër e turpshme, ishte miqësuar aq shpejt 
me Ludvig Gëtenin, madje mund të thuhej, e kishte trashur me të. 

Tani duhej të merreshin në pyetje edhe tre pjesëmarrësit e fundit 
të asaj mbrëmjeje familjare: tregtari i tekstileve, Konrad Bajters, 56 
vjeç, një mik zonjës Voltershajm, dhe çifti Hedvig dhe Georg Ploten, 
përkatësisht 36 dhe 42 vjeç, që të dy punonjës të administratës. Të 
gjithë këta dëshmitarë e përshkruan zhvillimin e mbrëmjes së dëffimit 
në përputhje të plotë me njëri-tjetrin, duke lilluar nga ardhja e Katerina 
Blumit dhe pastaj ardhja e Herta Sheumelit e shoqëruar prej Ludvig 
Gëtenit dhe e Klaudia Shternit e shoqëruar prej Karlit të veshur si sheik. 
Ç'ishte e vërteta - kështu depanuan ata - pati cienë një mbrëmje e 
lezetshme familjare dhe të gjithë e kishin kaluar mirë; kishin kërcyer 
dhe bërë muhabet boll, dhe ai Karli u ishte dukur karagjoz i madh. 
Vetëm një gjë kishte pasë qenë disi e bezdisshme (natyrisht për të tjerët, 
por aspak për të dy të interesuarit): fakti që Ludvig Gëteni dhe Katerina 
Biumie të gjithë vëmendjen e tyre ia kushtuan njëri-tjetrit. Kjo i kishte 
dhënë mbrëmjes një karakter pak si ceremonial, gjë që nuk u shkonte 
aspak kremtimeve të karnavaleve. Edhe zonjës Hedvig Ploten i kishte 
bërë gjithashtu përshtypje që ai djalosh i quajtur Karl fliste me vete në 
WC. Këtë ajo e kishte vënë re kur, menjëherë pas largimit të Katerinës 
dhe Ludvigut nga mbrëmja, pati shkuar në kuzhinë për të marrë ca akull 

nga frigoriferi. Ajo përsëriti ijalët e zonjës Voltershajm që ai Karli ishte 
zhdukur pak kohë më vonë pa u përshëndetur me asnjeri. 

Katerina Blumi, të cilën e thirrën edhe një herë për ta marrë në 
pyetje, e pohoi bisedën që kishte bërë në telefon me Herta Sheumelin, 
por e mohoi edhe kësaj radhe që kishte pasë lënë qysh me parë një 
pikëpjekje me Gëtenin në shtëpinë e nunës së saj. Atëherë (jo 
kryekomisari Bajcmene, por ai më i riu nga të dy prokurorët, dr. 
Korteni) e këshilloi që të pranonte më në fund se punët ishin zhvilluar 
pak a shumë në këtë mënyrë: pasi e kishte bërë me Herta Sheumelin atë 
bisedën në telefon, Katerina i kishte telefonuar menjëherë Gëtenit në 
ndonjë vend që e dinte vetëm ajo dhe e kishte udhëzuar të shkonte në 
"Kafe Polkt", të ngatërrohej me marifet me Hertën dhe pastaj të vinte 
me të në shtëpinë e Voltershajmit, ku do të takoheshin bashkë si fare 
rastësisht dhe pa lënë asnjë dyshim tek të tjerët; njohja e Gëtenit me 
Hertën do të qe shumë e kollajtë, mbasi kjo e fundit ishte një biondinë 
ca e ngrefosur, që binte menjëherë në sy... Por Katerina Blumi, që 
kishte rënë ndërkohë në një gjendje krejt apatike, tundi vetëm kokën në 
shenjë mohimi, duke ndenjur ashtu e ngulur në karrige e duke 
shtrënguar të dy numrat e GAZETES në dorën e djathtë. Sakaq i thanë 
se ishte e lirë të shkonte, dhe ajo doli nga komisariati i policisë së 
bashku me zonjën Voltershajm dhe mikun e saj, Konrad Bajtersin. 

Pasi u diskutuan edhe njëherë proçesverbalet e të gjithë 
personave, që u morën në pyetje dhe u shoshitën mirë e mirë se mos 
gjendcj në to ndonjë boshllëk, dr. Korteni u hodh e pyeti nëse nuk 
duheshin bërë tani ca përpjekje serioze për ta gjetur atë sheikun që 
quhej Karl dhe për ta marrë vesh rolin e tij mjaft të dyshimtë në këtë 
çështje. Ç'është e vërteta, atij i vinte shumë çudi pse gjer tani nuk qe 
marrë asnjë masë nga ana e policisë për ta gjetur të ashtuquajturin Karl. 
Fundja, tani dihej me saktësi se ky Karli na kishte mbirë bashkë me 
Gëtenin në "Kafe Polkt" dhe kishte bërë çmos që të vinte edhe ai në atë 
mbrëmjen familjare; pra, roli i tij paraqitej shumë misterioz, për të mos 
thënë i dyshimtë. 

Këtu dr. Korteni u detyrua ta ndërpriste ligjërimin e vet, sepse të 
gjithë të pranishmit shpërthyen në të qeshura; madje edhe punonjësja e 
policisë së krimeve, zonja Plecer, që zakonisht ishte mjaft e përmbajtur, 
vuri buzën në gaz. Mbajtësja e protokollit, Ana Loksteri, ia plasi gazit 
në një mënyrë aq trashanike, sa që Bajcmeneja u detyrua t'i tërhiqte 
vërejtjen. 

Dhe, meqë Korteni s'po kuptonte ende gjë prej gjëje, kolegu i tij 
Hah i dha së fundi sqarimet e duhura: Si nuk i paskësh rënë ai, Korteni, 
ende në të që kryekomisari Bajcmene e kishte lënë enkas pa përmendur 
atë punën e "sheikut Karl"? S’duhej shumë mundim për ta kuptuar se ai 
kishte qenë njëri prej "njerëzve tanë" dhe se bisedat që gjoja kishte bërë 
me vete në WC, s'ishin gjë tjetër veçse njoftimet që u dërgonte shokëve 
të vet nëpërmjet një minitransmetuesi, për të vazhduar këtej e tutje 
ndjekjen e Gëtenit e të Blumit. 

Dhe Peter Hahu u dha fund sqarimeve të veta me këto ljalë: 

"Dhe sigurisht, s' ka se si të mos e dish, i dashur koleg, që gjatë 
karnavaleve veshjet e sheikëve janë maskimi më i përshtatshëm, sepse 
sivjet, për ca arsye që dihen, sheikët pëlqehen më shumë se kaubojtë". 

Kurse Bajcmeneja nga ana e tij, i plotësoi këto sqarime me 
shpjegimet e duhura: "Natyrisht që për ne ishte plotësisht e qartë se 
festat e karnavaleve do t'ia lehtësonin banditit punën e të fshehurit, 
kurse ne do të na e bënin mjaft të vështirë që t'i binim pas gjurmëve. Ne 
kishim plot tridhjetë gjashtë orë që po e ndiqnim hap pas hapi. Gëteni 
nuk ishte maskuar me asnjë lloj kostumi karnavalesh; ai e pati kaluar 
natën në një mikrobus të markës "Folksvagen" dhe, në po atë shesh 
parkimi, vodhi më vonë një automobil sportiv "Porshë"; mëngjesin e 
hëngri në një kafe-bar dhe në WC-në e këtij lokali u rrua dhe u ndërrua. 

Ne nuk e humbëm nga sytë për asnjë minutë; nja një duzinë nga 
punonjësit tanë, të maskuar si sheikë, kauboj dhe spanjollë dhe të 
pajisur me minitransmetues, e ndiqnin këmba-këmbës me qëllim që të 
njoftonin menjëherë çdo kontakt të tij me persona të tjerë. Dhe personat, 
me të cilët Gëteni ishte takuar gjer në çastin kur hyri në "Kafe Polkt", 
diheshin që të gjithë: 

- një banakier, tek i cili kishte pirë birrë; 

- dy vajza, me të cilat kishte vallëzuar në një lokal të lagjes së 
vjetër të qytetit; 

- një furnizues benzine në afërsi të tregut, tek kishte mbushur 
serbatorin e "Porshës" të vjedhur; 

- një plak që shiste gazeta në një qoshk të rrugës "Matias"; 

- një cigareshitës; 

- një nëpunës banke, tek i cili këmbeu shtatëqind dollarë 
amerikanë, që ka shumë të ngjarë të jenë para të grabitura në ndonjë 
bankë. 

Të gjithë këta persona pa përjashtim u identifikuan si kontakte të 
rastit dhe të planifikuara dhe asnjëra prej bisedave që Gëteni këmbeu 
me secilin prej këtyre personave nuk na çon në përfundimin se mund të 
ketë qenë ljala për ndonjë kod të fshehtë. Megjithatë, mua nuk ma 
mbush dot mendjen asnjeri që edhe përsa i përket Katerina Biumit 

paskemi të bëjmë me një kontakt të rastit! Telefonata e saj me Herta 
Sheumelin, përpikëria me të cilën ia behu në shtëpinë e Elsa 
Voltershajmit, ajo përzemërsi dhe ajo ëmbëlsi e mallkuar që rrëfyen 
Gëteni me Biumin ndaj shoqi-shoqit qysh në çastet e para të vallëzimit 
dhe, së fundi, mënyra sesi u zhdukën pastaj bashkë që andej - të gjitha 
këto flasin açik kundër rastësisë! Por, mbi të gjitha, kemi atë faktin 
tjetër që ai paskësh ikur gjoja nga apartamenti i saj pa u përshëndetur 
fare me të, kurse në të vërtetë ajo duhej t'i ketë treguar medoemos një 
dalje të fshehtë në atë godinë, një dalje, e cila do t'i ketë shpëtuar 
mbikëqyrjes sonë të rreptë. Atë godinë brenda bllokut të banesave ne s'e 
kemi lënë për asnjë çast pa kontroll; por natyrisht që s'ishim në gjendje 
ta mbikëqyrnim plotësisht rë gjithë atë sipërfaqe banimi prej një 
kilometri e gjysmë katror. Kështu që ajo patjetër duhej të ketë qenë në 
dijeni të një rrugëdaljeje që e ndihmoi Ludvig Gëtenin për t'u arratisur. 
Përveç kësaj, unë jam plotësisht i bindur se Katerina Blumi e ka 
strehuar vazhdimisht Gëtenin - dhe ndoshta u ka dhënë strehim edhe të 
tjerëve si ai. Po ashtu jam i sigurtë që ajo e di fort mirë se ku ndodhet ai 
tani. Ndërkohë ne i kemi kontrolluar një për një banesat e punëdhënësve 
të saj, kemi bërë gjithashtu kërkime në fshatin e saj të lindjes, i kemi 
bërë një kontroll të imtë shtëpisë së Voltershajmit gjatë kohës që ajo 
ndodhej këtu duke u marrë në pyetje. Përfundimi? Pra, mua më duket se 
e mira e të mirave është që ta lëmë Katerina Blumin të bredhë nga të 
dojë, gjersa të bëjë ndonjë gabim, dhe ka shumë të ngjarë që gjurmët 
për në strofkën e tanishme të Gëtenit të kalojnë nga ai vizitori misterioz 
që i vinte asaj në shtëpi; ndërsa gjurmët e asaj daljes së fshehtë brenda 
bllokut të banesave jam i sigurt se kalojnë nga zonja Bloma, meqenëse 
ndërkaq ne e kemi marrë vesh që asaj ia kishin ngjitur dikur nofkën 
"Gertmda e kuqe" dhe që, si arkitekte, ishte marrë drejtpërdrejt me 
projektin e bllokut të banesave cilin ndodhet edhe apartamenti i 
Katerina Blumit". 

Në këtë pikë të tregirnit tonë duhet ta njoftojmë lexuesin se 
retrospektivës së parë pothuajse i kemi dhënë fund, se kemi kaluar 
përsëri nga e premtja tek e shtuna. Ne do të bëjmë çmos që t'i 
shmangim pritat dhe tensionet e panevojshme gjatë rrjedhës së 
ngjarjeve, megjithëse ndoshta s’do të jemi në gjendje t'i shmangim ato 
plotësisht. 

Gjithashtu për lexuesin mund të jetë mjaft kuptimplotë të marrë 
vesh tani se Katerina Blumi, pas largimit nga hetuesia të premten 
pasdreke, i qe lutur Elsa Voltershajmit dhe Konrad Bajtersit ta çonin në 
fillim me makinë deri në shtëpinë e saj dhe mundësisht, të vinin me të 
deri lart, në apartament. Ajo u tha se kishte shumë frikë, mbasi atë natën 
e së enjtes së kaluar, menjëherë pas telefonatës me Ludvig Gëtenin, i 
pati ndodhur diçka shumë e papëlqyer: sapo e kishte mbyllur telefonin, 
kishte tringëlluar përsëri zilja dhe ajo, "gjithë qejf' se mos po e merrte 
prapë Ludvigu, e kishte ngritur në çast receptorin; por në telefon nuk i 
doli Ludvigu - i doli një burrë tjetër, i cili "me një zë shumë-shumë të 
ulët" i kishte pëslipëritur në aparat plot llafe të ndyra; por më e keqja 
ishte që ai i poshtri e paraqiti veten si banor i godinës së saj dhe i tha se, 
meqë ajo na qenkësh aq në hall për përkëdhelje të ëmbla, nuk ishte 
aspak nevoja t'i kërkonte kontaktet aq larg, mbasi ai ishte i gatshëm dhe 
plotësisht në gjendjc t'i ofronte të gjitha llojet e përkëdheljeve... Ja, 
pikërisht kjo telefonatë - vazhdoi Katerina - ishte edhe arsyeja që ajo 
erdhi atë natë te shtëpia e Elsës dhe fjeti aty. Ajo përgjithësisht ndiente 
shumë frikë kohët e fundit, por tani kishte frikë edhe nga telefoni! Dhe 
meqë Ludvigu e kishte numrin e saj, ndërsa Katerina s’e kishte atë të 

tijin ajo mbante gjithmonë shpresë se mos ai do t'i telefononte përsëri - 
megjithëse kishte marrë tmerr nga telefoni... 

Ne natyrisht s'kerni pse t'ia fshehim lexuesit që Katerina Blumin 
e prisnin edhe plot tmerre të tjera. Me të hyrë në godinën ku banonte, 
pati të bënte në fillim me kutinë e saj postare. Deri tani kutia postare 
kishte luajtur një rol me shumë pak rëndësi në jetën e saj; gjithmonë i 
kishte pasë hedhur një sy brenda "sepse ashtu ishte zakon", por jo sepse 
priste të gjente ndonjë gjë në të. Kurse atë të premte pasdreke e gjeti 
kutinë postare të mbushur deng, por jo për të mirën dhe as për 
kënaqësinë e saj... Megjithëse Voltershajmi dhe Bajtersi bënë çmos për 
t'ia marrë nga duart letrat dhe shtypshkrimet e bollshme që përmbante 
kutia, Katerina nuk ua vuri veshin, por u hodhi një sy të gjitha 
dërgesave - ndonja njëzet mesa duket me shpresë se mos ndodhej midis 
tyre ndonjë shenjë jete nga Ludvigu i saj i dashur; dhe, kur u zhgënjye 
në këtë drejtim, rrasi të gjitha në çantën e vet. Pastaj filloi tortura gjatë 
ngjitjes me ashensor: bashkë me të po ngjiteshin në atë kohë edhe dy 
banorë të tjerë të asaj godine. Njëri ishte (këtë jemi të shtrënguar ta 
themi, ndonëse tingëllon si e pabesueshme) një zotëri me veshje sheiku, 
i cili, me një siklet të dukshëm p’ër t'i qëndruar Katerinës sa më larg, 
shkoi e u struk në një qoshe të ashensorit; për fat ai zbriti qysh në katin 
e katërt. Kurse tjetri ishte (mund të duket si diçka e stisur, por ajo që 
është e vërtetë, është e vërtetë) një zonjë me veshje andaluzianeje, e 
cila, me fytyrën të mbuluar me një maskë, nuk kishte aspak ndërmend 
t'i largohej Katerinës, por përkundrazi i qëndroi mu p’ërballë dhe e 
zhbiroi me ca "sy të ftohtë bojëkafe", që rrëfenin një kureshtje të 
paturpshme; kjo banore vazhdoi të ngjitej edhe pas katit të tetë, ku 
banonte Katerina. 

Tani kujdes, se ka edhe më keq: sapo u fut në apartamentin e 
saj, Katerina ndjeu nevojën të kapej pas Voltershajrnit dhe Bajtersit, 
sepse nuk e mbanin këmbët; dhe që të tre s'kishin bërë as dy hapa kur 

dëgjuan zilen e telefonit. Por këte radhë zonja Voltershajm u tregua më 
e shpejtë nga Katerina: ajo u sul me vrap dhe ngriti receptorin; të dy të 
tjerët vunë re sesi i ndërroi fytyra, sesi i mori një shprehje të llahtarisur 
dhe sesi i ra një çehre e zbehtë; më në fund dëgjuan sesi kërcëlliti 
dhëmbët dhe murmuroi në mikrofon: "Derr i ndyrë! Qelbanik i pacipë"! 

Sado e nxehur që ishte, zonja Voltershajm pati aq mend sa të 
mos e vinte receptorin në vend, por e la pranë aparatit. 

Më kot u përpoqën pastaj ajo dhe Bajtersi që t'ia rrëmbenin 
Katerinës nga duart postën që i kishte ardhur; ajo e mbante të 
shtrënguar fort tokun e letrave e të shtypshkrimeve si dhe të dy numrat 
e GAZETËS, të cilët i nxori gjithashtu nga çanta, duke ngulur këmbë që 
t'i hapte. S'kishte zot që t'ia mbushte mendjen. Dhe ajo i lexoi të gjitha 
një e për një! 

Jo të tëra letrat ishin anonime. Njëra nga letrat që s'ishin 
anonime - ajo me zarfin më të trashë - vinte nga një firmë, cië e quante 
veten "Ndërmarrja e Shpërndarjes së Sendeve Intime" dhe që i ofronte 
marrëses gjithëfarëlloj artikujsh seksi. Duke marrë parasysh gjendjen 
shpirtërore të Katerinës, kjo letër ishte një goditje mjaft e rëndë, për më 
tepër meqë dikush kishte shtuar me shkrim dore në fund: "Duhet ta dish 
se këto janë përkëdheljet me të vërtetë të ëmbla"! 

Që t'i biem shkurt ose, që t'i përmbahemi statistikës: të 
tetëmbëdhjetë dërgesat e tjera postare ishin: 

- shtatë kartolina anonime të shkruara me dorë që përmbanin 
propozime seksuale dhe në të cilat qe përdorur e njëjta sharje: "Dosë 
komunistësh!" 

- katër kartolina të tjera anonime, që përmbanin sharje politike 
pa propozime seksuale; 

- pesë zarfa të mbushur me shkrime të prera nga GAZETA, të 
cilët pjesërisht kishin disa shënime me bojë të kuqe anash, si p.sh.: "Atë 
që nuk e arritën dot ustallart, nuk mund ta arrijë as çirakja"! 

- dy letra që përmbanin këshillime fetare dhe thirrje, si: "O dele 
e gjorë, e humbur, duhet të mësosh përsëri të lutesh"! Dhe: "Bjer në 
gjunjë dhe rrëfehu, se Perëndia ende s'ka hequr dorë prej teje"! 

Dhe, teksa Katerina ishte thelluar në leximin e gjithë asaj poste 
që i kishte ardhur, Elsa Voltershajmit sesi i shkuan sytë te një pusullë e 
futur nën derë, të cilën, për fat, arriti ta fshihte në kohën e duhur. Në atë 
pusullë ishte shënuar: "Pse nuk pranon ta përdorësh katalogun tim të 
përkëdheljeve të ëmbla? Mos vallë u dashka të të detyroj me zor që të 
bëhesh e lumtur?! - Fqinji yt, të cilin e përbuze aq ligsht. Po të 
paralajmëroj"! Autori i këtyre rreshtave kishte përdorur shkrim shtypi, 
dhe Elsa Voltershajmit iu duk si shkrim universitari, për të mos thënë si 
shkrim mjeku. 


35 

Ishte vërtet për t'u çuditur që as zonja Voltershajm dhe as 
Konrad Bajtersi nuk u çuditën aspak kur vunë re sakaq sesi Katerina u 
drejtua për nga bufeja e vogël, që ndodhej në dhomën e ndenjes, sesi 
nxori që andej një shishe me sherribrand, një shishe me uiski, një shishe 
me verë të kuqe dhe një shishe të fdluar me shurup qershiash dhe, pa 
shfaqur asnjë shenjë të dukshme shqetësimi, nisi t'i përplaste njëra pas 
tjetrës pas mureve të pastra të dhomës, ku ato u thyen e u derdhën. 

Po atë gjë bëri ajo edhe në kuzhinën e saj të vogël, ku u soll në 
të njëjtën mënyrë me ca shishka me salcë domatesh, me mustardë e me 
uthull. Mos vallë duhet të shtojmë se u fut edhe në banjë dhe ua veshi 
pllakave majolike përmbajtjen e ca tubetave dhe kutiave me pastë 
dhëmbësh, me krem e me pudër - pa harruar pastaj dhe një shishe 
kolonje që përfundoi në njërën faqe muri të dhomës së gjumit? 

Dhe gjatë këtyre veprimeve ajo u tregua aq sistematike dhe pa 
pikën e emocionit, aq e bindur dhe bindëse, saqë Elsa Voltershajmit dhe 
Konrad Bajtersit nuk u shkoi fare në mendje që të ndërhynin për ta 
penguar. 


36 

Ka pasur natyrisht shumë teori, me anë të të cilave u bënë 
përpjekje për të gjetur me saktësi kohën se kur i kishte shkrepur 
Katerinës për herë të parë ideja që të kryente vrasjen apo se kur e kishte 
hartuar planin e vrasjes dhe kishte vendosur që ta zbatonte atë plan. 

Disa mendonin se për këtë pati mjaftuar artikulli i parë që botoi 
GAZETA të enjten; disa të tjerë e quanin të premten si ditën 
vendimtare, sepse edhe atë ditë GAZETA vazhdoi të mos e linte rehat 
Katerinën dhe e mërziti aq shumë, saqë ia nxiu jetën (të paktën nga ana 
subjektive) si në marrëdhëniet me fqinjët ashtu edhe përsa i përket 
banimit në apartamentin e saj, pas të cilit kishte qenë aq e dhënë, por 
kishte edhe nga ata që ua hidhnin fajin telefonavc dhe letrave anonime, 
apo (këtu na duhet të bëjmë përsëri një kapërcim të vogël) GAZETES 
së të shtunës dhe, sidomos, atyre gjërave që u botuan në GAZETEN E 
SE DIELES. 

Sidoqoftë, ne jemi të mendimit se të gjitha këto pandehma janë 
boshe: fakt është që ajo e planifikoi dhe e kreu vrasjen - dhe pikë! 
Gjithashtu diçka është rnë se e sigurt: pezmatirni në shpirtin e Katerinës 
erdh e u shtua vazhdimisht - të thënat e bashkëshortit të saj të 
dikurshëm e lënduan dhe e revoltuan tejmase dhe, ato që u shkruan 
pastaj në GAZETËN E SË DIELËS, edhe në mos paçin qenë 
vendimtare për kryerjen e aktit, mund të themi me bindje se nuk mund 
të ketë ushtruar kurrsesi një efekt qetësues. 

Përpara se të mund ta quajmë retrospektivën si krejtësisht të 
përfunduar dhe të hidhemi prsëri tek e shtuna, na mbetet vetëm të 
tregojmë se ç’ndodhi ende në shtëpinë e zonjës Voltershajm të premten 
mbrëma dhe natën e së premtes duke u gdhirë e shtuna. Në përgjithësi 
mund të themi se ajo mbrëmje kaloi çuditërisht e qetë. Megjithatë duhet 
theksuar se disa përpjekje të Konrad Bajtersit për t'ia hequr mendjen 
Katerinës nga telashet e saj dështuan (ai vuri madje edhe muzikë 
vallëzimi latinoamerikane dhe deshi ta merrte Katerinën për të kërcyer); 
dështoi edhe përpjekja për ta larguar Katerinën nga GAZETA dhe nga 
letrat anonime, prej të cilave ajo vazhdonte të mos ndahej; ajo që 
dështoi gjithashtu ishte edhe përpjekja tjetër e Elsa Voltershajmit dhe e 
Konrad Bajtersit për mbushur mendjen Katerinës se, fundja, të gjitha 
këto nuk kishin edhe aq shume rëndësi dhe se gjithçka do të kalonte. A 
nuk pati kaluar ajo edhe gjëra shumë më të këqija mjerimin në femijëri, 
martesën me atë Bretlohun katran, alkoolizimin e së ërnës, e cila kishte 
patjetër pjesën e saj të fajit për rrugën e shtrembër që mori Kurti? A nuk 
ndodhej Gëteni tani për tani në siguri të plotë dhe a nuk i besonte ajo 
seriozisht premtimit të tij që do të vinte një ditë prej ditësh për ta marrë? 
A nuk vazhdonin ende festat e karnavaleve dhe a nuk ishte diçka e 
bukur që njeriu të kishte edhe mundësi të argëtohej? A nuk kishte në 
botë edhe njerëz aq të mir e simpatikë si Blornat apo Hipercët dhe, po ta 
marrësh hollë-hollë, a nuk ishte edhe ai "kaposhi mendjemadh" (akoma 
ekzistonte druajtja për ta quajtur me emër atë mashkullin e vizitave) një 
figurë që më tepër të bënte të qeshje sesa të mërziteshe?... 

Këtu Katerina ua preu fjalën dhe i kundërshtoi duke ua 
përmendur atë "unazën idiote dhe atë zarfin gjithë salltanete", që i 

kishin hapur aq telashe me ata të policisë, duke bërë që të gjitha 
dyshimet të binin mbi Ludvigun. Ku mund ta dinte ajo që ai kaposhi do 
të harxhohej aq shumë vetëm e vetëm për të përkëdhelur sedrën e vet të 
sëmurë?! Jo, asaj nuk i vinte aspak për të qeshur nga sjellja e tij. Aspak! 

Kur Elsa me Konradin e kaluan pastaj muhabetin te gjërat 
praktike dhe e pyetën Katerinën nëse mendonte ta ndërronte shtëpinë 
dhe nëse e kishte vendosur se ku ajo u bëri bisht këtyre pyetjeve dhe u 
përgjigj se e vetmja gjë praktike, që kishte në plan të bënte tani për tani, 
ishte qepja e një kostumi karnavalesh; prandaj iu lut Elsës që t'i huante 
një çarçaf të madh, sepse - duke parë që gjithandej kishte plasur “moda 
e sheikëve” - i qe mbushur mendja edhe asaj të maskohej si beduine dhe 
t'i binte njëherë vërdallë qytetit të shtunën dhe të dielën... 

Përsëri Elsa dhe Konradi nisën ta merrnin me të mirë Katerinën 
dhe u përpoqën të arsyetonin: në fund të fundit, ç'e keqe e kishte gjetur? 

Po të shikohej çështja me gjakftohtësi, nuk e kishte gjetur pothuajse 
asgjë, ose më mirë të themi i kishin ndodhur plot gjëra të mira! A nuk e 
gjeti ajo më së fundi "atë që kishte ëndërruar gjithmonë? Epo mirë - 
fundja s'ishte ndonjë kiamet i madh që e thirren në polici dhe e morën 
në pyetje! Rëndësi kishte që Ludvigu nuk i qe dukur aspak si... gjahtar 
zemrash"! Vërtet që GAZETA shkroi pastaj ato felliqsirat e saj të 
zakonshme dhe ca qelbësira bënë telefonata anonime, kurse ca të tjerë 
dërguan letra anonime - por jeta prapëseprapë vazhdon dhe bota 
rrotullohet! Dhe Ludvigu, siç e dinte vetëm ajo dhe askush tjetër, a nuk 
ishte strehuar më së miri, madje me të gjitha komoditetet e duhura?... 
Mirë, tani do t'i qepim Katerinës sonë një kostum karnavalesh, do t'i 
sajojmë një veshje të bardhë beduineje që do t'i shkojë shumë dhe, ashtu 
e lezetshme siç ishte, le t'i binte njëherë "vërdallë qytetit"... 

Por ja që vjen një çast kur edhe bisedat shterojnë, sepse natyra 
kërkon të drejtën e vet. Katerina nis e dremit, e zë gjumi, përmendet, 
dremit sërish. Të dy të tjerët i propozojnë të pijnë nga një gotë. Pse 

jo?... Tabloja që paraqet ajo dhomë disa çaste më vonë është krejtësisht 
e paqtë: një grua e re, të cilën e ka zënë gjumi me kokë të përkulur mbi 
një punëdore, ndërsa një grua më e vjetër dhe një burrë edhe më i vjetër 
lëvizin me kujdes rreth saj që të mos e zgjojnë, që "natyra të gjejë të 
drejtën e vet". Dhe natyra e ka gjetur aq mirë të drejtën e vet, saqë 
Katerina nuk u zgjua dot as nga telefoni që ra aty nga ora dy e gjysmë e 
mëngjesit. Po pse vallë zonjës Voltershajm, që zakonisht është aq e 
qetë, fillojnë e i dridhen duart tek e ngre receptorin? Mos pret ca ljalë të 
ëmbla si ato që i dëgjuan veshët përpara disa orësh? Natyrisht që ajo orë 
s'është aspak e përshtatshme për telefonata, megjithatë ajo e ngre 
receptorin, të cilin Bajtersi ia rrëmben menjëherë nga dora dhe, sapo 
thotë "urdhëroni?", dëgjon sesi mbyllet telefoni. Dhe përsëri bie zilja - 
dhe përsëri e njëjta iojë! Natyrisht që ka ca lloj njerëzish që kanë qejf të 
madh të të çmendin, sidomos pasi e kanë marrë vesh nga GAZETA sesi 
quhesh dhe se ku banon dhe prandaj është më mirë ta lësh telefonin 
hapur... 

Të dy dashamirët e Katerinës patën vendosur midis tyre edhe një 
gjë tjetër: që asaj të mos i binte në dorë numri i ri i GAZETËS së të 
shtunës. Por, në të aguar, Katerina përfitoi nga një sy gjumë që po bënte 
Elsa si edhe nga mungesa e Konradit, i cili në atë kohë po rruhej në 
banjë; ajo u vodh nga shtëpia dhe doli në rrugë, vrapoi deri te qoshku 
më i afërt i gazetave dhe e bleu numrin e porsadalë të së shtunës!... 

Në këtë pikë të tregimit tonë, le ta quajmë retrospektivën si të 
përfunduar, sepse këto janë pikërisht rastet kur Blornat, burrë e grua, të 
zhubrosur, të rraskapitur nga udhëtimi i gjatë dhe të mërzitur sa s’bëhet, 
zbritën nga treni i natës dhe blenë në stacion po atë numër të GAZETËS 
që e lexuan më vonë me nge në shtëpinë e tyre. 


38 

Blornave ky mëngjcs i së shtunës u ndolli mërzi të madhe, mërzi 
jo vetëm për shkak të natës pa gjumë që kaluan në vagonin e fjetjes, jo 
vetëm për shkak të asaj që lexuan në GAZETË, jo vetëm për shkak të 
telegrameve të ashpra që morën nga të dy miqtë e tyre me influencë, 
Shtrojblederi dhe Lydingu, me të cilët kishin edhe marrëdhënie pune, 
por mërzi edhe për shkak të Peter Hahut, me të cilin sapo kishin 
telefonuar. Ai nuk u soll aspak i përzemërt në telefon, u tha se marrja në 
pyetje e Katerinës kishte përfunduar, se nuk e dinte me saktësi në do të 
hapej ndonjë proces kundër saj dhe se ajo patjetër kishte nevojë tani për 
ndihmë, por akoma jo për ndihmë juridike... Epo, ndoshta s’bënë mirë 
që e shqetësuan Hahun aq herët në mëngjcs, se fundja s’duhej harruar që 
karnavalet vazhdonin ende dhe që edhe prokurorët kishin të drejtën e 
pushimeve! Sidoqoftë, Blorna me Hahun ishin shokë qysh prej njëzet e 
katër vjetësh, bashkë kishin shkuar në shkollë, bashkë kishin studivar 
dhe bashkë kishin bërë plot gjëra të tjera - prandaj, kur tjetri të fliste në 
telefon qejfprishur, s'duhej të të ngelej menjëherë hatri, për më tepër kur 
ishe edhe vetë tepër i mërzitur. Por megjithatë... megjithatë ç'ishte ajo 
kërkesë që bëri Hahu mu në mes të bashkëbisedimit telefonik?! Ai 
fundja ishte prokuror dhe ç'e shtynte t’i thoshte shokut të tij, Blornës: 

"Të lutem, të tjerat i bisedojmë më mirë me gojë jo me 
telefefon... Mund të të them vetëm se ajo është rënduar dhe se ka disa 
gjëra që janë ende mjaft të paqarta... Por më tepër s'të them dot. 
Ndoshta mund të flasim pasdreke më hollësisht bashkë... Ku?... Diku në 
qytet, jo në shtëpi... Takohemi te hyrja e muzeut në ora katër e gjysmë... 
Mos i telefono Katerinës në shtëpi, mos i telefono zonjës Voltershajm 
dhe as çiftit HipercL." 

Mërzia e Blornave sa vinte e shtohej: u dukej çudi se si ishte e 
mundur që brenda një kohe aq të shkurtër zunë ta ndienin aq fort 
mungesën e dorës së kujdesshme të Katerinës, mungesën e rregullit të 

saj. Habiteshin sesi vetëra brenda një gjysmë ore pas kthimit të tyre 
shtpia u dukej rrëmujë, kur në të vërtetë s'kishin bërë gjë tjetër veçse 
kishin zjerë ca kafe, kishin përgatitur një mëngjes të thjeshtë dhe kishin 
lënë ato pak plaçka në korridorL. 

S'vonoi shumë dhe dr. Blorna zbuloi tek e shoqja shenja të 
theksuara nervoziteti, dhe fajin për këtë e kishte vetë, sepse e pati 
pyetur disa herë me radhë, ku e shikonte vallë ajo lidhjen midis çështjes 
së Katerinës dhe telegrameve të Alois Shtrojblederit apo Lydingut dhe 
pse i pati thënë dje që do t'u dilnin telashe me këta të dy të fundit? 
Mirëpo Gertrudës sikur s'ia kishte qejfi t'i përgjigjej drejtpërdrejt, por e 
ngacmonte në atë mënyrën e saj pak naive e pak ironike, që zakonisht 
atij i pëlqente, por që atë mëngjes s'ia kishte ngenë, duke ia përmendur 
të dy numrat e GAZETES dhe duke e pyetur në s'i kishte rënë në sy një 
shprehje e veçantë në ato shkrime. Dhe, kur ai iu lut që t'i binte shkurt e 
t'ia thoshte se për cilën shprehje ishte ijala, ajo iu përgjigj duke qeshur 
se nuk donte t'ia tregonte, sepse kishte dëshirë ta vinte në provë 
mendjemprehtësinë e tij. Atëherë atij s'i mbeti gjë tjetër veçse t'i lexonte 
e t'i stërlexonte disa herë me radhë ato ndyrësira të mallkuara, që - siç 
shprehej e shoqja - e ndiqnin njeriun këmba-këmbës deri në fund të 
botës". Pra, ai i stërlexoi ato pjesë, por në një mënyrë të papërqendruar, 
sepse vazhdimisht i hipte inati për falsifikimet që i kishte bërë 
GAZETA shprehjeve të tij dhe për nofkën "Getruda e kuqe"; më së 
fundi Blorna kapitulloi dhe iu përgjërua së shoqes që të vinte dorën në 
zemër dhe ta ndihmonte, sepse po dukej sheshit që mendjemprehtësinë 
e tij e kishte marrë lumi... Dhe Getruda u tregua e mëshirshme dhe i tha: 

"Si s’të paskan rënë në sy ljalët vizita meshkujsh?! Pikërisht me 
këto ijalë të GAZETËS unë i lidh telegramet që të dërguan të dy miqtë 
e tu kur ndodheshim për pushime! Ja tek po ta them copë se askush nga 
ata fqinjët e Katerinës, nga ata spiunët vullnetarë, nuk e ka pasë ljalën 
për Gëtenin, por e ka pasë për ndonjë zotëri të rëndë e në gjendje, që 

është parë të hynte tek ajo! Dhe tani po shndërrohem në fallxhore e po 
të them se jo me vonë se pas një ore do të na vijë edhe ne "një mashkull 
për vizitë", ta kam ijalën: një zotëri i rëndë dhe në gjendje! Dhe, përveç 
kësaj, po të hedh edhe një fall tjetër: Ne do të kemi telashe, do të kemi 
konflikte dhe, ndoshta, ka për t'i ardhur fundi edhe një miqësie të vjetër. 
Andralla do të kesh edhe me mua, me Gertrudën tënde të kuqe, dhe 
shumë andralla do t'i hapen edhe Katerinës, e cila zotëron dy virtyte, që 
sot hasen shumë rrallë: besnikërinë dhe krenarinë! Ajo s'ka për ta 
pranuar kurrë, kurrën e kurrës, që i ka treguar atij djaloshit një rrugë 
arratisjeje - një rrugë, për të cilën kishim pasë biseduar gjerë e gjatë 
bashkë unë dhe ajo... Mos u shqetëso, i dashur, mos u shqetëso! Këtë 
gjë s'ka për ta marrë vesh asnjeri. Por, ç'është e vërteta fajin e kam unë 
që ai Gëteni mundi të zhdukej nga banesa e saj pa u pikasur. Ty 
sigurisht nuk të kujtohet më që unë kisha pasë varur dikur në dhomën 
time të gjumit një plan të të gjitha instalimeve të ngrohjes, ajrosjes, 
kanalizimeve dhe kabllove elektrike që kishin të bënin me projektin e 
bllokut të banesave, ku ia siguruam apartamentin edhe Katerinës. E pra, 
në atë plan galeritë e instalimeve të ngrohjes ishin vizatuar me të kuqe, 
ato të ajrosjes me blu, instalimet e kabllove me jeshile dhe kanalizimet 
me të verdhë. Katerina, duke qenë edhe vetë një femër tepër e rregullt 
dhe planifikuese, pothuajse gjeniale në këtë drejtim, ishte mahnitur aq 
fort nga ai plan i varur ne mur, saqë ngulej shpesh përpara tij, e sodiste 
me kureshtje dhe më kërkonte herëpashere që t'ia shpjegoja këtë apo atë 
kuptim, dhe këtë apo atë lidhje në atë pikturën abstrakte, siç e quante 
ajo. Kurse unë për pak sa s'i bëra e s'i dhurova një kopje të tij! Sot them 
shyqyr që nuk e bëra atë gjë! Pa përfytyro njëherë sikur t'ia kishin gjetur 
kopjen e planit në shtëpi! Atëherë ata zotërinjtë policisë do ta kishin 
plotësisht të bazuar teorinë e tyre të komplotit e të vendstrehimit, të 
lidhjeve midis Gertrudës se kuqe dhe banditëve, midis Katerinës dhe 
meshkujve që i paskëshin ardhur për vizitë! S’do mend që një plan i tillë 

do të ishte ideal për të gjithë llojet e hajdutëve, por edhe për ata që 
tradhtojnë gratë e tyre: askush s’do t'i shihte duke hyrë e duke dalë. Unë 
vetë ia pata shpjeguar Katerinës se ç'lartësi kishte secila nga galeritë, se 
ku mund të ecje me trupin drejt e ku me trupin të kërrusur apo 
këmbadoras, kur vinte puna për të rregulluar ndonjë krisje tubacionesh 
apo ndonjë prishje kabllosh. Vetëm nëpërmjet kësaj rruge, pra, mund t'i 
ketë shpëtuar policisë nga duart ai xhentëhneni i ri, përkëdheljet e 
ëmbla të të cilit Katerinës i lejohet tani që t'i shohë vetëm në ëndërr. 
Dhe, në pastë qenë ai vërtet një grabitës bankash, atëherë do ta ketë 
thithur menjëherë të gjithë sistemin e nëndheshëm. Sot këto lloje 
blloqesh moderne të banesave kërkojnë metoda të reja mbikëqyrjeje nga 
ana e policisë. S’do të bëje keq sikur të gjeje rastin e t'u thoshe nja dy 
llafe atyre të policisë e të prokurorisë, t'ua shpjegoje sesi duhet të 
punojnë këtej e tutje. Me sa di unë, ata mjaftohen me ruajtjen e hyrjeve 
kryesore dhe të ashensorit, por ja që këto godina kanë edhe një ashensor 
tjetër për qëllime shërbimi, i cili të çon drejt e në bodrumet dhe mjafton 
të zvarrisesh nja njëqind metra, të ngresh diku një kapak metalik kanali 
dhe të avullohesh... Tani që t'i tregova të gjitha këto, duhet të më besosh 
se mikut tonë, Alois Shtrojblederit, nuk i mbetet të bëjë gjë tjetër veçse 
të shkojë e të falet në kishë; njoftimet sensacionale të GAZETES në 
lidhje me këtë apo atë çështje nuk do t'i bëjnë aspak mirë; mirë atij 
mund t'i bëjë vetëm ndonjë manipulim i drejtpërdrejtë i hetimeve dhe i 
njoftirneve të shtypit mbi përfundimet e këtyre hetimeve. Dhe, po ashtu 
sç ua ka friken sensacioneve të GAZETES, ai ia ka frikën edhe surratit 
të thartuar e të pezmatuar të njëfarë Maud Shtrojblederit, e cila është 
gruaja e tij e ligjshme dhe e cila i ka bërë edhe katër femijë rresht... Nuk 
arrij ta kuptoj se qysh nuk e paske vënë re se sa i rinuar dhe gazmor, se 
sa i lumturuar kërcente ai ato pak herë me Katerinën dhe sesi bënte 
çmos që ta përcillte pastaj në shrëpi! Dhe më vonë, kur ajo arriti të 
blinte veturën e vet, a s'të kujtohet fytyra e tij e zhgënjyer si prej çunaku 

që e ka zënë qymyri për herë të parë? Ajo që i nevojitej atij, ajo që ia 
dëshironte zemra, ishte pikërisht një vajzë e tillë si Katerina, aq e mirë 
dhe e rrallë, jo mendjelehtë e, megjithatë, e aftë për të bërë clashuri, siç 
shpreheni ju burrat, serioze e, megjithatë, e re dhe e bukur, me një hir, 
vlerën e të cilit nuk e dinte as ajo vetë... Por, pa më thuaj tani të 
vërtetën: po atë zemrën tënde prej burri a nuk ta ka lumturuar një 
çikëz..."? 

Po, kjo ishte më se e vërtetë: ajo ia kishte lumturuar edhe 
zernrën e tij prej burri; ai e pranoi: gjithashtu e pranoi se ndiente për të 
diçka më tepër sesa një simpati të thjeshtë, dhe ajo, Gertruda, e dinte 
fort mirë që çdo njeriu, e jo vetëm burrave, i hipte nganjëherë ashtu si 
kot të përqafonte dikë apo të kërkonte edhe më shumë... Porse në rastin 
e Katerinës... jo, kurrsesi ai s'clo t'i kishte lejuar vetes dallgë të tilla... 
Kurr s'do ta kishte ulur veten gjer në shkallën e një "vizitori mashkull". 
Dhe ajo që do ta kishte penguar ta bënte atë hap, ose, të paktën, atë 
provë, nuk do të ishte respekti apo meraku për at, Gertrudën, por 
respekti për Katerinën... madje më shumë sesa respekti... Do të ishte, si 
të thuash, njëfarë nderimi i dhembshur ndaj pafajësisë, ndaj çiltërsisë së 
saj... Ishte pikërisht ai karakteri i saj prej një vajze të drejtë e të 
ndershme ai që ishte pesëmbëdhjetë vjet më i madh nga ajo dhe që 
kishte hequr mjaft në jetë për t'i arritur ato që kishte arritur, dinte ta 
gjykonte këtë gjë pra, ishte pikërisht ai karakteri i saj që e pati ndihmuar 
të mos ligështohej e ta rregullonte mirë e bukur jetën e saj të prishur... 
Prandaj edhe ai ndiente aq nderim të thellë për atë vajzë dhe, në rast se 
pandehma e saj, e Gertrudës, që vizitori misterioz pati qenë pikërisht 
Aloisi, do të vërtetohej, atëherë ai vetë, Hubert Blorna, do t'ia fuste një 
grusht turinjve mikut të tij, Alois ShtrojblederitL. Por Katerina duhej 
ndihmuar, duhej përkrahur medoemos, sepse, ajo, ashtu e ndjeshme, 
tmerrësisht e ndjeshme siç ishte, nuk mund t'ua dilte dot vetë gjithë 
atyre kurtheve, hetimeve, shpifjeve dhe fyerjeve... Dhe, meqë këtë punë 

ai s'duhej ta kishte lënë për sot, do të dilte tani për ta kërkuar 
Katerinën... 

Por këtu Gertruda ia ndërpreu të shoqit atë rrëfim aq të 
hollësishëm e kuptimplotë dhe, me tonin e saj të thatë, konstatoi: 

"Po shoh se ai mashkulli i vizitave sapo e ndaloi makinën 
përpara shtëpisë sonë". 


39 

Duhet t'i tregojmë lexuesit që në fillim se Blorna nuk ia futi me 
grusht turinjve Shtrojblederit, i cili i erdhi vërtet në shtëpi. E kemi thënë 
edhe një herë tjetër që dëshira jonë është të rrjedhë sa më pak gjak që të 
jetë e mundur; gjithashtu, edhe në mos paçim mundësi t'i shmangim 
plotësisht, do të mundohemi t'i kufizojmë në minimum përshkrimet e 
dhunës trupore. Megjithatë s’mund të themi aspak se në shtëpinë e 
Blomave u davarit mërzia. Përkundrazi, atmosfera u bë edhe më e 
mërzitshme, sepse Gertmda, duke vazhduar të përziente sheqerin në 
filxhanin e saj të kafesë, e përshëndeti mikun e vjetër me këto fjalë: 

“Ç'kemi, mashkull i vizitave!” 

"Ma merr mendja, ndërhyri dr. Blorna pak si i druajtur, se 
Gertruda i ka rënë përsëri pikës..." 

"Ashtu është vërtet", tha Shtrojblederi, "por do të thosha se asaj 
i mungon nganjëherë takti! 

Nuk kemi përse t'ia fshehim lexuesit që acarimet midis zonjës 
Blorna dhe Alois Shtrojblederit ishin pasojë e një hesapi të vjetër: dikur 
ai ishte përpjekur të flirtonte me të, që të mos themi t'ia prishte 
mendjen; kurse ajo, në atë mënyrën e saj të thatë, ia kishte thënë copë se 
atë e gënjente mendja gjithmonë që asnjë femër s’mund t'i bënte dot 
ballë, por asaj, ama, nuk ia mbushte syrin fare!... Prandaj kuptohet 

vetvetiu që Blorna u shpejtua ta tërhiqte Shtrojblederin në dhomën e vet 
të punës dhe iu lut së shoqes që t'i linte vetëm dhe, ndërkohë, të bënte 
çmos për ta marrë vesh se ku mund të ndodhej Katerina. 


40 

Si ka mundësi që, ashtu papritmas, të të zvjerdhet dhoma jote e 
puns, të të duket sikur kudo ka rrëmujë dhe papastërti, megjithëse nuk 
shikon asgjëkundi një thërrime pluhuri dhe gjithçka ndodhet në vendin 
e vet? Ç'është ajo, që papritur e pa kujtuar, t'i bëka kaq të neveritshëm 
kolltukët prej lëkure të kuqe, në të cilët je shtriqur kushedi sa herë 
rehat-rehat, ke kryer kushedi sa punë me leverdi, ke bërë muhabete të 
këndshme dhe ke dëgjuar muzikë të bukur? Madje edhe raftet e librave 
s'ta mbushkan syrin, dhe ai kuadri origjinal i varur aty në mur, që ka 
firmën e vetë piktorit, të jepka përshtypjen e një vepre të falsifikuar! 
Tavlla prej kristali, çakmaku, shishja e uiskit - pse t'i cimbiskan nervat 
këto sende aq pa zarar, ndonëse të kushtueshme? Ç'të jetë vallë ajo që 
këtë paradreke të mërzitshme (e cila erdhi pas një nate edhe më të 
rnrzitshrne) ta bëka kaq të padurueshme dhe tensionin midis dy miqve 
të vjetër - kaq të fortë, sa që të duket sikur po i dallon me sy shkëndijat 
tek shkrepëtijnë e kërcejnë sa nga njëri tek tjetri? 

"Që ta dish ti", ia nisi Alois Shtrojblederi, unë erdha vetëm të të 
them se nuk kam nevojë për ndihmën tënde në lidhje me këtë çështje. 
Me sa duket, ti edhe këtë radhë do t'i kesh humbur nervat atje në 
aeroport, në mes të mjegullës. Por, nja një orë pasi ju të dy i humbët 
nervat ose durimin, mjegulla u shpërnda dhe ju do të kishit pasur 
mundësi fare mirë të mbërrinit këtu rreth orës 18.30. Madje po ta kishit 
pasur mendjen në vend, mund ta kishit marrë aeroportin në telefon që 
kur ndodheshit ende në Mynih, dhe ata do t'ju kishin lajmëruar se nuk 

ekzistonte më asnjë pengesë për ngritjen e avionëve. Por tani s’e vlen 
barra qiranë të harxhojmë fjalë kot. Megjithatë - që të jem krejt i 
sinqertë ndaj teje - ashtu siç rrodhën ngjarjet, edhe sikur të mos kishte 
pasur mjegull fare dhe avioni të ishte nisur në orën e caktuar, ti 
prapëseprapë do të kishe mbërritur këtu, siç i thonë ijalës, pas të vjelës, 
sepse pjesa vendimtare e marrjes në pyetje do të qe përfunduar 
ndërkohë dhe, ç'është kryesorja, asgjë s'do të mund të pengohej më"! 

"Po atëherë ku e ke hallin? Ti e di fort mirë që unë nuk kam ç'ti 
bëj GAZETËS", - iu përgjigj Blorna. 

"GAZETA nuk përbën ndonjë rrezik", ia priti Shtrojblederi, atë 
punë e rregullon Lydingu. Por ja që, përveç GAZETËS sonë të 
famshme, kemi shyqyr edhe gazeta të tjera dhe mua mund të më hyjë në 
punë çdo lloj njoftimi sensacional mbi personin tim, por në asnjë 
mënyrë s’më bëjnë mirë njoftime të tilla që më lidhin me një bandit. Një 
histori romantike për punë grash mund të më hapë shumë-shumë telashe 
në jetën time private, por jo publike; në këtë rast s’do të më bënte dëm 
as edhe fotogralia e një femre aq të lezetshme si Katerina Blumi... 
Sidoqoftë po të them, sa për dijeni, se atë teorinë e vizitave të 
meshkujve, domethënë e vizitave të mia, ata të policisë s'do ta 
përmendin më, gjithashtu as unaza dhe as zarfi s’do të më hapin 
andralla... E po, është e vërtetë, që i kam dhuruar një unazë mjaft të 
kushtueshme, të cilën ia gjetën në shtëpi, dhe i kam shkruar ca letra, të 
cilat, përveç një zarfi, nuk ia kanë gjetur... Telashe do të më nxjerrë 
vetëm Tëtgesi, i cili na i shkruaka me pseudonim për revista të 
ilustruara ato gjëra që nuk ia lejojnë t'i botojë në GAZETË. Këtij 
Tëtgesit Katerina na i paska premtuar se do t'i japë një intervistë. Këtë e 
mora vesh nga Lydingu disa minuta përpara se të vija këtu. Lydingu 
s'ka asnjë kundërshtim që Tëtgesi t'ia marrë at'ë intervistë Katerinës, 
sepse GAZETEN ne e kemi në dorë; por halli është se s'kemi ç'tu bëjmë 
fare aktiviteteve të tjera gazetareske të këtij Tëtgesit, i cili, siç të thashë, 

shkruan me pseudonim sa herë që t'i dojë qejfi. Ti, me sa duket, s'paske 
haber fare se ç’bëhet, ë?" 

" Jo, s'kam", tha Blorna. 

"Një gjendje mjaft e habitshme për një avokat që, fundja, më ka 
klientin e vet!... Kjo, i dashuri im, vjen kur njeriu e humbet kohën duke 
u tundur e shkundur nëpër trena, në vend që të lidhet me stacionet 
meteorologjike, të cilët mund ta sqaronin fort mirë që mjegulla do të 
shpërndahej së shpejti... Pra, me sa po kuptoj, ti nuk qenke lidhur 
akoma me Katerinën?!" 

“Jo. Po ti?” 

“As unë. Të paktën, jo drejtpërdrejtë. Di vetëm që përpara një 
ore ajo i telefonoi GAZETËS dhe i premtoi Tëtgesit që nesër pasdreke 
do t' i jepte një intervistë dhe që ai e kishte pranuar... Porse tani dua të 
të tregoj edhe për një hall tjetër që më ka zënë...” Është një hall i madh 
që po më torturon vërtet..." (Këtu fytyra e Shtrojblederit mori një 
shprehje pothuajse të mallëngjyer dhe zëri i tingëlloi mjaft i 
merakosur)... Ti ke të drejtë të më shash sa të duash, sepse unë vërtet e 
kam shkelur mirëbesimin tuaj... Por, fundja, ne jetojmë në një vend të 
lirë, ku lejohet të bësh dashuri të lirë... Pra, duhet të më besosh se unë 
do të bëja çmos për ta ndihmuar atë grua, madje do të rrezikoja edhe 
namim tim... Por halli është se atë askush nuk e ndihmon dot më, kurse 
mua mund të më ndihmojnë, mbasi ende nuk është... Ajo... ajo nuk do 
që ta ndihmojë njeri..." 

"Po as kundër GAZETËS, kundër atyre derrave, nuk qenke në 
gjendje ta ndihmosh"? 

"O perëndi, mos e merr aq tragjike atë punën e GAZETËS! S'ka 
fort rëndësi nëse ajo ju paska vënë një çikëz në mengene tani për tani. 

Ne s'do të rrimë tani e të ziremi për gazetarinë e bulevardit dhe për 
lirinë e shtypit!... Që t’i biem shkurt, unë do të kisha shumë dëshirë që të 
ishe i pranishëm edhe ti, kur ajo t'ia japë intervistën atij gazetarit, të 

ndodheshe edhe ti aty, si avokati im dhe i saj. Më duhet të të them se 
ajo pika rnë delikate nuk është përmendur gjer tani as gjatë hetimeve 
dhe as nga shtypi... Dhe kjo pikë delikate konsiston në faktin që unë, 
këtu e gjashtë muaj më parë, ia pata dhënë Katerinës me zor çelësin e 
vilës verore që kemi në Kolforstenhajm. Ky çelës nuk është gjetur as 
gjatë bastisjes së apartamentit të saj dhe as kur e kanë kontrolluar në 
trup; por e keqja është se ajo e ka atë çelës ose të paktën e ka pasur, në 
mos e ka hedhur tutje... Ishte thjesht një sentimentalizm nga ana ime, 
quaje si të kesh qejf, por unë doja që ajo të kishte një çelës të asaj vile, 
sepse mbaja gjithmonë shpresë se ndoshta mbushej mendja të më 
vizitonte ndonjëherë... Besomë, pra, se do të kisha shumë dëshirë ta 
ndihmoja, t'i dilja për zot... se do të shkoja madje edhe tek ata të 
policisë e t'ua pohoja: Ja, unë jam ai mashkulli i vizitave!... Por unë e di 
fort mirë dhe jam i sigurt se mua ajo do të më bënte hasha, kurse atë 
Ludvigun e vet kurrën e kurrës"! 

Fytyra e Shtrojblederit rrëfente diçka krejt të re e të habitshme, 
që Blornës i zgjoi pothuajse një ndjenjë mëshire, kurse kureshtje po se 
po. Kishte diçka si të përvuajtur në atë fytyrë, apo ndoshta ishte thjesht 
xhelozi...? 

"Unazë...? Letra...? Dhe tani na doli edhe ajo puna e çelësit..." 

"Ta marrë djalli, ta marrë, ende s’po më kupton, Hubert!? Këto 
janë gjëra që s’mund t'ia them as Lydingut dhe as Hahut dhe atyre të 
policisë... Jam i bindur se çelësin ajo ia ka dhënë Ludvig Gëtenit dhe se 
ai bandill ka nja dy ditë që na rri fshehur në vilën Kam frikë, më 
kupton? Kam frikë edhe për Katerinën, edhe për atë çunakun 
kokëkrisur. Dua që ai të zhduket që andej përpara se ta zbulojnë. Por, 
nga ana tjetër, dua edhe që ta kapin, në mënyrë që e gjithë kjo mesele të 
marrë fund... më kupton tani? Ç'më këshillon të bëj..."? 

"Po sikur të telefonoje...? Në Kolforstenhajm, ta kam ljalën". 

"Dhe ti kujton se ai, po të jetë aty, do ta zërë telefonin me dorë"? 

"Atëherë duhet t'i telefonosh policisë. Rrugë tjetër s'ka. Këtë 
duhet ta bësh që, të paktën, t'i dalësh përpara ndonjë fatkeqësie tjetër. 
Fundja, mund t'i telefonosh policisë në mënyrë anonime. Sikur të 
ekzistojë edhe më e vogla mundësi që ai Gëteni të ndodhet në vilën 
tënde, ti duhet ta njoftosh policinë menjëherë. Ndryshe do ta njoftoj 
unë". 

"Që të më marrin gazetat, mua dhe vilën time, ë? Që të më dalë 
emri me shkronja të mëdha, bashkë me emrin e atij banditit, Kurse unë 
kisha menduar diçka tjetër: sikur të shkoje ti gjer në Kolforstenhajm 
dhe të interesoheshe pak sesi janë punët andej nga vila ime, si avokati 
im që je... 

" Si të shkuakam unë pikërisht tani, të shtunën karnavaleve kur 
GAZETA e di fort mirë që i ndërpreva pushimet menjëherë?... Mos do 
ti që t'ua mbush mendjen reporterëve të saj që unë - avokati i dëgjuar 
industrial, me vilë luksoze e pishinë dhe i martuar me Gertruden e kuqe 
- i paskam ndërprerë pushimet e mia vetëm e vetëm për t'u interesuar 
sesi venë punët andej nga vila jote verore? Për të parë në të punon 
akoma frigoriferi, ë? Në është graduar mirë tennostati i ngrohjes me 
vaj, në s'të kanë thyer ndonjë xham, në e ke bufenë plot dhe në s'të janë 
mykur çarçafët?... Vërtet të duket kaq e mençur kjo ideja jote, kur është 
më se e sigurt që zotërinjtë reporterë të GAZETËS i mbikëqyrin të 
gjitha lëvizjet e mia?L. Hë, pra, si të duket ideja jote, pa përmendur 
pastaj të keqen tjetër që ai Ludvig simpatiku me siguri duhet të dijë të 
shtjerë shumë mirë me revolver?!..." 

"Nuk e di në ke gjetur kohën e përshtatshme për ato ironitë dhe 
shakatë e tua. Unë po të lutem, si avokat dhe mik që të kam, të më bësh 
një shërbim, i cili madje është më tepër i një natyre shtetërore sesa 
personale - kurse ti më mollois për çarçafe! Qysh dje policia s'po lë të 
dalë as sekretin më të vogël, dhe ne s'kemi marrë dot më asnjë lloj 
informate që andej. Gjithçka që dimë, e dimë nga GAZETA ku 

Lydingu, për fat, ka ca miq. Prokuroria dhe policia s'po telefonojnë më 
as në Ministrinë e Brëndshme, ku Lydingu ka gjithashtu ca miq të fortë. 
Tani është fjala për jetë a vdekje, Hubert!" 

Në këtë çast, pa trokitur fare, u fut në dhomë Gertruda me një 
transistor në dorë dhe tha qetë-qetë: 

"Për vdekje nuk bëhet ijalë, por vetëm për jetë. Ata e kapën 
djaloshin. Ai paska bërë budallallëk dhe ka shtënë kundër tyre, por edhe 
ata i janë kundërpërgjigjur dhe e kanë plagosur, sidoqoftë jo rëndë. E 
kanë kapur në kopshtin e vilës tënde në Kolforstenhajm, i dashur Alois, 
diku midis pishinës dhe pjergullës. Në lajmet radios u përmend një vilë 
luksoze gjysmëmilionëshe e një ortaku të zotit Lyding... Sidoqoftë 
paskërka akoma kavalierë në këtë botë: deklarata e parë që bëri Ludvigu 
ynë i dashur ishte që Katerina s'kishte të bënte fare me këtë çështje; 
lidhja e tij me të ka pasë qenë thjesht një punë dashurie: ajo s'dinte asgjë 
për të ashtuquajturat veprime të tij të dëmshme, për të cilat e akuzojnë, 
por që ai vazhdon të mos i pranojë... Me sa duken punët, Alois, do të të 
duhet të vesh ca xhama të rinj në atë vilën tënde se, me sa kuptova, 
qenka bërë nami me kobure. Emri yt s’është përmendur ende, por unë 
do të të këshilloja ta merrje njëherë në telefon Maudin, e cila me siguri, 
është mjaft e shqetësuar në këto çaste dhe ka nevojë për pak 
ngushëllim... Hë, se harrova të të them që, në të njëjtën kohë kanë kapur 
në ca vende të tjera edhe tre bashkëpunëtorët e presupozuar të Ludvig 
Gëtenit. E gjithë kjo gjueti konsiderohet si një sukses triumfal i njëfarë 
kryekomisari Bajcmene... Dhe tani, i dashur Alois, luaj vendit dhe, për 
variacion, shko e bëji një vizitë mashkulli asaj gruas tënde të urtë qe ke 
në shtëpi!" 

Mund të merret me mend se, pas këtyre ijalëve, në dhomën e 
punës së dr. Blornës, sa s'u kalua në kacafytje, gjë që s'do të kishte 
pikën e lezetit, po të kihet parasysh ambienti dhe paisja e asaj dhome. 
Thuhet - thuhet - se Shtrojblederi u përpoq vërtet t'i hidhej në grykë 

Gertrudës, por qe penguar nga i shoqi i saj, i cili i tërhoqi vërejtjen dhe i 
përmendi edukatën që të ndalonte të vije dorë mbi një damë. Thuhet - 
thuhet - gjithashtu se Shtrojblederi i qe përgjigjur se nuk ishte edhe aq i 
sigurt nëse përcaktimi "damë" i shkonte një gruaje të tillë që e kishte 
gjuhën brisk, dhe se ekzistonin ca ijalë, të cilat në disa rrethana të 
caktuara - e sidomos kur ishte puna për ngjarje tragjike nuk duheshin 
hedhur me thumba... dhe se, po e dëgjoi edhe njëherë tjetër atë ljalë 
ogurzezë, atëherë... atëherë... do t'i prishnin punët bashkë njëherë e 
mirë!... 

Shtrojblederi s'e kishte kapërcyer ende pragun e shtëpisë së tyre 
dhe Blorna sapo matej t'i thoshte Gertrudës që sikur e kishte tepruar ca 
qëparë, kur ajo ia zuri ljalën në grykë dhe ia plasi: 

"Arrita të lidhem më së fundi me Katerinën. Ajo ndodhet tani në 
Hohzakel pranë Kuirit, sepse aty i paska vdekur e ëma mbrëmë natën". 

Përpara se t'i futemi veprimeve përfimdimtare, jemi të detyruar 
që në këtë pjesë të tregimit tonë të bëjmë, si të thuash, një ndërhyrje 
teknike: në këtë histori ndodhin shumë ngjarje, më tepër nga ç’duhet. 
Eshtë një histori shumë e ngjeshur e me plot të papritura, që nganjëherë 
janë edhe të shëmtuara e që mezi përballohen. Ndoshta kësisoj tregimi 
ynë edhe dëmtohet - por kësaj s'kemi ç'ti bëjmë... 

Natyrisht që është diçka mjaft e trishtuar dhe shqetësuese kur 
një ekonomate dhe amvisë në profesion të lirë shkon e ia fut me plumb 
një gazetari, dhe një rast i tillë patjetër që duhet të sqarohet nga organet 
kompetente ose, të paktën, të shpjegohet pse ka ndodhur... Po si t'ia 
bëjmë hallit me ca avokatër të zotë e të dëgjuar që, për hatër të amvisës 
së tyre, shtrëngohen të ndërpresin pushimet aq të dëshiruara? Apo me 
ca industrialistë (që janë edhe profesorë dhe funksionarë të ndonjë 
partie), të cilët, të trullosur nga një sentimentalizëm tepër i vonshëm, 
përpiqen t'ia lënë në dorë me zor amvisës në ijalë çelësin e vilës së tyre 
verore (dhe, bashkë me çelësin, edhe veten e tyre), por pa sukses siç e 
kemi marrë vesh ndërkohë? Apo me ca kryekomisarë policie, që u 
kërkojnë vazhdimisht eprorëve të tyre leje për të toçitur linjat telefonike 
e për të përgjuar bisedat e botës, leje, e cila edhe u jepet menjëherë?... 
Me një fjalë, si t'ia bëjmë hallit me të tillë njerëz e me të tilla gjëra që 
nuk sinkronizohen dot dhe na futen vazhdimisht në II11 im të rrjedhës së 
veprimeve, sepse janë si të thuash, imunë?! 

Pastaj, kemi edhe ca probleme të tjera që na shkaktojnë 
kokëçarje, sepse, duam apo s'duam, duhet të merremi me to. Ja, le të 
përmendim, për shembull, atë punën e përgjimit të telefonave: natyrisht 
që toçitja e linjave telefonike u shërben hetimeve, por rezultatet e një 
përgjimi të tillë nuk u lejoka të përdoren, madje as të përmenden në 

seancat gjyqësore, meqë këtë përgjim nuk e ndërmerrkan organet e 
hetuesisë, por ca organe të tjera!! Dhe kështu ne jemi të shtrënguar të 
hidhemi degë më degë, sepse nga kjo që sapo përmendëm, na lind 
pyetja: ç'pëson vallë gjendja shpirtërore e njerëzve që janë caktuar të 
merren me përgjimin e bisedave telefonike? Ç’mendon vallë një 
nëpunës i ndershëm, që kryen vetëm detyrën e tij (ndaj së cilës ndoshta 
ndien neveri, por s'ka se ç’bën, sepse me të nxjerr bukën e gojës), 
ç’mendon pra ky nëpunës, kur është i detyruar të dëgjojë në telefon sesi 
ai fqinji i Katerina Blumit i propozon kësaj gruaje të re përkëdheljet e tij 
të ëmbla? Indinjohet apo eksitohet? Apo i provon të dyja këto ndjenja? I 
vjen keq apo bëhet qejfi, kur një femër, të cilën të tjerët e quajnë 
murgeshë", plagoset gjer në thelb të shpirtit nga të tilla propozime që i 
bëhen në telefon nga një zë i ngjirur gjithë dihatje e turfullime?... 

Vërtet që në tregimin tonë ndodhin shumë gjëra në skenë, por ja 
që ende më shumë gjëra ndodhkan në prapaskenë! 

Ç’mendon vallë një përgjues i tillë telefonash, një njeri pa të 
keq, c: cluhet ta fitojë bukën e vet me djersë; kur njëfarë Lydingu, për 
shembull, të cilin e kemi përmendur me raste në tregimin tonë, merr në 
telefon kryeredaktorin e GAZETËS dhe i thotë pak a shumë kështu: 
Hiqe Sh -në fare dhe fute B- në. Eshtë afërmendsh që telefoni i këtij 
Lydingut nuk përgjohet ngaqë ky person duhet mbikqyrur, por sepse 
ekziston rreziku që mund ta marrë në telefon ndonjë nga ata që t'i 
shtrydhin paratë me zor me gjithfarëlloj kërcënimesh, apo ndonjë nga 
ata, gangsterët politikë. E nga mund ta dijë, pra, një përgjues i thjeshtë 
telefonash se Sh -ja na qenka Shtrojblederi dhe B -ja Blorna, dhe se në 
GAZETËN E SË DIELËS nuk paska për t'u pënnendur më .S7?-ja, por 
vetëm /i-ja?!... Nga mund ta dijë ky përgjues i shkretë telefonash edhe 
atë të vërtetën tjetër që ky Blorna na qenkësh një avokat i zoti, i cili e 
paskësh nxjenë kushedi sa herë nga balta atë Lydingun si brenda, ashtu 
edhe jashtë shtetit?!... Pikërisht këto gjëra kishim parasysh kur folëm në 

(llliin të tregimit tonë për ca burime që "nuk vijnë dot të gjithë 
njëherësh". 

Por ka edhe më! Ja, zonjës Lyding i teket, për shembull, të 
ngarkojë kuzhinieren evet që t'i telefonojë sekretares së të shoqit për të 
marrë vesh, ç’ëmbëlsirë do t'i pëlqente Lydingut të hante pas drekës: 
palaçinka me kanellë? Apo luleshtrydhe me akullore dhe me kajmak, 
ose vetëm me akullore, ose vetëm me kajmak? Dhe sekretarja, e cila 
nuk do që ta bezdisë shefin e vet, por që i njeh shijet e tij fort mirë dhe 
ndoshta ia ka qcjli t'i hapë kokëçarje e ta ngatërrojë me të shoqen, 
përgjigjet kuzhinieres me një zë gjithë spec e piper, se është krejt e 
sigurt që zotit Lyding i ka shkuar mendja atë ditë për një kremkaramel 
me arra. Kurse kuzhinierja, e cila gjithashtu i njeh shijet e Lydingut, e 
kundërshton sekretaren duke i thënë se ishte hera e parë që po i clgjonin 
veshët diçka të rillë dhe se mos ajo, zonjusha sekretare, po e ngatërronte 
shijen e vet me atë të zotit Lyding; madje ajo do të bënte mirë sikur ta 
lidhte drejtpërdrejt me zotin Lyding, që të mund ta pyeste vetë për 
dëshirat e tij. Sakaq sekretarja së cilës i rastis shpeshherë të niset me 
shërbim me shefin në ndonjë konferencë apo gjetkë dhe të hajë bashkë 
me të ndër hotele të klasit të parë ose në ndonjë bujtinë të vetmuar - nis 
e ngul këmbë përsëri se ai sa herë që udhëtonin bashkë, hante gjithmonë 
kremkaramel me arra... Dhe kuzhinierja e kundërshton sërish dhe i 
nxjerr si argument se atë ditë zoti Lyding nuk do të udhëtonte me 
zonjushën sekretare, por do të hante në shtëpi, në gjirin e familjes, dhe 
se kishte shumë mundësi që shijet e tij të vareshin nga shoqëria në të 
cilën ndodhej etj. etj... Dhe i gjithë ky muhabet, i zgjatur tërkuzë në 
telefon, regjistrohet në magnetofon me shpenzimet e popullit që paguan 
taksal... Pastaj ai njeriu që e ka për taksirat të merret me këtë regjistrim, 
rri e vret mendjen se mos është përdorur në këtë mes ndonjë lloj 
shifrazhi anarkistësh, se mos ato palaçinkat duan të thonë granata dore 
dhe ato luleshtrydhet me akullore duan të thonë bomba? Por ka edhe 

shumë mundësi që ai të thotë me vete: "Ama, ç'halle paskan këta 
njerëz!" Ose. "Ah sikur t'i kisha edhe unë hallet e tyre!" Sepse... kushedi 
- atij mund t’i ketë ikur e bija nga shtëpia, apo i biri mund të ketë lilluar 
të jepet pas drogës, apo mund kenë ngritur përsëri qiranë e banesës!... 
Dhe më e bukura është që I gjithë ky stërmundim - domethënë 
regjistrim në magnetofon i telefonave në adresë të zotit Lyding na 
qenka i nevojshëm vetëm e vetëm, sepse dikur dikush na e paskësh 
kërcënuar Lydingun se do ta hidhte në hava me një bombë!... Dhe 
kështu ndodh që një nëpunësi të thjeshtë e kokulur i jepet më së fundi 
rasti të marrë vesh se ç'na qenkan palaçinkat me kanellë dhe se u hakan 
si ëmbëlsirë pas drekës, kurse atij të shkretit do t'i kishte mjaftuar qoftë 
edhe një palaçinkë e vetme në vend të drekës... 

Lexuesi ynë e kupton pra vetë se nganjëherë ne nuk marrim 
vesh pothuajse asgjë për ato që ndodhin në prapaskenë. Po sikur të na e 
ndizte dikush magnetofonin që të kishim mundësi t'i dëgjonim shiritat 
me regjistrimet e telefonave të përgjuara! Që të merrnim vesh më së 
fundi, për shembull, se sa intime janë - në qoftë se janë - marrëdhëniet e 
zonjës Elsa Voltershajm dhe të zotit Konrad Bajters. Ç'kuptim ka, për 
shembull, fjala mik në këto rrethana? A i thërret ajo shpirt, xhan, apo 
vetëm Konrad ose Koni? Ç'fjalë të ëmbla shkëmbejnë - në qoftë se 
shkëmbejnë ata të dy kur bisedojnë bashkë në telefon? Mos kushedi ai i 
këndon ndonjë këngë apo serenatë, apo arie në mikrofon, mbasi dihet që 
paska një zë të bukur baritoni? Apo mos - ruajna zot! - ata nuk na 
shkëmbejnë fare biseda të ëmbla, por vetëm llafe nga ato më të 
ndyrat?... Meqë ne jetokemi në një vend të lirë dhe na lejohet të flasim 
lirisht dhe hapur me njëri-tjetrin edhe në telefon - s’mund të 
parashikohet kurrë se ç'mund t'i dëgjojnë veshët një personi, pavarësisht 
se i çfarë gjinie është, që bën "vetëm detyrën e vet", kur përgjon 
muhabetet në telefon apo i nxjerr ato muhabete nga magnetofoni!!! A e 
kanë të qartë instancat eprore se ç'heqin punonjësit e tyre psikikisht në 

këso rastesh? Kush e mban përgjegjësinc për pasojat? A është siguruar 
ndihma e shpejtë psikiatrike? Ç'thotë për këtë problem Sindikata e 
shërbimeve publike, e transportit dhe e telekomunikacionit? Na u 
tregoka kujdes i madh për industrialistët, anarkistët, drejtorët e bankave 
dhe grabitësit e bankave, po kush do të kujdeset për trupat e ushtrisë 
sonë nacional-magne-tofonike?! Po kisha pse hesht? S’paska asgjë për 
të thënë Konferenca episkopale e Fuldës apo Kryesia e katolikëve 
gjermanë? Po papa pse nuk e hap gojën? Askush nuk dashka ta kuptojë 
rëndësinë e kësaj çështjeje, askush nuk dashka t'ia dijë se ç’turlilloj 
gjërash janë të detyruar të dëgjojnë veshët e njerëzve të pafajshëm, duke 
filluar nga kremkarameli e gjer te pornogralia më e ndyrë?... Pale, 
dëgjojmë pastaj sesi bëhet thirrje rinisë që të zgjedhë nëpunësllëkun për 
profesion! Po në dorë të kujt do të përfundojë kjo rini? Në dorën e atyre 
që merren me përgjimin e telefonave!... Ja tek u gjend më së fundi një 
fushë, ku kisha dhe sindikatat mund të bashkëpunonin. Të paktën mund 
të hartonin një program kualifikimi për përgjuesit, dhe lënda të quhej 
"Përdorimet e magnetofonit dhe njohuri mbi historinë". S’do të 
kushtonte shumë. 

Na vjen keq që u zgjatëm, ca në kapitullin pararendës, prandaj le 
të kthehemi shpejt e shpejt në plan të parë e le të vazhdojmë punën tonë 
të lodhshme e të pashmangshme të kanalizimeve. 

Përsëri jemi të shtrënguar ta nisim me një shpjegim. Patëm 
premtuar që në tregimin tonë s'do të rridhte më gjak, prandaj po e 
theksojmë se, me vdekjen e zonjës Blum, e nënës së Katerinës, nuk e 
kemi shkelur aspak këtë premtim. Vdekja e saj nuk kishte të bënte me 
gjakderdhje, megjithëse nuk mund të thuhet se ishte rast krejt normal. 

Ç'është e vërteta, vdekja e zonjës Blum u shkaktua si pasojë e njëfarë 
dhune, por e një dhune pa paramendim. Sidoqoftë këtë duhet ta 
nënvizojmë medoemos - njeriu që shkaktoi vdekjen e saj nuk kishte 
pasur qëllime vrasjeje, madje as plagosjeje. Këtu e kemi ijalën pikërisht 
për atë gazetarin e quajtur Tëtges, i cili, më vonë, gjeti vetë një fund të 
dhunshëm, madje të paramenduar! 

Ky Tëtgesi na ishte interesuar qysh të enjten në Gemelsbroih për 
adresën e zonjës Blum dhe, natyrisht, edhe e kishte gjetur; por 
përpjekjet e tij për t'u futur tek ajo në spital i shkuan kot. Si portieri, 
ashtu edhe kryeinfermierja e pavijonit, motra Edelgard, dhe kryemjeku i 
spitalit dr. Hajnen, e sqaruan Tëtgesin se zonja Blum, pas një operacioni 
të rëndë, por të suksesshëm të kancerit, kishte nevojë për qetësi të plotë, 
madje edhe shërimi i saj varej shumë nga kjo qetësi; ajo s'duhej të fliste 
me asnjeri, s’duhej ta prishte gjakun dhe, kuptohej vetvetiu, që në 
rrethana të tilla as që mund të bëhej ijalë për një intervistë! 
Këmbënguljes së Tëtgesit që zonja Blum, duke u nisur nga lidhjet e 
vajzës së saj me Ludvig Gëtenin, ishte bërë gjithashtu "një grua e ditës", 
kryemjeku i spitalit iu përgjigj me këmbënguljen e vet që edhe "gratë e 
ditës" ishin për të në radhë të parë paciente! 

Por gjatë këtyre bisedave Tëtgesi na paskësh vënë re që në spital 
po lyenin ca bojaxhinj... Dhe më vonë, ai na qenkësh mburrur përpara 
kolegëve të vet se, duke përdorur "marifetin më të thjeshtë në botë, 
marifetin e ustallarëve" domethënë, duke psonisur diku një përparëse, 
një teneqe boje dhe një furçë, kishte mundur të futej të premten 
paradreke në dhomën e zonjës Blum, sepse, "burime më të mira se 
nënat, qofshin këto edhe të sëmura, s'kishe ku të gjeje". Sakaq ai e 
paskësh ballafaquar zonjën Blum me faktet, por nuk ishte i sigurt në i 
kuptoi ajo të gjitha ato që i rrëfeu, mbasi, me sa dukej, emrin e Ludvig 
Gëtenit zonja Blum s'e kishte pasë dëgjuar asnjëherë. Paskëtaj ajo i pati 
thënë: "Përse duhej të ndodhte kështu?.. Përse duhej të përfundonte 

kështu?... Kurse ai këto Ijalë i pati kthyer kokëposhtë në GAZETË: 
"Kjo ishte epashmangshme, kështu do tëpërfundonte". Këtë përdredhje 
të vockël të shprehjes së zonjës Blum, Tëtgesi e kishte argumentuar 
kështu: "Unë, si gazetar, e kam për detyrë dhe jam mësuar që t'i 
ndihmoj njerëzit e thjeshtë të popullit për t'u shprehur sa më qartë". 

Më vonë hetimet nuk arritën dot ta nxirrnin plotësisht në dritë 
nëse Tëtgesi kishte mundur vërtet të futej në spital te zonja Blum, apo 
nëse kishte gënjyer dhe e kishte shpikur atë intervistën e shkurtër me 
nënën e Katerinës, vetëm e vetëm për t'i dhënë një ngjyrë autenticiteti 
reportazhit të vet në GAZETË, për të vërtetuar dinakërinë dhe zotësinë 
e vet prej gazetari dhe njëkohësisht, për të shitur ca mend. Dr. Hajneni, 
kryeinfermierja Edelgard, një infermiere spanjolle që quhej Huelva dhe 
një pastruese portugeze që quhej Puelka - të gjithë këta e quajtën krejt të 
pamundur që "ai maskara të kishte pasur vërtet paturpësinë për të bërë 
një gjë të tillë". 

Por, sidoqoftë, nuk mund të pretendohet me siguri të plotë se në 
vdekjen e nënës së Katerinës rolin vendimtar e luajti ajo vizita e 
Tëtgesit, vizitë, që ky ndoshta e kishte sajuar, por edhe pohuar. Kështu 
na lind edhe pyetja se mos personeli i spitalit s'ka treguar të vërtetën, 
gjë që nuk duhet të ndodhë kurrsesi... Puna është se ne duhet të 
tregohemi të drejtë e të paanshëm, dhe prandaj nuk bën që të nxitohemi 
në gjykimet tona... Një gjë dihet me siguri, sepse është vërtetuar 
plotësisht, dhe kjo gjë është se dr. Hajneni u habit së tepërmi nga vdekja 
e papritur e pacientes së vet, Maria Blumit, dhe se ai nuk ishte në 
gjendje "as t'i faktonte, por as t'i përjashtonte influencimet e 
paparashikuara".... Gjithashtu ne nuk duam në asnjë mënyrë që të vëmë 

këtu përpara përgjegjësisë ndonjë bojaxhi të pafajshëm. Nderi i 
ustallarëve gjermanë nuk duhet të njolloset! As kryeinfermieres 
Edelgard dhe as punonjësve emigrantë, Huelva dhe Puelka, nuk mund 
t'u kërkoje që të vërtetonin se të gjithë bojaxhinjtë, që ishin katër vetë, 
të dërguar nga "Firma Merkens" e Kuirit, ishin vërtet bojaxhinj! Dhe, 
meqë ata të katër bojarisnin në katër vende të ndryshine të godinës së 
spitalit, askush s'ka sesi ta dijë nëse ndonjë njeri i jashtëm, i pajisur me 
përparëse, teneqe boje dhe furçë, nuk qenka futur kontrabandë në spital. 

Tani të marrim e t'i rendisim njëherë ato gjëra që dihen me 

siguri: 

Tëtgesi kishte pretenduar (s’mund të themi pohuar, mbasi vizita 
e tij në spital nuk u faktua plotësisht) se ishte futur te Maria Blumi dhe 
e kishte intervistuar; dhe për këtë pretendim të Tëtgesit Katerina ishte 
në dijeni. 

Zoti Merkens kishte deklaruar nga ana e tij se të katër 
bojaxhinjtë nuk kanë qenë vazhdimisht e në të njëjtën kohë në punë, 
kështu që, po të kishte pasur ndërmend ndokush të futej në spital i 
maskuar si bojaxhi, do t'ia kishte dalë mbanë kollaj fare. 

Dr. Hajneni kishte thënë më vonë se do ta hidhte në gjyq 
GAZETEN për shkak të atij citatit të nënës së Katerinës, se do të bënte 
skandal, sepse futja e gazetarit të saj në spital, në qoftë se ishte futur 
vërtet - ishte një gjë e përbindshme! Por kërcënimi i tij u vu po aq në 
jetë, sa ç'u vu edhe kërcënimi i Blornës, i cili "do t'ia fuste 
Shtrojblederit një grusht turinjve" . 

Aty nga dreka e asaj të shtune, më 23 shkurt 1974, në "Kafe 
Klog", në Kuir u takuan më së fundi Blornat, zonja Voltershajm, 
Konrad Bajtersi dhe Katerina. Pati përqalime dhe rrodhën lot, madje 
edhe nga sytë e zonjës Blorna. Naryrisht që edhe në "Kafe Klog" 
zotëronte atmosfera e karnavaleve, por pronari i kafenes, Ervin Klogu, i 
cili e njihte Katerinën mirë dhe e çmonte shumë, u liroi miqve dhomën 
e vet të pritjes. Që andej Blorna i telefonoi në fillim Hahut dhe i tha që 
s’do të vinte dot në takimin që patën lënë bashkë për atë pasdreke te 
hyrja e muzeut. Gjithashtu e njoftoi se nëna e Katerinës kishte vdekur 
papritur e pakujtuar dhe shkak ishte bërë, me sa dukej, një bisedë që 
pati me të Tëtgesi i GAZETËS. Këtë radhë Hahu u tregua me butë në 
telefon sesa në mëngjes dhe iu lut shokut të vet që t'i transmetonte 
Katerinës ngushëllimet e tij, duke shtuar se ajo me siguri nuk i mbante 
inat, mbasi nuk kishte asnjë arsye për këtë. Hahu i tha Blornës që, për 
çdo nevojë, do të ishte i gatshëm për ta ndihmuar, mcgjithëse tani për 
tani ndodhej tepër i zënë me marrjen në pyetje të Gëtenit, por, 
sidoqoftë, do ta gjente kohën e lirë. Gjithashtu e vuri në dijeni se gjer 
tani, nga hetimet në lidhje me çështjen e Gëtenit, nuk kishte dalë asgjë 
që mund ta rëndonte Katerinën. Hahu foli me shumë dashamirësi dhe pa 
paragjykime për Katerinën, por, duke iu përgjigjur një pyetjeje të 
Blomës, i tha se nuk mund t'ia rregullonte dot Katerinës lejen për t'u 
takuar me Gëtenin, mbasi ata të dy nuk kishin lidhje farefisnie, kurse 
përcaktimi "të fejuar" tingëllonte pak si i vagët dhe me siguri nuk do te 
merrej parasysh... Paradreke, në spital, Katerina ia pati treguar 
dr.Hajnenit numrin e GAZETES, ku përmendej intervista e Tëtgesit dhe 
citoheshin ijalët e së ëmës; porse për atë intervistë ajo nuk u tregua 
aspak aq e indinjuar sa kryemjeku i spitalit. Me një zë krejt të qetë i 
shprehu doktorit vetëm mendimin e saj, sipas të cilit këta kalemxhinj 
ishin thjesht vrasës dhe se nuk e kishin për gjë fare të ta nxinin jetën 
përpara opinionit publik; asaj i vinte natyrisht neveri nga një mënyrë e 

tillë veprimi, por me sa dukej, këta lloj tipash e paskëshin për detyrë t'u 
binin në qate njerëzve të ndershëm, t'ua merrnin nëpër këmbë nderin e 
namin dhe t'i shkatërronin nga shëndeti. Dr. Hajneni, i cili pandehte se 
Katerina ishte një grua me pikëpamje marksiste (kishte shumë të ngjarë 
që edhe ai kishte lexuar ijalët e ish-bashkëpunëtorit të saj në GAZETË), 
u tremb pak nga ftohtësia e saj dhe e pyeti nëse i konsideronte ato 
marifetet e ndyra të GAZETËS si një problem strukture. Katerina nuk e 
mori vesh fare atë pyetje dhe vetëm tundi kokën. Pastaj iu lut 
kryeinfermieres Edelgard që ta çonte në morg bashkë me Elsa 
Voltershajmin. Atje e hoqi me dorën e vet çarçafin nga fytyra e së ëmës 
dhe e puthi në ballë. Kur motra Edelgard e ftoi të thoshte një lutje të 
vogël për shpirtin e së vdekurës, Katerina tundi kokën në shenjë 
mohimi dhe e mbuloi përsëri fytyrën e nënës me çarçaf. Sakaq e 
falënderoi murgeshën dhe, vetëm pasi kapërceu pragun e morgut, zuri të 
qante; në fillim pak, pastaj më fort dhe, së fundi, shpërtheu në dënesa. 
Ndoshta i qe kujtuar edhe babai i vdekur, të cilin, kur s'ishte ende as 
gjashtë vjeçe, e kishte parë gjithashtu për herë të fundit në morgun e një 
spitali. Elsa Voltershajmit iu kujtua në ato çaste se nuk e kishte parë 
kurrë Katerinën të qante, as atëherë kur ishte çupë e vogël, kur i binin 
në qafë në shkollë ose kur mërzitej në shtëpi. Me shumë mirësjellje, 
pothuajse me butësi, Katerina nguli këmbë të takonte edhe punonjëset 
emigrante Huelva dhe Puelka që t'i falënderonte për gjithçka që patën 
bërë për nënën e saj. Ajo doli nga spitali duke e mbajtur veten shumë 
mirë dhe nuk harroi as të linte porosi që administrata e spitalit ta 
lajmëronte me telegram vëllanë e saj, Kurtin, që ndodhej në burg... 

Mirë e mbajti veten Katerina edhe gjithë pasdreken dhe 
mbërrnjen e asaj dite. Megjithëse bënte ç’bënte e nxirrte vazhdimisht të 
dyja numrat e GAZETËS, duke ua shpjeguar Blornave, Elsës dhe 
Konradit të gjitha hollësitë dhe duke i njohur njëkohësisht edhe me 
interpretimin që u jepte ajo vetë atyre hollësive, të krijohej përshtypja 

sikur qëndrimi i saj ndaj GAZETES kishte ndryshuar ca, ose, që të 
shprehemi sipas modës së sotme, ishte bërë rnë pak emocional dhe më 
tepër analitik. Në atë rreth njerëzish të njohur e dashamirës, aty në 
dhomën e pritjes së Ervin Klogut, ajo foli hapur edhe mbi marrëdhëniet 
e saj me Shtrojblederin: një natë, pas një banketi te Blornat, ai e kishte 
përcjellë me veturë gjer në shtëpi; pastaj, ndonëse ajo ia kishte prerë 
shkurt, madje duke rrëfyer mjaft përçmim ndaj tij, ai e kishte ndjekur 
gjer te dera e apartamentit dhe ishte futur brenda me zor duke vënë 
këmbën rnidis pragut e derës; sakaq qe përpjekur natyrisht t'la fuste 
cluart, por ishte fyer ligsht ngaqë ajo s'ia kishte varur fare dhe ia kishte 
thënë troç se ç’mendonte për të; kështu që s'i kishte mbetur gjë tjetër 
veçse të dilte andej nga kishte hyrë. Qysh nga ajo kohë ai e pati ndjekur 
vazhdimisht, i pati ardhur disa herë në shtëpi, i pati dërguar lule e letra 
dhe gjatë njërës prej këtyre vizitave, ia pati lënë në dorë edhe atë 
unazën e famshme. Kjo kishte qenë e gjitha! Ajo s'kishte dashur t'i 
tregonte as vizitat dhe as emrin e tij, vetëm e vetëm sepse i qe dukur 
diçka e pamundur që t'u mbushte mendjen atyre të hetuesisë se midis 
tyre s'kishte pasur asgjë prej gjcje, as edhe një puthje të vetme. E kush 
do t'i besonte që ajo mund t'i kishte rezistuar një njeriu si Shtrojblederi, 
i cili jo vetëm që kishte para me lopatë, por ishte edhe dëgjuar në fushën 
e politikës, ekonomisë dhe shkencës, ishte pothuajse aq i famshëm sa 
një aktor simpatik kinemaje?! E kush do t'i besonte një ekonomateje, 
një amviseje të thjeshtë, që ajo nuk na e paskësh begenisur një aktor 
kinemaje vetëm e vetëm për arsye morale apo pse nuk ia kishte 
mbushur syrin?! Por ja që vërtet ai s'e kishte tërhequr aspak si tip, dhe 
të gjithë atë meselenë e "vizitave të meshkujve" ajo e quante si 
ndërhyrjen më të neveritshme në jetën e saj private, sepse jo vetëm që 
s'kishte pasur asnjfarë lidhjeje intime me Shtrojblederin, por sepse, për 
më tepër, ai e kishte vënë në një pozitë, të cilën s'ishte e zonja t'ia 
shpjegonte askujt dhe aq më pak një skuadre të tërë hetuesish. Por, në 

fund të fundit - dhe në këtë pikë të rrëfimit të saj Katerina vuri buzën në 
gaz - ajo kishte ndier, njëfarë mirënjohjeje ndaj Alois Shtrojblederit, 
sepse çelësi i vilës së tij i kishte hyrë mjaft në punë Ludvigut, ose më 
mirë të themi, adresa e tij mbasi - këtu ajo vuri përsëri buzën në gaz - 
Ludvigu do të kishte hyrë me siguri edhe pa çelës fare. Sidoqoftë ai. 
çelësi e pati lehtësuar punën dhe, përveç kësaj, ajo e kishte pasë ditur 
fort mirë që Shtrojblederi nuk do ta përdorte vilën e vet gjatë ditëve të 
karnavaleve, sepse do të kryesonte një mbledhje sipërmarrësish në Bad 
Bedelig. Po - vazhdoi Katerina -Ludvigu ia kishte treguar që e kërkonte 
policia; ai i pati thënë vetëm që kishte dezertuar nga radhët e ushtrisë 
dhe që po përgatitej të ikte jashtë shtetit. Dhe kështu e solli rasti - 
Katerina buzëqeshi për të tretën herë - që ajo ta quante si diçka tepër 
argëtuese shoqërimin e Ludvigut nga apartamenti i saj e gjer te galeria e 
nëndheshme e instalimeve të ngrohjes, duke ia shpjeguar pastaj edhe 
vendin e sakt nga ku mund të dilte shëndoshë e mirë mu në qoshen e 
rrugës "Hohkepel". Dhe këtë veprim ajo e kishte bërë jo sepse e kishte 
ditur që policia po i mbikëqyrte që të dy, por sepse i ishte tekur t'i jepte 
të gjithë asaj historie një ngjyrim romantik, si tek ato përrallat me 
kusar'ë e xhandarë. Vetëm paradreke - Ludvigu kishte ikur qysh më 
gjashtë të mëngjesit, kur erdhi policia në shtëpi, ajo e kishte kuptuar të 
gjithë seriozitetin e situatës... Por tani - kështu e përfundoi Katerina 
rrëfnnin e saj - ndihej e lehtësuar që e kishin arrestuar Ludvigun, sepse 
tani ai s'do të mund të bënte rnë marrëzira. Gjatë gjithë kësaj kohe ajo 
kishte qenë e pushtuar nga frika ngaqë ai kryekomisari Bajcmene i 
kallte datën. 

Këtu është vendi që t'ia theksojmë lexuesit se pasdrekja dhe 
mbrëmja e së shtunës kaluan mjaft këndshëm, aq këndshëm, saqë të 
gjithë - Blornat, Elsa Voltershajmi dhe fjalëpaku Konrad Bajters - u 
qetësuan disi nga ai merak i madh që kishin pasur për gjcndjcn 
shpirtërore të Katerinës. Të pranishmit, duke përfshirë natyrisht edhe 
Katerinën, patën përshtypjen se "situata ishte çtensionuar": Gëteni qe 
arrestuar, hetimet rreth Katerinës qenë mbyllur, nëna e saj kishte 
shpëtuar nga një sëmundje e pashërueshme, pavarësisht se vdekja erdhi 
para kohe... 

Ervin Klogu, pronari i kafenesë, jo vetëm që kundërshtoi të 
marrë para për gjërat e konsumuara në lokalin e tij, por me ijalët që i 
tha Katerinës kur u ndanë, sikur e ngushëlloi sadopak: 

"Kokën lart, Katerinkë! Jo të gjithë mendojnë keq për ty"! 

Pas largimit nga Kuiri, vendosën të shkonin në shtëpinë e 
Blomave dhe të kalonin atje edhe disa orë së bashku. Katerinës ia prenë 
qysh në fillim që të vinte rregull në shtëpi apo të përgatiste ndonjë gjë 
për të ngrënë; i thanë se ishte me leje dhe prandaj duhej të pushonte. 
Ishte zonja Voltershajm ajo që iu përvesh punës në kuzirinë dhe 
përgatiti ca sanduiçe, ndërsa Blorna dhe Bajtersi ndezën një zjarr të 
mirë në oxhak. Dhe vërtet që kësaj radhe Katerina i la të tjerët që ta 
"llastonin". Nuk kaloi shumë dhe atmosfera u bë prap e këndshmc dhe, 
po të mos kishte ndodhur një rast vdekjeje dhe arrestimi i një njeriu fort 
të dashur, ndoshta, me kaijmin e orëve, do të qenë ngritur edhe për një 
kërcim të vogël sepse, fundja, karnavalet për këtë punë ishin. 

Blorna s'qe i zoti mbushte mendjen Katerinës që të hiqte dorë 
nga intervista me Tëtgesin. Ajo vazhdoi të tregohej shumë e qetë dhe 
shumë e dashur... Dhe më vonë, sa herë që Blorna sillte ndërmend sesi 
kishte përfunduar ajo puna e "intervistës", rikujtonte edhe këtë bisedë 
me Katerinën dhe i kalonin mornica nëpër tmp kur mendonte se me 
ç'vendosmëri e gjakftohtësi kishte këmbëngulur Katerina për atë 

intervistë dhe se prerazi e kishte refuzuar përkrahjen e tij! E, megjithatë, 
as më vonë ai s'ishte krejt i sigurt nëse Katerina kishte pasë qenë e 
vendosur qysh atë mbrëmjen e së shtunës për ta kryer vrasjen. Sipas 
mendimit të tij, ishte shumë më e besueshme që shtytjen t'ia kishte pasë 
dhënë GAZETA E SË DIELËS... 

Ata u ndanë me përzemërsi e me përqafimc, por këtë radhë pa 
lot, pasi kishin dëgjuar më parë edhe ca muzikë klasike e ca muzikë të 
lehtë dhe pasi Katerina dhe Elsa kishin folur për disa nga kujtimet e tyre 
nga Gemelsbroihu dhe Kuiri. Kishte shkuar ora dhjetë e gjysmë e natës, 
kur Katerina, Elsa dhe Konradi u përshëndetën me çiftin Blorna. 
Blomat nga ana e tyre, thanë se ishin të kënaqur dhe aspak pishman që e 
ndërprenë lejen dhe u kthyen me kohë, të paktën për t'i qëndruar 
Katerinës ater. 

Pastaj, kur ikën mysafirët, burrë e grua ndenjën edhe ca pranë 
oxhakut duke shtyrë urët që po shuheshin pak e nga pak e duke i nxjerrë 
fundin një shisheje me verë: bënë një plan të ri pushimesh për më vonë 
dhe biseduan për karakterin e mikut të tyre Shtrojbleder dhe të gruas së 
tij Maud. Dhe, kur Blorna iu lut së shoqes që, kur të vinte herë tjetër 
Aloisi për vizitë, të mos ta gërricte më me atë shprehjen "mashkulli 
vizitave", Gertruda ia priti thatë : 

"S'ma merr mendja që ka për të na shkelur më në prag". 

Dihet me siguri që natën e së shtunës Katerina e kaloi e qetë në 
shtëpinë e Elsës. Ajo bëri provë edhe një herë veshjen e beduinës, i 
shkoi edhe disa tegela dhe vendosi që, në vend të perçes, të përdorte një 
shami të bardhë. Të dyja gratë dëgjuan edhe pak radion, hëngrën nga 
një copëz keku dhe ranë të flenë. 

Kur Elsa Voltershajmi u ngrit të dielën në mëngjes nga gjumi, e 
gjeti tryezën të shtruar me shumë lezet; kafeja, e filtruar ishte shtënë në 
kanën e termosit dhe Katerina qe ulur në tryezë e po lexonte GAZETËN 
E SË DIELËS. Këtu ne kemi pak për të treguar, por shumë për të cituar. 
Eshtë e vërtetë që "historia" e Katerinës nuk vazhdonte të botohej në 
faqen e parë dhe me fotografi. Këtë radhë në faqen e parë ndodhej 
fotografia Ludvig Gëtenit me titullin “ Dashnori i ëmbël i Katerina 
Mumit u kap në vilën e një indusrialistit”. Kurse "historia" që kishte të 
bënte me Katerinën ishte më e gjatë se herët e tjera dhe qe botuar në 
faqen 7 deri në 9, e ilustruar me fotografi të shumta: Katerina, vajzë e 
vogël, pas ceremonisë së krezmimit; i ati me uniformë ushtari, kisha e 
fshatit Gemelsbroih; edhe një herë vila e Blornave; nëna e Katerinës, 
rreth të dyzetave, me tipare të hequra e të brengosura, përpara një 
shtëpie të vogël fshati; dhe, së fundi edhe një fotografi e spitalit, ku ajo 
kishte vdekur natën e së premtes duke u gdhirë e shtuna. Teksti ishte 
ky: 

Si viktimën e parë të misteriozes Katerina Blum, e cila ndodhet 
ende e lirë, mund të konsiderojmë vetë nënën e saj, që nuk e përballoi 
dot tronditjen e shkaktuar nga aktivitetet e dyshimta të së bijës. Në qoftë 
se na është dukur mjaft i çuditshëm fakti që gjatë një mbrëmjeje 
vallëzimi e bija bënte qejf pa teklif me një hajdut dhe vrasës, ndërsa e 

ëma dergjej në shtratin e vdekjes, tani po na duket një perversitet i 
vërtetë fakti tjetër që Katerina Blumi nuk derdhi as edhe një lot të vetëm 
për nënën e vdekur! Të jetë vallë kjo femër aq "e ftohtë akull" dhe të 
shkojë gjithmonë "me Ilogari"? E shoqja e një punëdhënësi të 
dikurshëm të saj, e një mjeku të nderuar fshati, e përshkruan kështu 
Katerina Blumin: "Ajo i kishte tamam të gjitha tabiatet e një 
bishtdredhure. M’u desh t'i jepja duart për hir të djemve të mi 
adoleshentë, për hir të pacientëve tanë si dhe për hir të prestigjit të tim 
shoqi”! "Mos kishte gisht Katerina Blumi edhe në abuzimet e fatkeqit 
dr. Fenern? (GAZETA ka shkruar kohë më parë gjerë e gjatë për 
"Çështjen Fenern "). Po babai i saj mos ishte thjesht një simulant? Për 
ç'arsye u fut i vëllai në rrugë të shtrembër? E pasqyruar mbetet ende 
edhe çështja e karrierës së saj të shpejtë dhe të ardhurave të saj të 
shumta! Sidoqoftë, ka ca gjëra që tanimë janë vërtetuar përfundimisht: 
Katerina Blumi ishte ajo që e ndihmoi Gëtenin gjaknjollosur për t'u 
arratisur; ajo e ka keqpërdorur në mënyrë të pacipë mirëbesimin dhe 
bujarinë e një shkencëtari dhe industrialistit në zë. GAZETËS i kanë 
rënë ndërkohë në dorë disa informata mjaft të sakta, sipas të cilave nuk 
i ka shkuar asaj ndonjë zotëri për vizitë, por ka qenë ajo që i ka bërë 
vizita të paftuara një zotërie, për t'u njohur mirë me vilën e tij jashtë 
qytetit. Udhëtimet misterioze, që ndërmerrte Katerina Blumi me veturën 
e vet, nuk na duken më aq misterioze. Në një mënyrë krejt të paskrupullt 
ajo ka vënë në rrezik namin e mirë të një njeriu të ndershëm, ka vënë në 
rrezik lumturinë e tij familjare dhe karrierën e tij politike për të cilën 
GAZETA ka shkruar disa herë me radhë pa e çarë kokën fare për 
ndjenjat e një bashkëshorteje besnike dhe të katër fëmijëve. Siç duket, 
Katerina Blumi ishte udhëzuar nga ndonjë grup i majtë që të 
shkatërronte karrierën e Sh-së. 

Mos vallë policia, mos vallë prokuroria kanë vërtet ndërmend 
t'u besojnë fjalëve të një katili si Ludvig Gëteni, i cili e shkarkon 

Katerina Blumin nga çdo faj? GAZETA bën kushedi për të satën herë 
pyetjen: Mos vallë metodat tona të hetimeve janë vërtet tepër të buta? 
Përse u dashka të jemi njerëzorë ndaj atyre që janë çnjerëzorë? 

Nën fotografitë që paraqitnin dr. Blornën, të shoqen dhe vilën e 
tyre ndodhej kjo diçiturë: 

Në këtë shtëpi Katerina Blumi punonte prej orës 7.00 gjer në 
orën 16.30 - e pavarur, e pakontrolluar dhe duke gëzuar besimin e plotë 
të dr. Blornës dhe zonjës Blorna. Kush mund ta dijë se ç'gjëra kanë 
ndodhur në shtëpi gjatë kohës kur Blornat niseshin pa të keq secili në 
punën e vet? Apo ndoshta s'kanë qenë edhe aq pa të keq? Marrëdhëniet 
e tyre me Katerina Blumin janë cilësuar si mjaft miqësore. Madje, disa 
fqinjë u thanë gazetarëve tanë se ato marrëdhënie mund të quheshin të 
përzemërta. Ka pasur edhe disa thënie të tjera, të cilat s'po ipërmendim 
fare këtu, mbasi nuk kanë të bëjnë me këtë çështje...Apo ndoshta kanë të 
bëjnë? Ç’rol ka luajtur në këtë mes inxhiniere Gertrude Blorna, e cila 
në arshivat e njërës prej institucioneve tona të larta teknike figuron si 
"Gertruda e kuqe"? Si arriti të zhdukej Gëteni nga apartamenti i 
Katerina Blumit, megjithëse e ruante policia? Kush i njihte deri në 
imtësitë e fundit planet e ndërtimit të asaj godine? Arkitektja Gertrude 
Blorna, që ka genë bashkëprojektuesel... 

Shitësja Herta Sh. dhe punëtorja Klaudia Sh. ishin të dyja të një 
mendjeje kur u shprehen ndaj GAZETËS me këto fjalë: "Ata të dy (është 
fjala për Katerina Blumin dhe banditin Ludvig Gëten) kërcenin bashkë, 
sikur të kishin qenë njohur jetë e mot. Ky nuk ishte një takim i rastit, 
por një ritakim "I 

Kur Bajemeneja u kritikua më vonë nga eprorët e tij pse e kishte 
lënë Gëtenin - megjithëse të enjten mbrëma në orën 23.30 e kishte pasë 
ditur fort mirë që ai ndodhej i fshehur në vilën e Shtrojblederit - edhe 
dyzet e tetë orë të tjera pa e kapur, duke rrezikuar kështu t'i shpëtonte 
për herë të dytë nga duart, kryekomisari qeshi dhe u përgjigj se qysh të 
enjten në mesnatë Gëteni s'kishte pasur më asnjë shans për t'u arratisur: 
vila ndodhej vërtet në mes të pyllit, por kishte një pozicion ideal, sepse 
ishte e rrethuar me bregore si me "kulla rojesh". Ministri i brendshëm 
qe informuar për këtë aksion dhe pati dhënë pëlqimin e vet për të gjitha 
masat që u morën: me një helikopter, i cili zbriti natyrisht larg vilës që 
të mos dëgjohej, mbërriti në vendin e caktuar një repart i posaçëm 
policie dhe u shpërnda në pikat e duhura; në mëngjes i erdhën disa 
përforcime edhe postës lokale të policisë. Rëndësinë më të madhe 
policia ia kishte kushtuar përpjekjeve të Gëtenit për të marrë kontakt me 
bashkëpunëtorët e vet dhe vërtet ia vlejti barra qiranë! U zbuluan pesë 
persona, me të cilët ai qe lidhur ndërkohë. Dhe natyrisht, përpara se të 
mund ta arrestonin Gëtenin, u desh të gjendeshin e të kapeshin këta 
pesë persona si dhe të kontrolloheshin shtëpitë e tyre. Pra, Gëteni u 
arrestua vetëm atëherë, kur mendohej se nuk do të lidhej më me njeri. 
Madje, o nga mendjelehtësia, o nga mendjemadhësia, ai e pati ndier 
veten sadopak të sigurt në atë vendstrehim, saqë policia nuk kishte 
hequr aspak zor ta vëzhgonte që nga jashtë. Sidoqoftë, sigurimin e disa 
hollsirave mjaft të rëndësishme ai, Bajcmeneja, duhej t'ia dinte për nder 
reporterëve të GAZETES, shtëpisë së saj botuese si edhe disa organeve 
që kishin lidhje me të dhe që përdornin ca metoda të lirshme e jo 
gjithmon’ë korrekte për të marrë vesh ato hollësira, të cilat njerëzit e 
ngarkuar zyrtarisht për kësi punësh nuk arrinin t'i zbulonin dot. Kështu, 
për shembull, - vazhdoi të tregonte kryekomisari Bajcmene - u mor 
vesh se edhe zonja Voltershajm kishte ca yçkla, njëlloj si zonja Blorna. 
Elsa Voltershajmi kishte lindur më 1930 në Kuir si fëmijë i paligjshëm i 

një punëtoreje. E ëma jetonte ende po ku se? Në RDGJ. Ajo jetonte atje 
me dashje; disa herë me radhë, më 1945, më 1952 dhe më 1961, i patën 
bërë thirrje të kthehej në vendlindjen e saj, në Kuir, ku kishte një shtëpi 
të vogël dhe një copë tokë; porse çdo herë ajo kishte refuzuar. Edhe më 
interesante ishte puna e babait të Elsa Voltershajmit, e njëfarë Lami; 
edhe ai kishte qenë punëtor, por sipas zbulimeve të fundit, paskësh bërë 
pjesë në Partinë e atëhershme Komuniste të Gjermanisë dhe paskësh 
emigruar në vitin 1932 në Bashkimin Sovjetik, dhe ai Bajcmeneja, 
kishte mendimet e veta për këta lloj emigrantësh... 

Meqë nuk mund të jemi kurrë të sigurt se mos disa nga 
parashikimet tona relativisht të qarta në lidhje me ngjarjet, veprimet dhe 
nclërlikimet e ndryshme që shtjellohen në këtë tregim mund t'i dalin 
lexuesit nga mendja ose mund të keqkuptohen prej tij, po i lejojmë 
vetes edhe një sqarim: GAZETA, e cila nëpërmjet reporterit të saj 
Tëtges u bë pa dyshim shkaktare për vdekjen e parakohshme të nënës së 
Katerinës, në numrin e saj të SE DIELËS e bëri Katerinën fajtore për 
atë vdekje dhe, përveç kësaj, e akuzoi tërthorazi se kishte vjedhur 
çelësin e vilës verore të Shtrojblederit! Pra, këtë deshëm ta theksonim 
edhe njëherë - sa për siguri! Fundja, si mund të jemi krejtësisht të sigurt 
se të gjitha shpifjet, gënjeshtrat dhe përdredhjet e GAZETËS u 
kuptuakan aq kollaj! ? 

Ja, le të marrim shembullin e dr.Hubert Blornës dhe të 
ilustrojmë nëpërmjet këtij shembulli se ç’efekt ishte e zonja t'u bënte 
GAZETA edhe njerëzve pak a shumë racionalë: në rrethinat e qytetit ku 
jetonin Blornat, GAZETA E SË DIELËS nuk shkonte fare, sepse atje 
njerëzia kishin një shije më të stërholluar dhe parapëlqenin të lexonin 

një shtyp më serioz. Kështu ndodhi që Blorna - i cili pandehte se tanimë 
gjithçka kishte kaluar dhe priste me njëfarë meraku vetëm sa të kalonte 
edhe ajo biseda e Katerinës me Tëtgesin - e mori vesh atë punën e 
artikullit të botuar në GAZETËN E SË DIELËS vetëm andej nga dreka, 
kur telefonoi në shtëpinë e Elsa Voltershajmit. Kurse kjo e fundit, nga 
ana e saj, kishte qenë plotësisht e bindur që Blorna e kishte pasë lexuar 
me kohë GAZETEN E SË DIELËS...Por ne shpresojmë se lexuesi ynë 
do ta ketë kuptuar ndërkohë që avokati Blorna ishte vërtet shpirt njeriu 
dhe ia donte me gjithë mend të mirën Katerinës, por edhe arsyen, ama, e 
kishte mjaft të shëndoshë. Kështu që, kur iu lut tani zonjës Voltershajm 
që t'ia lexonte në telefon pjesët përkatëse nga GAZETA E SË DIELËS, 
nuk u besoi - siç i thonë ljalës veshëve të vet! Sakaq kërkoi që ajo t'ia 
përsëriste edhe njëherë dhe pastaj, deshi s’deshi, e besoi dhe, si 
përfundim, i hipën xhindet siç nuk i kishin hipur kurrë ndonjëherë! Ai 
zuri të çirrej e të ulërinte, rendi në kuzhinë për të kërkuar ndonjë shishe 
bosh, e gjeti dhe, me të në dorë u vërsul për në garazh. Por atje, për fat, 
ia preu rrugën e shoqja, e cila e pengoi që të sajonte aty për aty ndonjë 
mbushje me lëndë shpërthyese që do ta hidhte pastaj në redaksinë e 
GAZETËS apo, kushedi, në "vilën dimërore" të Shtrojblederit... Le të 
përfytyrojmë, pra, për një çast se në ç'gjendje ishte katandisur avokati 
Hubert Blorna - një burrë dyzetedyvjeçar me universitet, i cili qysh prej 
shtatë vjetësh gëzonte respektin e Lydingut dhe besimin e Shtrojblederit 
për shkak të aftësive të tij profesionale të logjikshme e të sakta, aftësi që 
i kishte dëshmuar edhe gjatë përfaqësimit të firmës së tyre jashtë shtetit, 
si në Brazil, në Arabinë Saudite dhe në Irlandën e Veriut! Pra, këtu e 
kemi ijalën jo për ndonjë njeri provincial, por për dikë që kishte parë 
botë me sy - dhe ky njeri donte të sajonte tani një lloj bombe me një 
shishe të mbushur me benzinë!... 

Gertrude Bloma, pa një pa dy, e cilësoi këtë veprim si 
"anarkizëm spontan të llojit mikroborgjezo-romantik", i mbajti një 

leksion të shoqit, si ato leksionet mbi sëmundjet e ndryshme trupore e 
mendore, dhe pastaj e mori vetë në telefon zonjën Voltershajm dhe iu 
lut që t'ia lexonte edhe asaj ato pjesët në ijalë. Ajo që ndodhi paskëtaj, 
duhet treguar medoemos; fytyra i mori një çehre shumë të zbehtë dhe 
ajo bëri diçka që, për një grua, mund të quhesh më e mbrapshtë sesa 
plasja e një shisheje me benzinë; Gertrude Blorna mori numrin e 
Lydingut (i cili po hante në këtë kohë luleshtrydhet e tij me kajmak dhe 
akullore) dhe i tha vetëm dy fjalë: "Derr i telliqur"! Vërtet që nuk ia tha 
emrin e saj në telefon, por ne mund të jemi të bindur se të gjithë të 
njohurit e çiftit Blorna e njihnin fort mirë zërin e Getrude Blornës, e cila 
ishte e famshme për spicat e saj të goditura. Mirëpo tani kërceu përpjetë 
i shoqi, sepse ai pandehu që ajo i qe shfryrë në telefon Shtrojblederit... 

Kështu na plasën, pra, ca zënka e shamatime midis Blornave 
burrë e grua, por edhe midis Blornave dhe të tjerëve, por, meqë nga 
këto grindje e shamata nuk u vra asnjeri, do të na lejohet që t’i quajmë të 
shkuara e të harruara... Këto pasoja të shkrimeve të GAZETËS TË SË 
DIELËS - në vetvete të parëndësishme, por jo të paqëllimta - ne i 
përmendëm këtu vetëm e vetëm që lexuesi ta marrë vesh mirë sesi 
mund t’u revoltokan edhe njerëz me kulturë e me njëfarë pozite dhe t’u 
shkoka mendja edhe për veprime dhune nga më të ligat... 

Pikërisht në këtë kohë, aty nga mesdita dhe kjo është e vërtetuar 
plotësisht, Katerina kishte dalë nga "Rosa e Artë", një lokal i vogël, ku 
mblidheshin zakonisht gazetarët dhe ku ajo, e veshur si beduine, kishte 
qëndruar një orë e gjysmë, me sa duket për të mbledhur disa informata 
rreth personit të Tëtgesit; prej andej ishte nisur drejt e në apartamentin e 
vet për të pritur Tëtgesin, i cili erdhi pas disa minutash. Se qysh 
përfundoi ajo "intervista" me të - këtë s’është nevoja ta themi këtu, 
sepse e kemi treguar në kapitullin e 3-të. 

Për të parë se sa e vërtetë mund të kishte qenë informata e 
habitshme që prifti i fshatit Gemelsbroih i pati dhënë GAZETËS mbi 
babanë e Katerinës, i cili na paskësh qenë "komunist i maskuar" Blorna 
vendosi të shkonte vetë deri në atë fshat. 

Prifti nuk e mohoi aspak thënien dhe shtoi se GAZETA e kishte 
cituar saktë, madje fjalë për fjalë; përsa u përkiste provave në lidhje me 
atë që kishte deklaruar, ai s'kishte se ç'të paraqiste, madje as që donte të 
paraqiste ndonjë provë, mbasi një gjë të tillë e quante krejt të tepërt! Ai 
theksoi se ishte një njeri që mbështetej në nuhatjen e tij, e cila deri tani 
nuk e kishte lënë kurrë në baltë. Ja që e kishte pasë nuhatur që ai Blumi 
ishte komunist - dhe kjo mjaftonte! Prifti s'kishte aspak ndërmend ta 
përcaktonte një çikëz më saktë këtë farë nuhatjeje të përsosur dhe nuk u 
tregua fort i gatshëm kur Blorna iu lut që të paktën t'ia shpjegonte se 
ç'erë mbante një komunist sipas mendimit të tijL.Mjerisht duhet të 
themi se, pas kësaj pyetjeje, priftit i hipën kacabujtë, e harroi fare 
mirësjelljen dhe e sulrnoi Blornën me pyetjen në ishte katolik dhe në i 
dinte detyrat e një katoliku të mirë... 

Pas debatit me priftin e Gemelsbroihut dr. Blorna ndeshi në 
mjaft vështirësi e pengesa gjatë mbledhjes së informatave mbi pjesëtarët 
e familjes Blum, të cilët, me sa dukej, nuk kishin gëzuar ndonjë simpati 
të veçantë në fshat; atij i ranë në vesh ljalët të liga për nënën e vdekur të 
Katerinës, e cila vërtet na paskësh pirë dikur në sakresti bashkë me 
dhjakun një shishe nga vera e meshës; fjalë jo të mira ai dëgjoi edhe për 
të vëllanë e Katerinës, i cili na paskësh qenë arrakati më i madh i gjithë 
fshatit; por, përsa i përkiste babait të Katerinës dhe komunizmit të tij, 
Bloma arriti të gjente vetëm një gjurmë: në vitin 1949 në njërën prej të 
shtatë mejhaneve të fshatit, babai i Katerinës qenkësh shprehur në prani 

të bujkut Shojmel kështu: "Socializmi, mor vëlla, s'duhet të jetë aq i keq 
sa ç’e bëjnë!" 

Si përfundim mund të themi se avokati Hubert Bloma jo vetëm 
dështoi gjatë hetimeve të tij në atë fshat, por e gjeti edhe vetë belanë: 
pas një bisede mjaft miqësore me mësuesen në pension Elrna 
Cubringerin, së cilës i kërkoi disa të dhëna mbi Biumët, kjo e fundit, 
përpara se të ndaheshin, i buzëqeshi me shpoti, ia shkeli syrin dhe i tha: 
"Po ju pse s’doni ta pranoni që jeni edhe vetë një nga ata - kurse gruaja 
juaj po se po! 

Nuk kemi se si t’ia fshehim lexuesit tonë disa gjëra të papëlqyera 
e të dhunshme që ndodhën gjatë kohës kur Blorna po përgatitej për 
procesin gjyqësor që do të hapej kundër Katerinës. Gabimin më të madh 
ai e bëri kur - për të mos ia prishur Katerinës - pranoi të merrte përsipër 
dhe mbrojtjen e Gëtenit dhe u përpoq disa herë me radhë që t’u 
rregullonte atyre të dyve leje takimi, duke këmbëngulur se ishin të 
fejuar dhe se kjo fejesë ishte bërë mbrëmjen e 20 shkurtit dhe natën 
pasuese, etj.etj... Mund të merret me mend se çfarë nuk sajoi e shkroi 
GAZETA për të, për Gëtenin, për Katerinën dhe për Gertmdën. Këto as 
po i përmendim dhe as po i citojmë këtu. Disa çrregullimeve në 
kanalizimin e ngjarjevc do t’u bëjmë derman vetëm në ato raste kur kjo 
të jetë e domosdoshme; në këtë rast nuk na lind nevoja, pasi besojmë se 
ndërkohë lexuesi ynë e ka njohur GAZETËN me dhëmbë e dhëmballë... 

Filluan të qarkullojnë thashetheme sikur dr. Blorna do të ndahej 
nga e shoqja; megjithëse nuk kishte as edhe një grimëz të vërtetë në 
këtë mes, prapëseprapë midis bashkëshortëve fara e dyshimit e bëri për 
ca kohë punën e vet. U dëgjuan zëra sikur dr.Blorna nuk i kishte hiç 

mirë punët nga ana (inanciarc - dhe fatkeqësisht këto zëra s'e kishin 
aspak gabim. E vërteta ishte që ai ndodhej ca ngushtë keq 
ekonomikisht, mbasi, përveç të tjerash pati hyrë dorëzënës për 
apartamentin e Katerinës; ky apartament zor se mund të jepej me qira 
apo të shitej, tani që i kishte dalë nami i "njollave të gjakut". Sidoqoftë, 
çmimi i tij ra mjaft, dhe Blornës i duhej të paguante si amortizimin 
ashtu edhe përqindjet, etj. pa asnjë zbritje. Madje u dukën shenjat e para 
sikur firma "Hafteks", që ishte pronarja e atij blloku banesash, kishte 
ndërmend t'i ngrinte një padi Katerina Blumit për arsye se kjo e paskësh 
dëmtuar vlerën e qirasë e të shitjes dhe prgjithsisht vierën shoqërore të 
apartamentit në fjalë... Pra, telashe e andralla gjithandej! 

Gjithashtu ishte bërë një përpjekje për ta pushuar zonjën Blorna 
nga instituti i arkitekturës ku punonte, nën akuzën e "shkeljes së 
besimit". Kjo shkelje besimi kishte konsistuar në dhënien e informatave 
mbi anekset e nëndheshme të godinës ku banonte Katerina Blumi. 
Gjykata e shkallës së parë vërtetë e kishte hedhur poshtë padinë e 
institutit, por kush mund ta dinte sesi do të vendoste gjykata e shkallës 
së dytë dhe të tretë?! 

Edhe diçka tjetër: Blornat e shitën veturën e tyre të dytë, atë më 
të voglën, dhe GAZETA botoi menjëherë një fotografi të veturës së tyre 
të madhe që u mbeti me këtë diçiturë: “Kur do të detyrohet më së fundi 
avokati i kuq tëpërdorë atë makinë qëpërdorin njerëz më të thjeshtë”? 


52 

Natyrisht që marrëdhëniet e dr.Blornës me shoqërinë "Lyding 
Shtrojbleder - Paisje të ndryshme" nuk janë më ato që kishin qenë 
dikur, megjithëse ende nuk mund të thuhet që janë prerë përfundimisht. 
Sidoqoftë, para ca kohësh Shtrojblederi pati mirësinë t'i bënte avokat 
Blomës këtë njoftim në telefon: "Mos ki frikë, se nuk do t'ju lëmë të 
vdisni urie!" Blorna u habit pa masë, pse Shtrojblederi i tha "nuk do tju 
lëmë", në vend që të thoshte "nuk do të të lëmë". 

Pra, avokat Blorna punon akoma si për shoqërinë c 
lartpënnendur ashtu edhe për firmën "Hafteks", sepse veprimtarinë e 
vet nuk e zhvillon më në shkallë ndërkombëtare, madje as në atë 
kombëtaren; rrallëherë merret me aktivitete regjionale që kanë të bëjnë 
me profesionin e tij, porse më shpesh puna e tij ka një karakter krejt 
lokal. Kjo do të thotë që është i detymar, ijala vjen, të çajë kokën me ca 
mistrecë që shkelin kontratat si pa të keq dhe me ca poterexhinj, të cilët 
ngrihen e të këpusin një padi, sepse, në vend të një punimi me veshje 
prej mermeri, siç ua kishte preintuar, u paske dërguar një punim me 
veshje shisti special; apo i duhet të bëjë llafe me ca tipa që s’përtojnë t'i 
gërryejnë me thikë zbukurimet me llak të ndonjë derë banje e të 
pretendojnë pastaj ulje çmimesh meqë firma nuk i qenkësh përmbajtur 
ujdisë... Pra, të tilla e të tjera si këto janë tani rastet, me të cilat e 
ngarkojnë dr.Hubert Blornën, atë, që pak kohë më parë e çonte puna 
gjer në Buenos Aires e në Persepolis për t'u marrë me projekte vigane e 
jo shaka! Në ushtri ky marifet quhet degradim dhe, në më të shumtën e 
rasteve, është i lidhur me ca tendenca poshtërimi. Si përfundim, 
Blomës, nuk i janë bërë më ulçera në stomak, por askush nuk mund ta 
sigurojë që nuk do t'i bëhen! Ai kishte shkuar gjer në Kolforstenhajm 
për të bërë disa hetime për hesap të vet për të marrë vesh nga shefi i 
atjeshëm i policisë nëse, kur e arrestuan Gëtenin, çelësi i vilës ndodhej 
nga jashtë apo nga brenda bravës, apo nëse ishin gjetur shenja që Gëteni 
kishte hyrë me zor në atë banesë. E ç'i duheshin atij këto punë, tani që 

hetimet ishin mbyllur?! Po t'i hapje të tilla telashe, patjetër që mund të 
shkaktoheshin ulçerat, pavarësisht se Hermansi, sheli i postës së 
policisë në Kolforstenhajm, u soll shumë mirë me të dhe nuk e akuzoi 
për komunist të maskuar, veçse e këshilloi seriozisht që të mos i fuste 
hundët në atë çështje. 

Por, sidoqoftë, njëfarë ngushëllimi dr.Blorna e ka: e shoqja po 
bëhet gjithnjë e më e dashur ndaj tij; ç'është e vërteta, gjuhën e ka ende 
aq të mprehtë sa ç'e kishte pasur përherë, por atë nuk e vë më në veprim 
kundër tij, ajo e përdor tani gjuhën kundër të tjerëve, megjithësc jo 
kundër të gjithëve. Plani i saj për të shitur shtëpinë ku banonin tani, për 
të blerë apartamentin e Katerinës dhe për t'u bartur aty, dështoi vetëm e 
vetëm për shkak të madhësisë së këtij apartamenti, duam të themi, për 
shkak të vogëlsisë së tij, sepse dr.Blorna ka ndërmend ta lërë zyrën që 
ka në qytet dhe t'i kryejë punët e veta në shtëpi. Ai, që të tjerët e mbanin 
për njeri zemërgjerë e gazmor në shoqëri, tani ka lilluar të marrë ca 
tipare prej asketi dhe të mos e çajë kokën as për veshjen e vet, së cilës i 
kishte pasë kushtuar gjithmonë kujdes të veçantë. Madje disa nga 
kolegët e tij në tregimin tonë ne s’duam t'i fshehim lexuesit as edhe 
gjënë më të vogël - pretendojmë se edhe era e trupit i ka ndryshuar; ai 
s'mban më erën e një burri që futej çdo mëngjes me shumë qejf nën 
dush dhe që përdorte shumë sapun, deodorant dhc kolonjë. Që t'i biem 
shkurt, shpresat që avokati Hubert Blorna mund të bëjë përsëri karrierë, 
duken mjaft të zymta, sepse ai ka pësuar një ndryshim të habitshëm. 
Shokët e tij - atij i kishin mbetur disa shokë, midis tyre edhe prokurori 
Peter Hah, me të cilin tani e lidhte edhe puna e gjyqit të Ludvig Gëtenit 
dhe të Katerina Blumit - janë mjaft në merak për të, sidomos për shkak 
se agresionet e tij (ijala vjen kundër GAZETËS, e cila herë pas here e 
kujton me nga një shkrim) nuk po shpërthejnë më açik, por po 
qëndrojnë ashtu si të fashitura, si prush nën hi. Meraku i shokëve ishte 
aq i madh, saqë iu lutën Gertrude Blornës ta mbikëqyrte të shoqin pa 

rënë në sy, se mos ky kishte psonisur gjëkund ndonjë armë apo lëndë 
shpërthyese. Ata e kishin këtë frikë, sepse Tëtgesin e vrarë na e paskësh 
zëvendësuar shumë shpejt një reporter tjetër i quajtur Eginhard 
Templer, i cili po e vazhdonte me mjaft zell veprën e paraardhësit të tij 
të ndjerë. Ky Templeri kishte mundur ta fotografonte Blornën tek po 
hynte te një fajdexhi; pastaj e kishte shkrepur edhe njëherë aparatin nga 
vitrina e dyqanit, në mënyrë që lexuesit e GAZETËS të mund të shihnin 
dr.Blornën tek bënte pazarllëk me fajdexhiun për vlerën e një unaze, të 
cilën ky i fundit po e shqyrtonte me një thjerrëzë. Diçitura e fotografive 
thoshte: " Të jetë vallë e vërtetë që burimet e kuqe paskan shteruar, apo 
avokati shtiret sikur është hollshëm nga xhepi?" 

Hallin më të madh Blorna e ka tani t'ia mbushë mendjen 
Katerinës që, në seancën kryesore të gjyqit, të thotë se ideja për t'u 
hakmarrë ndaj Tëtgesit i kishte lindur të dielën në mëngjes dhe jo më 
parë; madje që s'kishte pasur aspak për qëllim ta vriste, por vetëm t'i 
kallte frikë. Ishte e vërtetë që ajo qysh të shtunën, kur i premtoi Tëtgesit 
se do t'i jepte një intervistë, kishte pasë ndërmend t'ia tundte dhëmbët 
mirë e t'i kërkonte llogari për të gjitha ato që i kishte punuar asaj dhe 
nëns së saj, por për ta vrarë nuk i kishte shkuar mendja, madje as të 
dielën, pasi e lexoi shkrimin e botuar në GAZETËN E SË DIELËS. 
Bloma i shpjegoi Katerinës se nuk duhej të krijohej në asnjë mënyrë 
përshtypja sikur vrasjen e kishte pasë planifikuar për ditë me radhë e 
pastaj e kishte kryer sipas atij plani. Por Katerina vazhdonte me të 
sajën, ngulte këmbë se mendimi i vrasjes i pati lindur qysh të enjten kur 
lexoi artikullin e parë. Atëherë Blorna u mundua ta sqaronte se kishte 



NDERII HUMBUR I KATERINA BLUMIT | 115 

mjaft njerëz - madje edhe ai vetë mund të renditej ndër ata të cilëve u 
shkrepte ndonjë herë në kokë ideja për të vrarë dikë; por në këtë mes 
kishte rëndësi të madhe të bëhej dallimi midis mendimit të vrasjes dhe 
planit të vrasjesl 

Kishte edhe diçka tjetër që e shqëtësonte Blornën: Katerina ende 
s’po ndiente asnjëfarë pendese për atë që kishte bërë dhe, siç dukeshin 
punët, ajo s'do të mund t'i rrëfente shenjat e pendesës as përpara 
gjyqit... 

Në burg Katerina nuk tregohet as e dëshpëruar dhe as e trishtuar, 
por të lë më shumë përshtypjen se është disi e lumtur, sepse po jeton 
"në të njëjtat kushte si Ludvigu i saj i dashur". Atë e mbajnë si një të 
burgosur shembullore dhe e kanë vënë të punojë në kuzhinë; por, në 
qoftë se hapja e seancës kryesore të gjyqit të saj do të shtyhet edhe për 
ca kohë, atëherë do ta çojnë në Sektorin ekonomik të burgut. Në këtë 
vend pune, ama kështu u mor vesh ndërkaq - nuk e presin me shumë 
qejf; si nga ana e administratës ashtu edhe nga ajo e të burgosurve, ia 
kanë frikën namit të saj si punonjëse tepër korrekte dhe parafytyrimi që 
Katerina rnund ta kalonte të gjithë afatin e burgimit - mendohet se do ta 
dënojnë me pesëmbëdhjetë vjet dhe do t'ia ulin në tetë deri në dhjetë 
vjet - në Sektorin ekonomik, po përhapet një lajm ogurzi në të gjitha 
ambientet e burgut! Pra, duket ashiqare që, kur ke qëlluar njeri korrekt 
dhe inteligjent, në punë s'të dashka askush, s'të dashka as administrata e 
burgut... 

Siç i njoftoi prokurori Hah Blornës në konfidencë, kishte shumë 
të ngjarë që të mos qëndronte më këmbë akuza kundër Ludvig Gëtenit 
për vrasje, por që ai kishte dezertuar nga Bundesveri dhe, përveç kësaj, 
kishte shkaktuar një dëm të konsiderueshëm (jo vetëm moral, por edhe 
material) këtij organizmi të bekuar, kjo ishte faktuar katërcipërisht. Pra 
Gëteni do të përgjigjej përpara gjyqit për dezertim dhe për grabitjen e 
një kasaforte që mbante rrogat e dy regjimenteve si dhe një shumë tjetër 
të madhe rezervë, me një fjalë, jo për grabitje banke! Përveç këtyre 
fajeve, akuza përmbante edhe falsifikime bilanci dhe vjedhje armësh. 
Parashikohej që edhe ai do të hante nja tetë ose dhjetë vjet burg. Kështu 
që, kur të lirohej, do të ishte nja tridhjetë e katër vjeç, kurse Katerina nja 
tridhjetë e pesë. 

Qysh tani Katerina ka filluar të hartojë plane për të ardhmen: ajo 
i ka rënë kalemit që, gjersa të lirohet nga burgu, kapitali i saj do të rritet 
ndjeshëm nga përqindjet e interesit, dhe ajo ka ndërmend të hapë pastaj 
"diku gjetkë, në ndonjë qytet tjetër, një rostiçeri të madhe". Por, në do të 
ketë të drejtë tani e tutje të quhet e fejuara e Gëtenit, këtë, me sa duket, 
nuk do ta vendosin instancat e larta, por ato më të lartat fare. Kërkesa 
është bërë dhe tani është nisur për marshimin e gjatë nëpër kanalet e 
burokracisë. 

Së fundi le të themi dhe nja dy fjalë për kontaktet telefonike që 
pati Ludvig Gëteni nga vila e Shtrojblederit. Telefonatat e tij kishin të 
bënin me ushtarë dhe me oficerë të Bundesverit ose me gratë e tyre, por 
edhe me oficerë dhe gra oficerësh. Pritet të pëlcasë ndonjë skandal i 
përmasave mesatare. 

Teksa Katerina pothuajse e shpenguar dhe vetëm e kufizuar në 
lirinë e saj, vështron qysh tani drejt së ardhmes, edhe Elsa Voltershajmi, 
njëlloj si avokati Blorna, po ndien gjithnjë e më shumë një pezmatim të 
thellë. Ajo u hidhërua pa masë që kishin shpifur për të ëmën dhe që s'e 
kishin lënë rehat as babanë e saj të vdekur. Tek Elsa Voltershajm po 
binin në sy tani disa tendenca mjaft armiqësore ndaj shoqërisë, tendenca 
që as Konrad Bajtersi s'ishte i zoti t'i zbuste. Meqë Elsa në zanatin e saj 
ishte e specializuar kryesisht për organizim banketesh me meze të 
ftohta, agresivitetin e vet ka filluar t'ia zbrazë gjithnjë e më me ashpërsi 
mysafirëve që merrnin pjesë nëpër bankete ose mbrëmje të tilla 
shoqërore, qofshin këta gazetarë të huaj apo të vendit, industrialistë apo 
funksionarë sindikatash, bankierë, apo bosë të ndryshëm. 

"Nganjëherë", kështu i tha ajo para disa kohësh dr. Blornës "më 
duhet ta përmbaj veten me zor që të mos ia derdh ndonjë kaposhi të 
fryrë pjatën me sallatë patatesh mu në frak, apo ndonjë dhie 
bishtpërpjetë filetën e peshkut mu brenda dekoltesë, që ta provojnë edhe 
ata njëherë se ç’do të thotë të të ngrihen qimet e kokës përpjetë! Sikur të 
mund ta përfytyroni se ç’na shohin sytë ne, që u shërbejmë këtyre farë 
njerëzve: sesi rrinë në pritje me gojën hapur, ose më mirë të themi, me 
gabzherrin e çapëlyer, për t'iu vërsulur nga çasti në çast panineve të 
lyera me havjar, dhe ka midis tyre ca tipa që janë edhe milionerë ose gra 
milionerësh: ata s'e kanë për turp fare të mbushin xhepat me paketa 
cigaresh, me shkrepse e me biskota që i gjejnë aty. Prisni kur të na 
sjellin ndonjë ditë edhe qese plastmasi me vete për të grepur kafenë... 

Dhe po të mendosh se të gjitha këto, në një mënyrë apo në tjetrën, 
paguhen nga taksat tonë...! Po ka edhe ca tipa të tjerë që ua venë 
kapakun të gjithave: kursejnë mëngjesin ose drekën dhe shtrohen pastaj 
këtu si derrat, megjithëse, me këtë që thashë s'dua t'i fyej aspak derrat"! 

Përsa u përket përleshjeve, si ljala vjen, kur plas grushti, gjer 
tani kemi arritur të marrim vesh vetëm një zënkë të tillë, e cila mjerisht 
pati shumë jehonë në publik. 

Me rastin e hapjes së një ekspozite të piktorit Frederik Lë Bosh, 
mik i dr. Blornës, ky i fundit - për herë të parë pas shumë kohësh - u 
takua përsëri me Shtrojblederin. Shtrojblederi, një ta parë e një t'iu 
afruar me buzën vesh rnë vesh e duke i zgjatur dorën, të cilën dr. Blorna 
natyrisht bëri sikur nuk e vuri re; atëherë Shtrojblederi ia rroku dorën 
me pahir dhe i pëshpëriti: 

"O perëndi, pse e ke marrë kaq ters këtë punë, ne kurrë s'do t'ju 
lemë të hiqni keq... Prandaj edhe ti s'ke pse e lëshon veten kështu..."! 

Në këtë çast, po e themi këtë vetëm e vetëm për të qenë korrekt 
me lexuesin, Bloma ia futi vërtet me gmsht turinjve Shtrojblederit. Po e 
themi këtu dhe po e lëmë këtu! Hunda e Shtrojblederit rrodhi gjak - 
gjithsej nja shtatë a tetë pika, siç numëman disa nga të pranishmit. 

Por më e keqja ishte që Shtrojblederi vërtet u spraps ca hapa, 
por e hapi gojën përsëri dhe i tha Blornës: 

"Po të fal, po t'i fal të gjitha... meqë po shoh se si qenke 
katandisur"! 

Dhe, meqë këto ijalët e fundit e inatosën Blornën jashtë mase, 
erdhi puna gjer në atë, të cilën dëshmitarët e asaj skene e quajtën 
"përleshje". 

Porse, siç ndodh gjithmonë kur dy njerëz të sërës së Blornës dhe 
të Shtrojblederit vijnë në ndonjë ceremoni publike, u ndodh aty edhe 
fotoreporteri GAZETËS, një farë Kotenzel, pasardhësi i fotoreporterit të 
vrarë, Shëner. Kështuqë GAZETËS - për më tepër, meqë ndërkohë ia 
kemi njohur mirë karakterin, s'duhet t'ia marrin për të keq që, të 
nesërmen e asaj dite, e botoi fotografinë e përleshjes së lartpërmendur 

bashkë me diçiturën e mëposhtme: "Politikani konservator sulmohet me 
grushta nga avokat i majtë”! 

Le të mos harrojmë së fundi rrëfejmë lexuesit tonë diçka për 
takimin që u bë gjatë hapjes së kësaj ekspozite midis Maud 
Shtrojblederit dhe Gertrude Blornës. 

Maud Shtrojblederi i tha Gertrude Blornës: 

“Përkrahja ime s'do të të mungojë kurrë, e dashur Gertrudël!” 

Kurse Gertrude Blorna iu përgjigj Maud Shtrojblederit: 

"Atë përkrahjen tënde shko e fute në frigorifer, se aty e ke për 
zakon mbash të gjitha ndjenjat e tua"! 

Dhe, kur Maud Shtrojblederi i ofroi përsëri nga ana e saj 
përdëllim, përkrahje, butësi, madje edhe dashuri, duke i përforcuar këto 
oferta me ijalët: 

"Asgjë, as edhe spicat dhe fyerjet e tua nuk janë në gjendje të 
ma paksojnë simpatinë që kam për ty", Gertrude Blorna iu përgjigj me 
ca shprehje, të cilat ne s’mund t'i përsërisim dot këtu ijalë për ijalë. E 
vërteta është se ato shprehje nuk duhet të dilnin nga goja e një dame, 
dhe nga ana tjetër, edhe gruas së një avokati nuk i lejohet të shkelte 
sekretin profesional të të shoqit, domethënë, heshtjen për gjërat që i di 
vetëm ai! Që t'i biem shkurt, Gertrude Blorna e zgjidhi gjuhën e saj të 
mprehtë dhe i bëri ca aluzione Maud Shtrojblederit për ca "prova 
afrirni" që burri i saj na kishte ndërmarrë ndaj gruas së shokut, si dhe 
për "një unazë, ca letra e një çelës", që njëfarë dashnori i pafat e 
vazhdimisht i refuzuar na kishte lënë diku në një apartament... Në këtë 
pikë të zënkës së tyre, damat e nxehura i ndau piktori Frederik Lë Bosh, 
i cili, si artist i shkathët që ishte, kishte arritur t'i ruante pikat e gjakut të 
hundës së Shtrojblederit mbi një letërthithëse dhe të nxirrte nga dora 
brenda një minute një "vepër arti", të cilën e titulloi aty për aty: "Fundi i 
një miqësie të gjatë burrash Pa humbur kohë, i vuri veprës së vet edhe 
një sigël dhe ia dhuroi Blornës me këto fjalë: 

"Merre dhe mundohu t'i gjesh ndonjë myshteri që të nxjerrësh 
ndonjë metelik për vete"! 

Nga të gjitha këto mund të bindemi, pra, se artit i paskësh 
mbetur ende një funksion shoqëror... 

Është vërtet për të ardhur keq që tani, nga fundi i tregimit tonë, 
të jemi të shtrënguar të flasim aq pak për harmoni dhe të mos mbajmë 
madje as shumë shpresë që harmonia të mund të rivendoset. Jo 
integrimi, por kon ff ontimi ishte pasoja e të gjithave. Natyrisht që na 
lejohet të bëjmë pyetjen: si dhe pse vallë?... 

Në tregimin tonë nuk gjykojmë njeri, por vetëm referojmë; dhe 
prandaj po i përmbahemi vetëm parashtrimit të fakteve. 

Ja, një grua e re niset me gëzim, madje me shumë qejf, në një 
mbrëmje dëfrimi pa zarar dhe katër ditë më vonë ajo bëhet vrasëse! Pse 
vallë? Po ta shikojmë çështjen hollë-hollë, ajo u bë vrasëse vetëm për 
shkak të reportazheve të gazetave!... 

Pasoja të tjera: dy burra, që janë shokë prej shumë e shumë 
kohësh, fillojnë e grinden, shamatohen dhe, në fund fare, edhe rrihen! 
Midis grave të tyre plasi sherri, shkëmbehen thumba! Gjëra 
jashtëzakonisht të papëlqyera! Një burrë i mençur, gazmor, që e do 
jetën dhe që e njeh botën mirë, e lë veten të bjerë poshtë e më poshtë; 
kërkon të shesë vilën e vet, i troket fajdexhiut në derë. E shoqja nis e 
interesohet për të gjetur një punë tjetër, meqë është e sigurt se do ta 
humbasë gjyqin e shkallës së dytë; madje kjo grua e talentuar është gati 
të fillojë punë si shitëse e kategorisë së parë në cilësinë e "këshilltares 
për arkitekturë e mobilim të brendshëm" te një firrnë e madhe 
mobiliesh; por atje i thonë: "E dashur zonjë, zakonisht ne kemi për 

kliente po ato rrethe, me të cilët ju jeni armiqësuar". Me një ijalë, punët 
nuk duken aspak mirë. Edhe prokurori Hah ua ka thënë në mirëbesim 
disa shokëve të tij atë që s'ka guxuar t'ia thotë ende vetë Blornës: që 
kishte shumë mundësi të mos e pranonin e ta përjashtonin si avokat 
mbrojtës në procesin e ardhshëm gjyqësor për arsye se dyshonin në 
paanësinë e tij. 

Si do t'u vejë filli këtyre punëve? Si mund t'u vendoska 
harmonia në këto kushte, ta marrë djalli ta marrë"! 

Për Blomën s'është ndonjë ngushëllim kushedi se çë fakti që 
vetëm ai arriti ta gjejë se ku e kishte marrë Katerina armën, gjë që as 
Bajcmeneja , as Mëdingu dhe as ndihmësit e tyre nuk e kishin zbuluar 
dot. Kishte qenë Konrad Bajtersi ai që ia pati treguar vullnetarisht sesi 
qëndronte ajo punë: revolveri kishte pasë qenë i tij qysh në kohën e 
luftës dhe ai e pati fshehur; por pati bërë edhe budallallëkun tjetër duke 
ua treguar armën Elsës dhe Kateridës; madje disa herë kishin shkuar që 
të tre bashkë në pyll dhe ishin ushtmar në qitje: gjatë këtyre ushtrimeve 
Katerina na doli qitëse mjaft e zonja... Kështu ndodhi, që të shtunën 
mbrëma, një ditë përpara se ta kryente vrasjen Katerina i qe lutur atij, 
Konradit, t'ia jepte çelësin e shtëpisë duke i nxjerrë si shkak dëshirën e 
saj për të ndenjur disa orë vetëm fare, meqenëse apartamenti i saj i ishte 
zvjerdhur dhe s’mund ta shihte dot më me sy... Por, meqë të shtunën ajo 
e kaloi natën tek Elsa, duhet ta ketë marrë revolverin nga shtëpia të 
dielën kur, pasi kishte ngrënë mëngjes dhe kishte lexuar GAZETËN E 
SË DIELËS, ishte nisur për në atë lokalin e gazetarëve, e veshur si 
beduine... 

Në fund s'na mbetet gjë tjetër veçse të tregojmë edhe ca gjëra jo 
aq të këndshme: Katerina ia rrëfeu avokatit Blorna të gjitha rrethanat në 
të cilat ndodhi vrasja; ajo i rrëfeu gjithashtu sesi i pati kaluar ato shtatë 
orë qysh kur kreu vrasjen e gjersa i trokiti Mëdingut në derë. 
Fatmirësisht jemi në gjendje që këtë rrëfim ta riprodhojmë fjalë për 
fjalë, meqenëse Katerina e dha edhe me shkrim dhe ia dorëzoi Blornës 
që ta përdorte në procesin gjyqësor. 

"Në atë lokalin ku e kishin për zakon të mblidheshin gazetarët 
unë shkova vetëm e vetëm sepse desha ta shihja njëherë nga afër atë 
Tëtgesin. Desha të dija sesi e kishte surratin një njeri i tillë, se ç’lëvizje 
bënte, sesi niste, sesi pinte dhe sesi kërcente ai njeriu, i cili ma kishte 
nxirë jetën. Po, është e vërtetë që më parë shkova një vrap në shtëpinë e 
Konradit dhe mora revolverin, madje e mbusha edhe vetë, sepse këtë 
punë e kisha mësuar qysh atëherë kur ushtroheshim në pyll. Në lokalin 
e gazetarëve ndenja nja një orë e gjysmë, por ai nuk erdhi. E kisha bërë 
me mend që, po të më dukej njeri tepër i pështirë, të mos takohesha fare 
me të për t'ia dhënë atë intervistën e premtuar, dhe vërtet, po të më ishte 
dhënë rasti ta shihja qysh më parë në atë lokal, s’do ta kisha pritur 
kurrën e kurrës në apartamentin tim, më vonë. Por fati e desh që ai nuk 
u duk fare në lokal. Për t'u shpëtuar bezdisjeve të klientëve, iu luta 
banakierit ai quhet Peter Kraflun, dhe unë e njihja ngaqë kishim punuar 
shpeshherë bashkë në raste të ndryshme - iu luta pra Peterit që të më 
lejonte ta ndihmoja në banak. Peteri e dinte natyrisht se ç'vrer kishte 
vjellë GAZETA kudër meje dhe më kishte premtuar se, me t'u dukur 
Tëtgesi aty, ai do të ma bënte me shenjë. Disa herë, meqë ishin 
karnavalet, unë pranova të më merrnin për të kërcyer; por kur pashë se 
Tëtgesi s'kishte ndër mend ta sillte kokën, u bëra shumë nervoze, sepse 
nuk ma kishte qejfi të takohesha me të më vonë në shtëpi fare e 
papërgatitur. Kështu ndodhi, pra, që aty nga ora dymbëdhjetë u nisa për 
në shtëpinë time. M’u desh të prisja vetëm disa minuta derisa ra zilja, 

dhe pata aq kohë sa ç’më duhej për t'ia hequr siguresën revolverit dhe 
për ta futur në çantën time. Pra, dëgjova zilen dhe, kur e hapa derën, ai 
po qëndronte te pragu, kurse unë kisha pandehur se ai i pati rënë ziles 
poshtë, te hyrja e godinës, dhe se do të më mbeteshin edhe disa çaste 
kohë; por ai qe ngjitur shpejt e shpejt me ashensor dhe tani e kisha m'u 
përpara meje dhe mua më zuri frika. E vura re menjëherë që ishte 
kafshë, një kafshë me gjithë kuptimin e fjalës. Por ishte edhe i pashëm, 
ashtu siç është zakon të thuhet për meshkuj të tillë. Ai më tha: "E, 
karajfile, ç’do të bëjmë tani?" Unë nuk i dhashë përgjigje fare, vetëm se 
u sprapa disa hapa; ai u fut brenda në dhomën e ndenjes e më tha: "Ç'ke 
që më shikon ashtu si e fandaksur, karajfile e dashur? Të propozoj që 
sefte të shkojmë e të shtrihemi bashkë". Ndërkaq unë i isha afiuar 
çantës sime, dhe ai më futi duart, dhe unë thashë me vete: Dashke të 
shtrihesh?... Posi jo!... Dhe në çast nxora revolverin dhe ia numërova 
një herë, dy herë, tri herë, katër herë, as vetë s’e mbaj mend mirë... Se sa 
plumba hëngri, këtë mund ta lexoni në raportin e policisë. Por ju s'duhet 
ta mendoni se ishte diçka e re për mua që një mashkull mundohej të më 
fuste duart. Kur një femër ka punuar qysh katënnbëdhjetëvjeçe në ato 
vende ku kam punuar unë është mësuar me të tilla gjëra... Por kur u 
ndodha ballë për ballë me atë maskara dhe kur më tha "të shtrihemi pak 
bashkë" - unë thashë me vete: Mirë, ta tregoj unë ty se si të shtrihesh!... 
S’do mend që ai s'e priste atë që i ndodhi dhe, edhe pas nja një gjysmë 
sekonde pasi kisha shtënë, ai vazhdoi të më vështronte me habi të 
madhe - ashtu si në filrn, kur e vrasin dikë papritur e pakujtuar; pastaj u 
shtri sa gjerë gjatë, dhe unë e kuptova që kishte vdekur. E hodha 
revolverin pranë trupit të tij, renda jashtë apartamentit, zbrita poshtë me 
ashensor dhe u ktheva në lokalin e gazetarëve. Peteri u habit kur mbiva 
përsëri aty, sepse s'kisha as një gjysmë ore që isha larguar. Unë 
vazhdova ta ndihmoja në banak, nuk kërceva më me njeri dhe gjatë 
gjithë kohës mendoja me vete: S'ka mundësi të jetë e vërtetë!... Porse e 

dija fort mirë që ishte e vërtetë. Dhe Peteri më afrohej herë pas here e 
më thoshte: "Ai m ik u yt s'ka për të ardhur sot". Kurse unë ia ktheja: 
"Ashtu duket" dhe shtiresha sikur s'më interesonte më ai muhabet. Gjer 
aty nga ora katër mbusha gota rakie dhe kriklla birre, hapa shishe 
shampanje dhe servira harenga të kripura me turshi. Pastaj ika pa u 
përshëndetur as me Peterin. Në fillim u futa në një kishë aty afër dhe 
ndenja nja një gjysmë ore; kujtova nënën, jetën e saj të poshtër e të 
mjerë që kishte kaluar; kujtova edhe babanë që s'dinte marifet tjetër 
veçse të grindej papushim dhe të shante gjithçka me qeveri e me kishë, 
me nëpunës e me oficerë, por kur vinte puna që të kishte të bënte me ta, 
atëherë rrinte sus e s'pipëtinte fare. E çova mendjen edhe tek im shoq, te 
ai Bretlohu aq i ulët, që s'kishte lënë gjë pa i thënë Tëtgesit për mua; 
kujtova pastaj edhe tim vëlla, që më qepej vazhdimisht sapo nuhaste që 
kisha lltuar ca marka dhe m'i zhvatte për budallallëqe - për rroba të 
modës, motoçikletë apo kumar; m'u kujtua natyrisht edhe prifti i fshatit 
tim, i cili në shkollë më thërriste gjithmonë "Katerinka jonë kuqaloshe", 
kurse unë as që e kuptoja pse më quante ashtu, dhe e gjithë klasa qeshte 
me mua, sepse skuqesha vërtet nga turpi. Ja, këto gjëra më kujtoheshin 
aty në kishë dhe, sigurisht, mendoja edhe për Ludvigun. Pastaj dola që 
andej dhe u futa në kinemanë e parë që gjeta; dhe prapë ika nga 
kinemaja dhe hyra në një kishë tjetër, sepse të dielën e karnavaleve ajo 
ishte i vetmi vend ku mund të gjeje pakëz qetësi. Natyrisht që e çova 
mendjen edhe tek i vrari, atje në dhomën time. Por atë e kujtova pa më 
vrarë ndërgjegjja, pa keqardhje. Ai vetë deshi të shtrihej dhe unë e 
shtriva!... Apo e kam gabim!?... Dhe, kur më doli ashtu përpara, mu te 
pragu i derës, më shkoi mendja për një çast se mos kishte qenë ai vetë ai 
maskarai që më merrte në telefon natën dhe që e bezdiste vazhdimisht 
edhe Elsën e gjorë; kisha përshtypjen se ishte i njëjti zë, dhe desha ta 
lija të dërdëlliste edhe ca që të bindesha krejtësisht, po fundja, ç’dobi do 
të kasha!... Pastaj u shkunda nga kujtimet dhe mendimet e m'u tek për 

një kafe të fortë. Shkova gjer te kafeneja "Bekering", por nuk u futa në 
lokal, hyra nga prapa në kuzhinë, ngaqë me Keti Bekeringun, me të 
shoqen e pronarit, kishim qenë bashkë në shkollën profesionale. Keti u 
tregua shumë e përzemërt me mua, ndonëse kishte mjaft punë. Ajo më 
mbushi një lilxhan me kafe që e kishte bluar vetë të freskët në mulli, si 
në kohën e gjyshes. Por nuk vonoi shumë dhe edhe ajo filloi të më 
mërziste me xhevahiret e GAZETËS. Vërtet që në zërin e saj s'kishte 
ligësi, por prapëseprapë dukej sikur ca gjëra nga ato që kishte lexuar 
edhe i besonte. E nga mund ta dinë njerëzit e shkretë se të gjitha ishin 
rrena me bisht! Unë u mundova t'ia shpjegoja sesi qëndronin punët, por 
ajo nuk më kuptoi. Rrinte aty e m’i picërronte sytë dhe, në fund fare, 
më tha: "Pra, ti e dashke vërtet atë bandillin?" Dhe unë i thashë: "Po"! 
Pastaj e falënderova për kafenë, dola në rrugë, gjeta një taksi dhe u nisa 
drejt e tek ai Mëdingu që ishte treguar aq i sjellshëm ndaj meje. 

